ኣምባ.ኣሜሪካ ኣብ ኢትዮጵያ ጊታ ፓሲ ኣብ ክልል ትግራይ ምብጻሕ አካይደን

ሓዳስ ኣምባሳደር ኣሜሪካ ኣብ ኢትዮጵያ ንኢትዮጵያ ጊታ ፓሲ ትማሊ ሶኑይ ኣብ ክልል ትግራይ ዑደት ኣካይደን።ኣምባሳደር ጊታ ኣብቲ ዑደተን ምስ ፈጸምቲ ስራሕ'ቲ ኽልል፡ ምስ ተቓወምቲ ውድባት ምስ ሓለፍቲ ትካላት ወሃብቲ ሓገዝን ተራኺበን ዘተ ኣካይደን። ንሓበሬታ ኤምባሲ ኣሜሪካ መሰረት ጌሩ ዝተዳለወ ጸብጻብ ኣብዚ ምስማዕ ይክኣል። No media source currently available ንድምጺ ዘይንጹርነት ይቕሬታ ንሓትት።


ቀ/ሚ ኢትዮጵያ ንፈለማ ጊዜ ኣብ ኹናት ትግራይ ግፍዒ ምፍጻሙ ገሊጾም

መራሒ ኢትዮጵያ ወታሃደራት መንግስቲ ኣብ ክልል ትግራይ ኣብ ህድማ ንዝርከቡ መራሕቲ እቲ ክልል ንምህዳን ውግእ ኣብ ዝቐፀለሉ ግፍዒ ተፈፂሙ ኢሎም :: ቀዳማይ ሚኒስትር ኣብይ ኣሕመድ ሎሚ ሰሉስ ንኣባላት ፓርላማ ሃገሮም ከም ዝተዛረቡዎ ኣብ ትግራይ ግፍዒ ምፍፃሙ ዝሕብሩ ፀብፃባት ኣለው ኢሎም። ቀዳማይ ሚኒስትር ኣብይ 6 ሚሊዮን ህዝቢ ኣብ ዝነብሩላ ክልል ትግራይ ከበድቲ ገበናት ምፍፃሞም ኣፍልጦ ክህቡ እዚ ንመጀመሪያ ግዜ እዩ። ብህወሓት ዝንዛሕ ‘’ናይ ፕሮፓጋንዳ ምግናን’’ ኣሎ ግን ንደቂ ኣንስትዮ ዝዓመፁ ወይ ገበናት ኵናት ዝፈፀሙ ወታሃደራት ክሕተቱ እዮም ኢሎም። ኣሜሪካ ኣብ ትግራይ ዝተፈፀሙ ገሊኦም መግሃስታት ‘'ምፅናት ዓሌት’’ ክትብል ገሊፃቶ ኣላ።መንግስቲ ኢትዮጵያ መሰረት ዘይብሉ እዩ ክብል ነፂጉዎ ኣሎ።ኣሜሪካ ኣብ ጎኒ ሓይልታት መንግስቲ ኢትዮጵያ ኮይኖም ይዋግኡ ዘለው ወታሃደራት ኤርትራ ካብ ትግራይ ክወፁ ኣተሓሳሲባ ኣላ። ምስ ኤርትራ ሰላም ብምፍጣሮም ኣብ 2019 ተዓዋቲ ኖበል ሽልማት ሰላም ዝኾኑ ቀዳማይ ሚኒስትር ኢትዮጵያ ኣብ ትግራይ ዘሎ ግጭት ደው ከብሉዎን ተፈፂሞም ዝብሃሉ ገበናት ኵናት ብዝሓሸ ድማ ብሕቡራት ሃገራት ዝምራሕ ዓለምለኸ ምርመራ ክካየድን ድፍኢት ገጢሙዎም ኣሎ። ንመንግስቲ ኢትዮጵያ ዝነቕፉ ግን ብፌደራል መንግስቲ ኢትዮጵያ ዝካየድ ምርመራ እኹል ኣይኮነን ምኽኒያቱ መንግስቲ ንርእሱ ክምርምር ኣይኽእልን ይብሉ።


ናብ ኢትዮጵያ ዝበጽሑ ልኡኽ ፕረዚደንት ባይደን ናብ ሃገሮም ምምላሶም ተገሊጹ

ብዛዕባ ሰብኣዊ ቅልውላውን መግሃስቲ ሰብኣዊ መሰላትን ትግራይ ክዘራረቡ ናይ ዩናይትድ ስቴትስ ፕሬዝዳንት ዝለኣኹዎም ሰኔተር ክሪስ ኩንስ ምስ ቀዳማይ ምንስቴር ኣብይ ኣሕመድን ምኽትል ቀዳማይ ምንስቴርን ምንስቴር ወፃኢን ኢትዮጵያ ኣቶ ደመቀ መኮነንን ተራኺቦም። ወሃቢ ቃል ምንስቴር ጉዳይ ወፃኢ ኢትዮጵያ ኣማባሳደር ዲና ብዛዕባ እቲ ዑደት ኣብ ዝሃቡዎ መግለፂ ናይ ፕሬዝዳንት ባይደን ፍሉይ ልኡኽ ዝመርሑዎ ጉጅለ ምስ ቀዳማይ ምንስቴር፣ምስ ምኽትል ቀዳማይ ምንስተርን ምንስቴር ወፃኢን ከምኡ እውን ምስ ዝተፈላለዩ ኣካላት ተዘ ራሪቦም ናብ ሃገሮም ምምላሶም ገሊፆም። ናይቲ መልእኽቲ ዝዓበየ ነገር ‘’ህልዊ ኩነታት ንምርኣይን ዘሎ ኩነታት ካብ መሪሕነት መንግስቲ ንምርዳእን እዩ’’ ኢሎም። ኣብ እዋን እቲ ልዝብ ሕጊ ናይ ምኽባር ኢሎም ዝፀውዕዎ ኣብ ሰሜን ኢትዮጵያ ዝተኻየድ ግጭት መንቀሊ፣እቲ ከይዲን ውፅኢትን ሕዚ ዝርከበሉ ብርክን ብፍላይ ድማ ኣብ ዳግመ ህንፀት ይካየዱ ዘለው ምንቅስቓሳት፣ሰብኣዊ ሓግዝ ንምሃብ እቲ ከባቢ ምኽፋቱ፣ኣብ መግሃስቲ ሰብኣዊ መሰላት ዝቐርቡ ጥርዓናት በነፃ ኣካላት ናይ ምፅራይ ኣንፈት ምጅማሩን መንግስቲ ድልዊ ምዃኑን ዓለምለኸ ሚዲያ ኣብቲ ቦት ክርከቡ መብርሂ ተዋሂቡዎም ኢሎም። ኣብ መንጎ ሱዳንን ኢትዮጵያ ዘሎ እዋናዊ ኩነታትን ከምኡ ጉዳይ ግድብ ህዳሴ ብምዝምልከት መብርሂ ተዋሂቡዎም ኣሎ ይብል። ሰኔተር ክሪስ ኩንስ ናብ ሃገሮም ቅምዲ ምምላሶም ትማሊ ምስ ናይ ኢትዮጵያ ሰብላዊ ኮምሽን ኮምሽነር ዶክተር ዳንኤል በቀለ ምዝርራቦ ተፈሊጡ ኣሎ። ናይቶም ሰኔተራት ዑደት ብዝምልከት ካብ ቤት ፅሕፈት ቀዳማይ ምንስቴር ሓዊሱ ካብ ዝተፈላለዩ ኣካላት መንግስቲ ዕላዊ መግለፂ የለን። ናይ ዩናይትድ ስቴት ልኡኽ ኣብ ትግራይ ይካየድ ዘሎ ግጭት ናይ ፕሬዝዳንት ጆ ባይደን ‘'ከቢድ ስኽፍታ’’ ንምብፃሕ እዮም ናብ ኣዲስ ኣበባ ኣምሪሖም ። እቶም ፕሬዝዳንት ኣብ ክልል ትግራይ ዘሎ ሰብኣዊ ቅልውላውን መግሃስታት ሰብኣዊ መሰላትን ከምኡ እውን ኣብ ቀርኒ ኣፍሪካ ንዝ ህልዎ ሰፊሕ ሓደጋ ዘይምርግ ጋእን ክገልፁሎም እዮም ብመሰረት መግለፂ ኣማኻሪ ሃገራዊ ድሕነት እዩናይትድ ስቴት ስ ጄክ ሱልቫን። ኣብ መንጎ ሓይልታት ፌደራልን ክልል ትግራይን ኣብ ወርሒ ሕዳር ግጭት ካብ ዝጅምር ኣማዕቲ ኣሕሽሓት ሰባት ኣብ ውሽጢ ኢትዮጵያ ተመዛቢሎምን ኣብ ሱዳን ዕቑባ ሓቲቶምን እዮም። ኣብ ቀረባ ዝወፀ ሪፖርት ዩናይትድ ስቴትስ መንግስቲ ኢትዮጵያ ኣብ ትግራይ ‘’ስልታዊ ምፅናት ዘርኢ’’ ይፍፅም ኣሎ ክብል ደምዲሙ እዩ።ሓይልታት ኢትዮጵያን ንቀዳማይ ምንስቴር ኣብይ ኣሕመድ ብምድጋፍ ኣብ ግጭት ትግራይ ዝተሓባበሩዎም ተዋጋእቲ ሓይልታት ክልል ኣምሓራን ኮነ ተባሂሉን ብብቕዓትን ኣብ ምዕራባዊ ትግራይ ብዝተዋደደ ሓይልን ምፍርራሕን ኣባሪሮምዎም ይብል እቲ ፀብፃብ። ዩናይትድ ስቴትስ ተፈፂሙ ዝብሃል ገበናት ኵናት ብገለልተኛ ምርመራ ክፃረ ተዊዓ ኣላ። ኣምባሳደር ዲና ‘'ብወገን ኢትዮጵያ ብሓባር ንምስራሕን ምትዕርራያት ንምግባርን ድልየት ኣሎ’’ኢሎም ኣለው።


መንግስቲ ሶማል ምርጫ ከምዘካይድ ገሊጹ

መራሕቲ ሶማሊያ ግልፂ ምርጫ ከካዩዱ ዩናይትድ ስቴትስ ድሕሪ ምትሕስሳባ መንግስቲ ሶማሌ ፀኒሑ ፕሬዝዳንታውን ፓርላማነታውን ምርጫ ከምዘካይድ ቃል ኣትዩ።ምንስቴር ጉዳያት ወፃኢ U/Sዩ ኣንቶኒ ብሊንከን እቶም መራሕቲ ''ፀቢብ ፖለትካዊ ዕላማታት'' ናብ ጎኒ ገዲፎም ንህዝቢ ሶማሊያ ዘለዎም ሓላፍነት ክወፃኡ ኣለዎም ኢሎም ዝሓለፈር ዓርቢ። መራሕቲ ሶማሌ ምስሕሓቦም ጠጠው ኣቢሎም ኣብ ዴሞክራሲያዊ መስርሕ ከተኩሩ ዩናይትድ ስቴትስ ድሕሪ ምፅውዓ ምንስቴር ሓበሬታ ሶማሌ ዖስማን ዱቤ ምርጫ ከምዝካየድ ኣረጋጊፆም ኣለው። ዱበ ከምዝበሉዎ ፌደራል መንግስቲ ሶማሊያ ብኽልቲኡ ኣብያተ ምኽሪ ሶማሊያ 17 መስከረም 2020ኣ\ፈ ብመሰረት ዝፀደቐ ስምምዕ ብቕልጡፍ ምርጫ ከካይድ እዩ እዮም ኢሎም። ፋርማጆ ብዝብል ሽም ዝፍለጡ ናይ ሶማሊያ ፕሬዝዳንት መሓመድ ዓብዱላሂ ናይ ስልጣን እዋኖም ዝሓለፈ ወርሒ ለካቲት ድሕሪ ምብቅዑ ምስ መራሕቲ ፌደራልን ክፍለ ግዝኣታትን ናይ ክልተ ማዕልታት ዋዕላ ኣካይዶም። ቤት ምኽሪ ሃገራዊ መድሕን ዝተብሃለ ተቓዋሚ ፓርቲ እቶም ፕሬዝዳምት ከምዚ ዝበለ ዋዕላ ናይ ምክያድ ሕገ መንግስታዊ ስልጣን የብሎምን ይብል።ኩሎም ፖለቲካዊ ሰብ ትሕጃ ዝውከልሉ ጉባኤ ፀዊዑ ኣሎ እቲ ውድብ። ቀንዲ ኣባል ናይቲ ተቓዋሚ ውድብን መራሒ ዓርሰ ምምሕዳር ፑንትላንድን ዝኾኑ ሳዒድ ዓብዱላሂ ደኒ ሶማሊያዊያን ዜጋታት ነቲ ፀገም ንምፍታሕ ክሓብሩ ፀዊዖም። እታ ሃገር ኣብ ቀራና መንገዲ እያ ዘላ ዝበሉ ንሶም ህዝቢ ሶማሊያ ኣብቶም ዝሓለፉ 20 ዓመታት ዝተረኸቡ ምዕባለታት ንምድሓን ክሓብር ኣለዎ ኢሎም። መራሕቲ ሶማሌ ምርጫ ንምክያድ ሰላማዊ ፖለቲካዊ ፍታሕ ክጥቀሙ ሕቡራት መንግስታት ትማሊ ሰንበት ዘውፅኦ መግለፂ ይምሕፀን።ኣብ ሶማሌ ቤት ፅሕፈት ሕቡራት መንግስታት ዘውፅኦ መግለፂ ንረብሓ እታ ሃገርን ህዝባን ክረዳድኡ ፀዊዑ ኣሎ።


ሚ/ጉዳያት ወጻኢ ሕብረት ኤውሮጳ ኣብ ልዕሊ ሰብኣዊ መሰላት ጥሒሰን ዝበልወን ሃገራት ማዕቀባት ኣንቢሮም

ሚኒስትራት ጉዳያት ወጻኢ ሕብረት ኤውሮጳ ሎሚ ሰኑይ ኣብ ልዕሊ ሰብኣዊ መሰላት ጥሒሰን ዝበልወን ሃገራት ማዕቀባት ኣንቢሮም ኣለዉ። ቻይና: ማይንማር: ሩስያ ተጠቀስቲ ክኾና ከለዋ፡ ኣብ ኤርትራ: ደቡብ ሱዳን ሊብያን ዝርከቡ ውልቀሰባትን ትካላትን`ውን ዒላማ ናይቲ እገዳ ግህሰት ሰብኣዊ መሰላት ኮይኖም ኣለዉ። እቲ 27 ሃገራት ዝሓቖፈ ደምበ ሕብረት ኤውሮጳ፡ ንኣርባዕተ ሰበ-ስልጣን ቻይናን ሓደ ትካል መንግስትን ኣብ ዝርዝር`ቲ እገዳ ግህሰት ሰብኣዊ መሰላት ከእትዎም ከሎ፡ ንኣርባዕተ ሰበ-ስልጣን ሩስያ ድማ- ብማእሰርቲ ነቓፋይ ክረምሊን ኣለክሰይ ናቫልኒ ኣብ ማዕቀብ ኣእትዩዎም ኣሎ። ሚኒስትር ጉዳያት ወጻኢ ቻይና ንማዕቀብ ሕብረት ኤውሮጳ ኣመልኪቱ ኣብ ዝሃቦ ምላሽ፡ ዝኾነ ንዞባ ጂንጂያንግ ዝምልከት ኣብ ልዕሊኣ ዝግበር መቕጻዕቲ ሓያል ግብረ መልሲ ክስዕቦ`ዩ ክብል ኣጠንቂቑ`ሎ። ሕብረት ኤውሮጳ ንኤርትራ ብዝምልከት ኣብታ ሃገር ንዝፍጸም ከም ብዘይፍርዲ ምእሳር፡ ምስዋርን ምቕታልን ዝበሉ ግህሰታት ተሓታቲ`ዩ ንዝበሎ ትካል ሃገራዊ ድሕነት ኣብቲ ዝርዝር እገዳ ዘእተወ ክኸውን ከሎ፡ ኣብ ደቡብ ሱዳን ንጀነራል ጋብሪኤል ሞሰስን ንናይ ሊብያ ሚሊሻ ካንያትን`ውን ኣብቲ ናይ ሕብረት ኤውሮጳ ዝርዝር እገዳ ኣትዮም ኣለዉ።


ብማሕበራዊ ሚድያታት ዝሓልፉ መልእኽትታት ብኸመይ ነንብቦምን ንርድኦምን? ግጉይ ዝኾነ ሓበረታ ካብ ምትሕልላፍ'ከ ማዕረ ክንደይ ንጥቀቕ?

ተክኖሎጂ ኣብ ህይወት ደቂሰባት ኣገዳሲ ተራ ኣብ ዝጻወተሉ ዘሎ እዋን፡ ናይ ባዕሉ ዝኾነ ጸገማት'ውን ኣለዎ። ንኣጠቓቕማ ማሕበራዊ ሚድያ እንተርኢና፡ ኣብ ክንዲ ኣብ ጽቡቕ ኣብ ሕማቕ ዝውዕለሉ ኣጋጣሚታት ብዙሕ'ዩ። ንሎሚ ፥ ብማሕበራዊ ሚድያታት ዝሓልፉ መልእኽትታት ብኸመይ ነንብቦምን ንርድኦምን? ግጉይ ዝኾነ ሓበረታ ካብ ምትሕልላፍ'ከ ማዕረ ክንደይ ንጥቀቕ፡ ዝብል ኣርእስቲ ኣልዒልና ብርክት ዝበሉ ምሁራትን ተጠቀምቲ ማሕበራዊ ሚድያን ዓዲምና ኣለና። ምሉእ ትሕዝቶ ኣብዚ ምስማዕ ይክኣል:: No media source currently available No media source currently available


ኣብ ትግራይ 587 ደቂ ኣንስትዮን ኣዋልድን ብወታደራት ፆታዊ መጥቓዕቲ ከምዝተፈፀመን ተገሊፁ

ግዳያት ንከቢድ አካላውን ኣእምራውን በሰላ ከምዝተሳጥሓ ሰራሕተኛታት ዓይደር ሆስፒታልን ግዳያትን ገሊፀን ኣብ ትግራይ ብወታደራት ኤርትራን ኢትዮጵያን ኣስገዳድ ፆታዎ መጥቓዕቲ ተፈፂሙወን ዝተብሃላ ደቂ ኣንስትዮን ኣዋልድን ኣብ ከቢድ ኣካላን ኣእሙራውን ስቓይ ከምዝርከባ ቪኦኤ ዘዘራረበን ግዳያትን ሰራሕተኛታት ሆስፒታል ዓይደርን ገሊፀን።ብ15 ወታደራት ኤርትራ ከምዝተደፈረት እትገልፅ ብዓልቲ ሓዳርን ኣደ ክልተ ቆልዑን ኣብ ውሽጢ ወታደራዊ ካምፕ ንሸውዓተ ማዕልታት ‘'ተላጊፆምለውይ’’ ክትብል ብንብዓት ትዛረብ። ብወታደራት ኤርትራ ተደፊረ ዝበለት ካልእቲ ጓል 19 ዓምት ተምሃሪት 12 ክፍሊ ድማ ዝወረዳ ጉድኣት ተዛሪባ ኣላ። ናብ ወታደራዊ ካምፖ ወሲዶም ካብ ሓደ ጥሪ ክሳብ ሸውዓተ ጥሪ ብጉጅለ ከምዝደፈሩዋ ትገልፅ። ካብ ትግራይ ቢሮ ጉዳያት ደቂ ኣንስትዮ ብመሰረት ዝተረኸበ መረዳእታ እቲ ኵናት ካብ ዝጅምር ኣብ መቐለ ሓዊሱ ሓገዝ ሕክምና ንምርካብ ናብ ማእኸላት ጥዕና ዝመፃ ግዳያት ካብ ጓል ሸሞንተዓመት ቆልዓ ክሳብ 90 ዓመት ዓባይ 587 ደቂኣንስትዮን ኣዋልድን እየን።ካብ ዓይደር ሆስፒታል ብመስረት ዝተረኸበ መረዳእታ ካብተን ግዳያት እተን 122 ደቂ ኣንስትዮ ጥንሲ ዝሓዛን ዘውረዳን እንትኾና 61 ካብተን ዝተጠቕዓ ትሕቲ ዕድመ ኣዋልድ እየን።ንናይ ኣካል ምጉዳል ጭንቀት ኣእምሮን ሓዊሱ ብHIVን ካልኦትን ብፆታዊ ርክብ ዝመሓላለፉ ሕማማት ዝተቓልዓ ኣለዋ ይብል እቲ መረዳእታ። ካልኦት 48 ደቂ ኣንስትዮ ድማ ኣብዝተፈላለዩ ወታደራዊ ካምፕታት ተታሒዘን ብዙሕ መደል ይፍፀመን ከምዘሎ መረዳእታ ቢሮ ጉዳይ ደቂ ኣንስትዮ ይገልፅ።ካብዚአን ኣብ ቀርሰበር 8 ኣብ ገጠር ዓድዋ 7 ደቂ ኣንስትዮ ተታሒዘን ይርከባ። ‘’ንደቀይ ክብል’’ ሽመይ ኣይጠቐስ ዝበለት ብዓልቲ ሓዳርን ኣደ ክልተ ቆልዑን ምስ ደቃ ካብ ኵናት ሃዲማ ኣብ በረኻ ከምዝፀንሐት ትገልፅ።ናብ ገዛይ ክምለስ ከለኹ ወታደራት ኤርትራ ናብ ወታደራዊ ካምፖ ወሲዶም ካብ ሓደ ጥሪ ክሳብ ሸውዓተ ጥሪ ብጉጅለ ከምዝደፈሩዋ ትገልፅ። እናነብዐት ቀፀለት።’’ክልተ ደቂ ኣለውኒ።ክሳብ ሕዚ ዓይኖም እይርኣኹዎምን’'ትብል።ወታደራር ኤርትራ ከምዝዓመፁዋ ትገልፅ። ብርሑቕ ሪኦምኒ ዝበለቶም ቐሺ ‘ቤተ ክርስቲያን ጨርቆስ’ ደጊፎም ክሳብ ዓዲግራት ከምዝወሰዱዋ፣ ሓደ ዘዋሪ ባጃጅ ናብ ከተማ ዕዳጋ ሓሙስ ከም ዝወሰዳን ሰባት ገንዘብ ኣዋፂኦምላ መቐለ ሆስፒታል ዓይደር ከምዝበፅሐትን ትዛረብ።ኣብቲ ሆስፒታል ዝለዓለ ሓገዝ ምርካባ እትገልፅ ንሳ ‘’ከቢድ ኣካልዊ ጉድኣት ስለዝወረደኒ ኣብ ሓያል ስቓይ ኣለኹ ክትትል ይግበረለይ ኣሎ’'ትብል። ሓንቲ ሰበይቲ ቀሺ ክድፈራ ከለዋ ምርኣያ ብሽም ፀዊዓ ቦታን ቤተክስቲያንን ጠቒሳ ገሊፃ ኣላ።ንሳ ‘’ግዳያት ፆታዊ መጥቓዕቲ ዝወረደን ደቂ ኣንስትዮ ብትብዓት ወፂአን ድምፀን ከስምዓ’’ ክትብል ትምዕድ። ፈፀምቲ ነቲ ፆታዊ መጥቓዕቲ ናይ ኢትዮጵያን ኤርትራን ወታደራት ምዃኖም እተን ተጠቃዕቲ ከምዝዛረባ ቢሮ ጉዳይ ደቂ ኣንስትዮን ዓይደር ሆስፒታልን ይገልፁ። ብሰንኪ ፆታዊ መጥቓዕቲ ዝለዓለ ናይ ኣካልን ናይ ኣእእምሮን ጉድኣት ዝወረደን ናብ 40 ዝፅግዓ ደቂ ኣንስትዮ ‘’SafeHouse’’ ተባሂሉ ኣብ ዝፅዋዕ መቐለ ኣብዝርከብ ማእኸል መሐብሐቢ ኣለዋ። እተን ግዳያት ካብ ጥንሲ፣HIVን ካልኦት ተመሓላለፍቲ ሕማማትን ብተወሳኺ ናይ ማህፀን ጉድኣት፣ምልማስ ኣእጋር፣ንናይ ኣእምሮ ምህዋኽን ሓደጋ ጠቓሊዐን ይርከባ ይብል እቲ ሓበሬታ። ሓላፊት ቢሮ ጉዳያት ኮሚኒኬሽን ግዚያዊ ምምሕዳር ትግራይ ወይዘሮ እትየነሽ ንጉሰ ኣብ መቐለ ሆስፒታል ደቂሰን ንዝርከባ ግዳያት ናይቲ መጥቓዕቲ ተዘዋዊረን ከምዝርኣይአን ይገልፃ። እተን ግዳያት ብወታደራት ኤርትራን ኢትዮጵያን ፆታዊ መጥቓዕቲ ከምዝፍፀመን ንዕአን ይኹን ክሪኡወን ንዝመፁ ናይ ፌደራል ሰበስልጣን ስለዝዛረባ ነዚ ጠጠው ከብሎ ዘለዎ ናይ ፌደራል መንግስቲ እዩ ኢለን።’’ንሕና ከም ክልል መንግስቲ ናይ ምሕታትን ምክትታልን ሓላፍነት እዩ ዘለና፤ፌደራል መንግስቲ ሓደ ነገር ክገብር ከምዘለዎ እዩ ዝርኣየኒ’’ኢለን ወይዘሮ እትየነሽ። ኣብ ልዕሊ ደቂ ኣንስትዮን ኣዋልድን ትግራይ ይፍፀም ብዘሎ ፆታዊ መጥቓዕቲ ‘'ውሽጠይ ይደሚ’’ኣሎ ኢለን ወይዘሮ እትየነሽ። ሪኢቶታት ፖሊስ ኮሚሽን ክልል ትግራይ፣ፖሊስ ፌደራልን ኣምባሳደ ሬድዋን ሑሴንን ንምርካብ ዝገበርናዮ ፃዕሪ ኣይሰለጠን፤ምስረኸብና ክነቕርብ ኢና። መንግስታዊ ኮሚሽን ሰብኣዊ መሰላት ኢትዮጵያ ኣብ ዝሓለፈ ወርሒ ኣብ ዘውፅዖ ፀብፃብ ኵናት ስዒቡ ኣብ ልዕሊ 108 ደቂ ኣንስትዮ ፆታዊ መድፈርቲ ከምዝተፈፀመ ካብ መቐለ፣ዓዲግራት፣ዓይደር ሆስፒታልን ውቕሮ ሆስፒታልን ረኺበዮ ዝበሎ ቁፅሪ ገሊፁ ነይሩ። መንግስቲ ኢትዮጵያ ናይ ሕቡራት መንግስታት ቤት ምኽሪ ሰብኣዊ መሰላት ኣብ ትግራይ ተፈፂሞም ንዝተብሃሉ መግሃስታት ክምርመር ንዘቕረቦ ፃውዒት ተቐቢሉ ዓዲሙዎ ኣሎ።መንግስቲ ኢትዮጵያ ባዕሉ እውን ተፈፂሞም ዝብተብሃሉ መግሃስታትን ገበናትን ክምርምሮ እየ ምባሉ ይዝከር። ብድምፂ ኣብዚ ምስማዕ ይክኣል። No media source currently available


ትካል ሰብኣዊ መሰላት ሕ/ሃ ንጉዳይ ትግራይ ብዝምልከት ሓባራዊ መርመራ ምስ ኮምሽን ሰብኣዊ መሰላት ኢትዮጵያ ከምዘካይድ ሓቢሩ

ቤት ጽሕፈት ሰብኣዊ መሰላት ሕቡራት ሃገራት፣ ነቲ ካብ ኮምሽን ሰብኣዊ መሰላት ኢትዮጵያ ዝቀረበሉ ሕቶ ኣብ ትግራይ ዝተፈጸሙ ከበድቲ መግሃስቲ መሰላት ሓቢርካ ንምጽራይ ኣዎንታዊ ግብረ መልሲ ምሃቡ ገሊጹ። በቲ ኣብ ክልል ትግራይ ዘጋጠመ ኩነታት ሰብኣዊ ቅልውላውን መግሃስቲ መሰላትን ኣዚና ተሻቂልና ኣለና። ስለዝኾነ እዩ፣ ንዝሰፍሐ ኩነታት ምብጻሕ ናብ’ቲ ከባቢ ንምእታው ንሓትት ዘለና: መንግስቲ ኢትዮጵያ ትካላት ሰብኣዊ ሓገዝ ናብ ትግራይ ንክኣትው ምፍቃዱ ኣዎንታዊ እዩ ኢሉ። ኣብ ሰብኣዊ መሰላት ግና፣ ነቶም ዝተፈጸሙ ግህሰታት ሙሉእ መስርሕ ምጽራይ ንክካየደሎም ሓቲትና ኣለና። እቲ ወሃቢ ቃል ወሲኹ፣ ኣብ ጉዳያት ሰብኣዊ መሰላት፣ ኣብ ትግራይ ብኩሎም ወገናት ዝተፈጸሙ ግህሰታት መታን ምጽራይ ክገበረሎምን፣ ቢሮ ሰብኣዊ መሰላት ሕቡራት ሃገራት ሓቢሩ ንከጻርይ ካብ ኢትዮጵያ ዕድመ ድሕሪ ምቅራቡን ሕቡራት ሃገራት ከምዝተቀበሎን ወሃቢ ቃል ሰብኣዊ መሰላት ሕቡራት ሃገራት ሎሚ ዓርቢ ኣፍሊጡ። ብመሰረት’ዚ፣ ነቲ ከይዲ ንምቅጻል ተግባራዊ ውጥናት ጀሚሮም ከምዘለውን ስለ ርትዒን ፍትሒን ተባሂሉ እዞም ተበግሶታት ምቅጻሎም ኣገዳሲ ምዃኑን ተገሊጹ'ሎ።


ኣሜሪካ: ኣብ ትግራይ ዘጋጠመ ሰብኣዊ ቅልውላው ንምብዳህ ተወሳኺ 52 ሚልዮን ዶላር ሓገዝ ምሃባ ተገሊጹ

ኣሜሪካ ነቲ ኣብ ክልል ትግራይ ኣጋጢሙ ዘሎ ሰብኣዊ ቅልውላው ንምብዳህ ዘሕግዝ ተወሳኺ 52 ሚልዮን ዶላር ሓገዝ ከምዝሃበት ተገሊጹ። እቲ ቅልውላው ካብ ዝተጀመረሉ ጊዜ ጀሚሩ፣ ኣሜሪካ 153 ሚልዮን ዶላር ድጋፍ ኣበርኪታ ኣላ። ቤት ዕዮ ሚኒስትር ጉዳያት ወጻኢ ኣብ ዝዘርገሖ መግለጺ "እዚ ካብ ህዝቢ ኣሜሪካ ዝተዋሃበ ልግሲ፣ ዓለምለኸ መሻርኽቲን ትካላትን ነቶም ኣብ ውሽጢ ትግራይ ዘለው 4.5 ሚልዮን ከምኡ'ውን ናብ ሱዳን ዝተሰደዱ 62 ሽሕ ሰባት ንምሕጋዝ ክጥቀሙሉ እዮም" ይብል። "በቲ ኣብ ትግራይ ዝራኣይ ሰብኣዊ ቅልውላው ኣዚና ተሻቂልና ኣለና" ዝብል እቲ መግለጺ፣ "መንግስቲ ኢትዮጵያ ብወግዒ ንዝተዛረቦ ተገዳስነትን ስዳሮታትን ኣፍልጦ እናሃብና፣ ማሕበረሰብ ዓለም፣ ዝያዳ ንጥፈታት ከምዝጽበ፣ ካብ ወጻኢ ሃገራት ናብ ዓዲ ኣብ ልዕሊ ዝኣቱን ኣብ ልዕሊ ትካላት ረድኤት ዝጥቀሙሉ መሳርሕታትን ዝተነበረ እገዳ ንከልዕሎን፣ ሰራሕተኛታት ረድኤት ብዘይደረት ንክንቀሳቀሱ ንክፈቅድን" ሓቲቱ። እቲ መግለጺ "ህጹጽ፣ ሙሉእ፣ ውሑስን ዘይተደረተ ምንቅስቃስ ትካላት ረድኤትን ሰራሕተኛታትን፣ እዋናዊ፣ ኣብ ጠለብ ዝተመስረተ ቀረብ ንምፍጻምን በቲ ውግእ ንዝተጎድኡ ንክነርክበሎምን ሓጋዚ እዩ" ይብል።  ‘ፖለቲካዊ ፍታሕ ምስ ዘይንበር፣ ሰብኣዊ ኩነታት እናሓመቀ ከምዝኸድ’ ዝገልጽ ሚኒስትር ወጻኢ ኣሜሪካ፣ ‘ምቁራጽ ተጻብኦ፣ ሰራዊት ኤርትራ ብህጹጽ ምውጻእ፣ መንግስቲ ኢትዮጵያ ንሓይልታት ክልል ኣምሓራ ካብ ትግራይ ምውጻእ ቀዳማይ ኣገዳሲ ስጉምቲ እዩ’ ኢሉ።  ‘ኣብ ውሽጢ ሰራዊት ኢትዮጵያ፣ ኣብ ህወሓት፣ ኣብ ሰራዊት ኤርትራ ይኹን ኣብ ውሽጢ ሓይልታት ክልል ኣምሓራ ብዘየግድስ፣ ኣብ ልዕሊ ህዝቢ፣ ግፍዒን መግስሃስቲ መሰላትን ዝፈጸሙ ክሕተቱ ኣለዎም’ ይብል ሚኒስትር ወጻኢ ኣሜሪካ።  ‘ዩናይትድ ስቴትስን ማሕበረ ሰብ ዓለምን፣ ነቲ ኩነታት ብቀረባ ይከታተልዎ ኣለው፣ መንግስቲ ኢትዮጵያ ንዝኣተዎ ቃል ንክትግብር፣ ነጻ፣ ዓለም ለካዊን ውሽጣዊን መስርሕ ምጽራይ ንክፍጸምን፣ ፈጸምቲ ግፍዒ ንክሕተቱን ኣዘኻኺሩ ኣሎ።


ትካል ህጻናት ኣድህን ሕ/ሃ ኣብ ክልል ትግራይ ይቅጽል ዘሎ ቅልውላው ከምዘሻቐሎ ገሊጹ

ኣብ ክልል ትግራይ ይቅጽል ዘሎ ቅልውላው ፣ ብሕልፊ ኣብ ልዕሊ ቆልዑ የሕድሮ ዘሎ ጽልዋን ዘድልዮም መሰረታዊ ቀረባትን ከምዘሻቀሎ ትካል ህጻናት ኣድህን ሕ/ሃ (ዩኒሴፍ) ሎሚ ዓርቢ ኣፍሊጡ። ዩኒሴፍ ሓሙሽተ ኣዋርሕ ድሕሪ ምውላዕ ውግእ፣ ሎሚ ኣብ ልዕሊ ቆልዑን ደቂ ኣንስትዮን ዝተፈጸሙ ቅትለታትን ጾታዊ መግሰስቲን ግልጺ ይወጹ ኣለው፣ 20 ቆልዑ ዝሓለፈ ሕዳር ኣብ ማርያም ደንጎላት ምቅታሎም ንስድራቤታትን ሕብረተሰብን ቃንዛ ኮይንዎም ይቅጽል ኣሎ ይብል ። እቲ ትካል ወሲኹ "ኣብያተ ትምህርቲን ትካላት ጥዕናን ተዘሪፎም፣ ተሰሪቆም፣ ዕጡቃትን ጉጅለታትን ይነብሩ ኣለው። ኣብ ልዕሊ ትካላት ጥዕና ኮነ ተባሂሉ መጥቓዕቲ ምፍጻሙን እቶም ኣገልግሎት ዝልግሱ ትካላት ንድልየት ህዝቢ ከማልኡ ኣይካኣሉን" ይብል ። ዩኒሴፍ ኹናትን ስርቂን ንኣስታት 60 ሚእታዊት ማእከላት ጥዕና ክልል ትግራይ ካብ ጥቅሚ ወጻኢ ገይርዎም ኣሎ ኢሉ ኣሎ ።


መንግስቲ ኢትዮጵያ ንላዕለዎት መራሕቲ ህውሓት ኢዶም ክህቡ ናይ መወዳእታ ዝበሎ መጸዋዕታ ምትሕልላፉ ተገሊጹ

መንግስቲ ኢትዮጵያ ላዕለዎት ወትሃደራዊን ፖለቲካዊን መራሕቲ ህወሓት፣ ኢዶም ንክህቡ ናይ መወዳእታ ንዝበሎ መጸዋዕታ ምትሕልላፉ ተገሊጹ። ናይ ቤት ፍርዲ መትሐዚ ትእዛዝ ንዘይወጸሎም ተወለድቲ ትግራይ ግና፣ ኣብ ውሽጢ ሓደ ሰሙን ናብ ሰላማዊ መነባብረኦምን ናብ መንበሪኦምን ንክምለሱ ጻውዒት ኣቅሪቡ። ብመሰረት’ዚ መጸዋዕታ፣ እቶም ናብ መንበሪኦም ዝምለሱ ሰላማዊያን ሰባት፣ ብሕጊ ከይተሓተቱ ሰላማዊ መነባብረኦም ክመርሑ ይኽእሉ እዮም ይብል። እቲ ብቤት ጽሕፈት ቀ/ሚ ዝተዘርገሐ መጸዋዕታ ወሲኹ ከቢድ ገበን ኣለዎም ተባሂሎም ዝተጠርጠሩን ትእዛዝ ቤት ፍርዲ ዝወጸሎም ላዕለዎት ፖለቲካዊን ወትሃደራዊን መራሕቲን ግና ኢዶም ንክህቡ መንግስቲ ጸዊዑ ይብል።


ኮሚሽን ሰብኣዊ መሰላት ኢትዮጵያ ኣብ ክልል ኦሮምያ ልዕልና ሕጊ ክረጋገጽ መጸዋዕታ ኣቕሪቡ

ኮምሽን ሰብኣዊ መሰላት ኢትዮጵያ ኣብ ገለ ከባቢታት ክልል ኦሮምያ ውሳነ ቤት ፍርዲ ንክኽበርን ልዕልና ሕጊ ንክረጋገጽን፣ ናብ ዝምልከቶም ኣካላት ተደጋጋሚ መጸዋዕታ ኣቅሪብና መልሲ ኣይረኸብናን ኢሉ። እቲ ኮምሽን ትማሊ ብመሰረት ዝዘርገሖ መግለጺ "ኣብ ጂማ ተኣሲሮም ዘለውን ብቤት ፍርዲ ብዋሕስ ንክፍትሑ ዝተፈቀደሎም ኣቶ መሓመድ ዴክሲሶን ካልኦትን ክሳብ ሎሚ ኣይተፈትሑን" ይብል። ይኹን’ምበር፣ እቲ መግለጺ ድሕሪ ምውጽኡ፣ ሓደ ካብ’ቶም እሱራት ዝኾኑ ዶ/ር ወንድሙ ለገሰ ምፍተሖም ወኪል ድምጺ ኣሜሪካ ካብ አዲስ አበባ ሓቢራ። ብዝተሓሓዝ ዜና ፣ ኣብ ክልል ሃራሪ ኣብ ሃገራዊ ምርጫ ዝሳተፉ ፓርቲታት፣ ቅሩባት ከምዝኾኑ ኣፍሊጦም፣ ኢዜማን ኣብን ግና ብርክት ዝበሉ ሕጹያት ኣመዝጊቦም ነይሮም፣ ብሰንኪ ፍርሃት ግና ውሳነኦም ከምዝቀልበሱ ኣፍሊጦም ኣለው።


ኢትዮጵያ: ቁጽሪ ብቫይረስ ኮሮና ዝተሓዙ ሰባት ብብዝሒ ይውስኽ ምህላው ተገሊጹ

ኣብ ኢትዮጵያ፣ ህዝቢ ንለበዳ ኮቪድ 19 ዝህቦ ትኹረት ምዝንጋዕ ዝራኣየሉ ስለዝኾነ ጥንቃቀ ምግባር ንክቅጽል ሰብ ሞያ ጥዕና ይምዕዱ ኣለው። ካብ ሆስፒታል ጉደር ዝኾኑ ዶ/ር ናሆም ተሾመ፣ ኣብ’ቲ ንሶም ዝሰርሕሉ ስፍራ በዝሒ ሕሙማት ኮቪድ 19 ከምዝወሰኸ ገሊጾም። ሚኒስትር ጥዕና ዶ/ር ልያ ከበደ ብወገነን፣ ትግባረ መምርሒ ምክልኻል ኮቪድ 19 ንምርግጋጽ ምስ ዝምልከቶም ኣካላት ሓቢርካ ምስራሕ ከምዘድሊ ጠቂሰን። ኣብ ኢትዮጵያ፣ ኣብ ውሽጢ ሓደ ሰሙን 9,329 ሰባት ብኮቪድ 19 ምትሓዞምን፣ ኢትዮጵያ ካብ ኣፍሪቃ መበል ሓሙሻይ ደረጃ ተሰሪዓ ከምዘላ ተሓቢሩ'ሎ።


ቃለ መሕተት ምስ ክልተ አባላት ኣመራርሓ ባይቶ ይኣክል ኣሜሪካ

"ባይቶ ይኣክል ሕቡራት መንግስታት ኣሜሪካ’’ ኣብዚ ኣብ ኣሜሪካ ሕጋዊ ስብእና ዘለዎ ንፍትሒ፣ንሰብኣዊ መሰላትን ዴሞክራስን ዝሕለቕ ናይ ኤርትራዊያን ውዳበ እዩ። እቲ ምንቅስቓስ ቤት ምኽሪ ፀጥታ ሕቡራት ሃገራት ኣብ ትግራይ ይካየድ ዘሎ ግጭት ብዘይውዓል ሕደር ጠጠው ከብሎን ሓይልታት ኤርትራ ካብ ትግራይ ክወፁን ዝፅውዕ ደብዳበ ናብ ቤት ምኽሪ ፀጥታ ሕቡራት ሃገራት ፅሒፉ ኣሎ። እቲ ውዳበ ኣብ ትግራይ ኣብ ልዕሊ ስቪላትን ኣብ ልዕሊ ኤርትራዊያን ስደተኛታትን ተፈፂሙ ዝብሃል መግሃስቲ ሰብኣዊ መሰላት ብነፃ ወገን ክምርመር እውን ሓቲቱ ኣሎ ። ብዛዕባ እዝን ካልኦትን ተዛመድቲ ጉዳያትን ሓሳቦም ከካፍሉና ንክልተ ኣባላት ኣመራርሓ ባይቶ ይክኣሎ ዓዲምና ኣለና። ምሉእ ትሕዝቶ ኣብዚ ምስማዕ ይክኣል። No media source currently available


ሱዳን: ኣብ ጉዳይ ግድብ ህዳሴ ምስ ኢትዮጵያ ዘለዋ ምስሕሓብ ንምፍታሕ መንጎኝነት አርባዕተ አካላት ሓቲታ

ሱዳን ኣብ ጉዳይ ግድብ ህዳሴ ምስ ኢትዮጵያ ዘለዋ ዘይምቅዳው ንምፍታሕ ንንመንጎኝነት ኣርባዕተ ኣካላት ብዕሊ ሓቲታ ። ተንተንቲ ወጥሪ ክልቲኤን ሃገራት ብእዋኑ መፍትሒ እንተዘይረኪቡ ካብአን ሓሊፉ ኣብ ዞባ ቀይሕ ባሕሪ ክሰፍሕ ይኽእል እዩ ክብሉ ይዛረቡ ። ምሉእ ትሕዝቶ ኣብዚ ምስማዕ ይክኣል ። No media source currently available


ፕረ.ባይደን ንጉዳይ ክልል ትግራይ ብዝምልከት ንሰነተር ኩንስ ናብ ኢትዮጵያ ክልእኹ'ዮም

ፕረዚደንት ኣሜሪካ  ጆ ባይደን፣ ንጉዳይ ክልል ትግራይ ብዝምልከት ናብ አዲስ አበባ ዝላኣኹ ኣሜሪካዊ ሴነተር ክሪስ ኩንስ፣ ምስ ቀ/ሚ ኣብዪ ኣሕመድ ከምዝዘራረቡ ተገሊጹ። ኣማኻሪ ሃገራዊ ጸጥታ ኣሜሪካ ጃክ ሱሊቫን ብመሰረት ዝዘርገሖ መግለጺ "ፕረዚደንት ኣሜሪካ ጆ ባይደን፣ እቲ ኣብ ትግራይ ዝተኸሰተ ሰብኣዊ ቅልውላውን መግሃስቲ መሰላትን ከምኡውን እቲ ቅልውላው ንቀርኒ ኣፍሪቃ ዘስዕቦ ሓደጋን ዓሚቅ ሻቅሎት ከምዝፈጠረሎም" እቶም ሰኔተር ንቀ/ሚ ኣብዪ ኣሕመድ ክገልጹሎም እዮም ይብል። መግለጺ ዋይት ሃውስ ሴነተር ክሪስ ኩንስ እግረ መገዶም ምስ ሕብረት ኣፍሪቃ ተራኺቦም፣ ብዛዕባ ሓባራዊ ረብሓ ሰላምን ምዕባለን ክዝትዩ እዮም ይብል ።


ትካል ረድኤት ኖርዌይ ሰብኣዊ ኩነታት ክልል ትግራይ ከምዘሻቅሎ ይገልጽ

ሰራሕተኛት ረድኤት ናብ ረጊጾምዎም ዘይፈልጡ ከባቢታት ትግራይ ብዝኣተው ቁጽሪ፣ "ብጥምየትን ሕማማትን ዝሳቀዩ ሰባት ብበዝሒ ጋህዲ ይወጽእ ከምዝጀመረ" ተገሊጹ። ኣብ’ዘን ዝሓለፋ ክልተ ሰሙናት ናብ ሸራሮ ካብ ሞንጎ ዝኣተው 37 ሽሕ ተፈናቀልቲ፣ ዝማሰኑ ህጻናትን ነብሰጾራትን ከምዝርከብዎም ትካል ተራድኦ ኖርዌይ አፍሊጡ። እቲ መግለጺ ወሲኹ "ኣብ ሸራሮ ዘሎ ኩነታት ከቢድ ከምዝኾነ፣ ስድራቤታት ዕለታዊ ናብ ሸራሮ ይመጻ ኣለዋ፣ እንተኾነ፣ ንሰሙናት ሓገዝ ኣይረኸባን ዘለዋ" ይብል። ዳይረክተር ትካል ረድኤት ኖርዌይ ያን ኤግላንድ "ሰብኣዊ ሓገዝ ብህጹጽ እንተዘይቀሪቡ፣ ሰባት ምሟት ክጅምሩ’ዮም" ክብሉ ኣጠንቂቆም ኣለው። እቲ ትካል "እቲ ህዝቢ፣ ብሰንኪ ጾታዊ ዓመጽ፣ ቅትለትን ውግእን ሃዲሞም ከምዝቀነዩን ናብ ሸራሮ ምስ ዝምለሱ ድማ ተስፋ ዘቁርጽ ነገር ከምዝተጸበዮምን ገሊጾምልና" ይብል ። ኣብ ዝዓነው መዓስከር ስደተኛታት ሕጻጽን ሽመልባን ቀዲሙ ዝኣተወ ትካል ረድኤት ከምዝኾነ ዝገልጽ ትካል ተራድኦ ኖርዌይ "ቅድሚ’ቲ ውግእ ኣብ ክልቲኤን መዓስከራት ኣስታት 33 ሽሕ ኤርትራዊያን ከምዝነበሩ፣ ሎሚ ገሊኦም ናብ ውሑስ ስፍራ፣ ገሊኦም ብኣስገዳድ ናብ ኤርትራ ከምዝተወሰዱን" ጠቂሱ'ሎ። ኣብዚ ሕጂ እዋን ኣብ’ቶም መዓስከራት ዋላ ሓደ ስደተኛ ከምዘየለን፣ ኣብ’ቲ ከባቢ ካብ ምዕራብ ትግራይ ዝሃደሙ ሰለስተ ሽሕ ተመዛበልቲ ከምዝረኸበን አፍሊጡ ኣሎ። እቲ ትካል ወሲኹ ሰበ ስልጣን መንግስቲ ኢትዮጵያ፣ ሰባት ኣብ ዝሃለውዎ ይሃልው፣ ሰብኣዊ ሓገዝ ንክረኽቡ ክንዲ ዝኻኣሎ ንክሰርሕ’ሚስተር ኤግላንድ ጸዊዖም።


ሂማን ራይትስ ዎች ኣብ የመን ኣብ መፅንሒ ፍልሰተኛታት ንዝወረደ ባርዕ ተሓተቲ ዓማፂ ሑቲ እዩ ኢሉ

ዓለምለኸ ትካል ተሓላቒ ሰብኣዊ መሰላት ሂማን ራይትስ ዎች ኣብ ዝሓለፈ ሰሙን ኣብ የመን ሰንዓ ኣብ መፅንሒ ፍልሰተኛታት ንዝሞቱ ኢትዮጵያዊያን ንዓመፅቲ ሑቲ ወቒሱ።ሂማን ራይትስ ዎች ትማሊ ኣብ ዘውፅኦ መግለፂ ኣብቲ ከባቢ ዝንቀሳቐሱ ዓመፅቲ ሑቲ ዘውረዱዎ መጥቓዕቲ ሕቡራት ሃገራት ንክምርመሮ ሓቲቱ ኣሎ። ናይቲ ባርዕ መንቀሊ ብዝምልከት ካብቲ ሓደጋ ንዘምለጡ ናይ ዓይኒ መሰኻኽር ጠቒሱ Human Rights Watch መግለፂ ኣውፂኡ ኣሎ።ኣብቲ መፅንሒ ማእኸል ዘሎ ኢሰብኣዊ ኣተሓሕዛ ብዝምልከት ተቓውሞ የስምዑ ኣብ ዝነበርሉ እዋን ሓለውቲ ናይቲ ማእኸል ንዕጡቓት ሑቲ ከምዝፅውዑዎም እቶም መሰኻኽር ገሊፆም። እቶም ዕጡቓት ንቶም ፍልሰተኛታት ከም ዝቐጥቀጡዎምን መንቀሊ ሓዊ ዝኾነ ተባራዒ ከምዝደርበዩሎምን እቲ ፀብፃብ ሓቢሮም። ኣብ Human Rights Watch ንጉዳይ ስደተኛታትን ፍልሰተኛታትን እትከታተል ናዲያ ሃርድማን እቲ ዝወረደ ባርዕ ኣብ የመን ኣብ ልዕሊ ስደተኛታትን ፍልሰተኛታትን ዝወርድ ዘሎ ሓደጋ ምጥፋእ ህይወት መርኣያ እዩ ኢላ። ወሃቢ ቃል ሑቲ ሚሊሽያ መሓመድ ዓብዱል ሰላም ነቲ ሓደጋ ተሓታቲ ናይ ሕቡራት መንግስታት ትካል ስደተኛታት IOM እዩ ኢሉ ኣሎ።እቲ ትካል ብዘይ ሕጊ ናብ የመን ንዝኣተው ክሕግዝ ኣለዎ ኢሉ ብምውሳኽ። ዕጡቓት ሑቲ ነቲ ገበን ተሓታቲ እዮም ዝበለ እቲ ፀብፃብ ናይ ሕቡራት መንግስታት ኣብ የመን ኣብ ልዕሊ ኢትዮጵያዊያን ንዝወረደ መግሃስቲ ሰብኣዊ መሰላት ክምርምሮ ኣለዎ ኢሉ። በቲ ባርዕ በዝሒ ዝሞቱ ኢትዮጵያዊያን ኣይፍለጥን። ሓደ ነባሪ ሰንዓ ግን ክሳብ ሕዚ 43 ኢትዮጵያዊያን ከምዝተቐበሩ ገሊፁ። መንግስቲ ኢትዮጵያ ንኩነታት ኢትዮጵያዊያን ንከታተሎ ኣለና ኢሉ ኣሎ።ወሃቢ ቃል ምንስቴር ጉዳይ ወፃኢ ኢትዮጵያ ኣምባሳደር ዲና ሙፍቲ ድሕሪ ሰለስተ ማዕልታት ናይ 43 ሰባት ስርዓተ ቀብሪ ምፍፃሙ ኣረጋጊፆም። ትማሊ እውን ኣብ ቤት ማእሰርቲ የመን ዝነበሩ 143 ኢትዮጵያዊያን ካብ ኤደን ናብ ሃገር ምምላሶም ምንስቴር ጉዳይ ወፃኢ ኣፍሊጡ ኣሎ።


ኮምሽን ሰብኣዊ መሰላት ሕ/ሃ ንኩነታት ትግራይ ምስ ኢትዮጵያ ኮይኑ ንምጽራይ ተሰማሚዑ

ሓላፊት ሰብኣዊ መሰላት ሕቡራት ሃገራት ሚሸል ባችለት "ገበን ኹናት ተፈጺሙሉ ይኾን እዩ" ኢለን ዝጠቀሰኦ ኩነታት ትግራይ፣ ነቲ ካብ ኢትዮጵያ ብሓባር ነጻርዮ ንዝብል ጠለብ ተሰማሚዐናሉ። ሰራዊት መንግስቲ ኢትዮጵያን ንትግራይ የማሓድር ዝነበረ ህወሓትን፣ ኣሻሓት ሰባት ቀቲሉ ኣማኢት ኣሻሓት ካልኦት ድማ ካብ መነባብርኦም ንክፈናቀሉን ንክስደዱን ኣገዲዱ እዩ። ሕቡራት ሃገራት እንተኾነ ኣብ ትግራይ ግፍዒታት ተፈጺሙ እዩ ብምባል ምልክት መጠንቀቅታ ኣቃሊሑ እዩ። ሚኒስትር ጉዳያት ወጻኢ ኣሜሪካ ኣንቶኒ ብሊንከንን ብወገኖም "ኣብ ትግራይ ምጽራይ ዘርኢ" ተፈጺሙ ከምዝበሉ ዝዝከር እዩ። ኢትዮጵያ ንመግለጺ ብሊንኪን ነጺጋቶ’ያ። ሓላፊት ሰብኣዊ መሰላት ሕቡራት ሃገራት ሚሸል ባችለት፣ ነቲ ካብ ብመንግስቲ ኢትዮጵያ ዝምወል ኮምሽን ሰብኣዊ መሰላት ዘቅረቦ ጠለብ "ሓቢርና ነጻርዮ" ተሰማሚዐናሉ ኣለዋ። ምስ መግለጺ ኣምነስቲ ኢንተርናሽናል ዝቃዶ መግለጺ ዝውጸአ ብመንግስቲ ኢትዮጵያ ዝምወል ኮምሽን ሰብኣዊ መሰላት ኢትዮጵያ "መባእታዊ ሪፖርት 'ወትሃደራት ኤርትራ ንበዝሖም ዘይተነጸረ ሰላማዊያን ሰባት ኣብ አኽሱም ከምዝቀተሉ’ ሓቢሩ እዩ" ከምዝበለ ዝዝከር እዩ። "እቲ ሪፖርት ወሲኹ፣ ወትሃደራት ኤርትራ ነቲ ቅትለት አብ ልዕሊ ሰላማዊያን ሰባት ኣብ ኣኽሱም ዝፈጸሙ፣ ቅድም ኢሉ ብሰራዊት ህወሓት ንዝተፈጸሞም መጥቃዕቲ ሕነ ንምፍዳይ ኢሎም ከምዝኾነ" ገሊጹ ነይሩ። "ሰራዊት ኤርትራ ካብ ትግራይ ንክወጹ’"ሕቡራት ሃገራትን ኣሜሪካን ከምዝሓተቱ ይዝከር። መንግስታት ኢትዮጵያን ኤርትራን፣ ንህላዌ ሰራዊት ኤርትራ ኣብ ትግራይ ኣይቅበሉን። ብርክት ዝበሉ ናይ ዓይኒ መሰኻኽርን ጊዚያዊ ምምሕዳር ትግራይን ግና፣ ሰራዊት ኤርትራ ኣብ ትግራይ ከምዘለው ገሊጾም እዮም።


ሃገራዊ ምርጫ ኢትዮጵያ ብዘይካ ኣብ ክልል ትግራይ ኣብ ኩሎም ከባቢታት ከምዝካየድ ተገሊጹ

ሻድሻይ ሃገራዊ ምርጫ ኢትዮጵያ፣ ብዘይካ ኣብ ክልል ትግራይ ኣብ ሙሉእ’ታ ሃገር ከምዝካየድ ኮምሽን ፌደራል ፖሊስ ኣፍሊጦም። እቶም ኮምሽን ከምዝገለጽዎ ጸገም ጸጥታ ኣብ ዝራኣየሎም ዝነበሩ ምዕራብ ወለጋን ቤንሻንጉል ጉሙዝን እቲ ምርጫ ብሰላም ክካየድ ዘኽእል ስርሓት ይካየዱ ምህላው ሓቢሮም ። እዚ ከምዚ’ሉ ከሎ፣ ኮምሽን ፌደራል ፖሊስ ኣብ ሰሜናዊ ክፍሊ’ታ ሃገር ክሕደት ሃገር ፈጸሞም ዝተባሃሉ 72 ሰባትን ኣብ ጭፍጨፋ ማይ ካድራ ብቀጥታ ተሳቲፎም ዝተባሃሉ 37 ሰባት፣ ትማሊ ናብ ቤት ማእሰርቲ ኣትዮም ኣለው ኢሎም ። እዚ ከምዚሉ ከሎ፣ ምስ ሕጹያትን ተወዳደርቲን ተኣሳሲሩ ንዝቀረቡ 50 ጥርዓናት ፍታሕ ከምዘነጸረ ቦርድ ምርጫ ኣፍሊጡ። ተወዳደርቲ ፓርቲታት ግና ሎሚ’ውን ፍታሕ ዝጽበዩ ጸገማት ኣለው ይብሉ።


ሰራዊት ኤርትራን ሓይልታት ክልል ኣምሓራን ካብ ትግራይ ንክወጹ ሓላፊ ቤት ጽሕፈት ጊዚያዊ ምምሕዳር ትግራይ ጸዊዖም

ሓላፊ ቤት ጽሕፈት ጊዚያዊ ምምሕዳር ክልል ትግራይ ኣቶ ገብረመስቀል ካሳ "ሰራዊት ኤርትራ ኣብ ክልል ትግራይ የለን ዝብል እንተሃልዩ፣ክምርመር እዩ ዝግበኦ፣ ኣብ ትግራይ ናይ ኤርትራ ሰራዊት ኣሎ’ዩ፣ ናይ ክልል ኣምሓራ ፍሉይ ሓይሊን ምልሻን ኣሎ’ዩ፣ ስለዚ ብቅልጡፍ ካብ’ዚ ክልል ንክወጹ ኢና ነተሓሳስብ" ኢሎም ። ንሶም ንድምጺ ኣሜሪካ ኣብ ዝሃብዎ ቃለ ምልልስ "እቲ ከምኡ ዝብል ኣብ ትግራይ እንተሃልዩ፣ ግመል ሰሪቅካ ጎምባሕ ጎምባሕ እዩ ዝኾኖ፣ ሚድያታት ዓለም’ውን ብግልጺ ዝረኣይዎ፣ ህዝቢ ትግራይ’ውን ብዓይኑ ዝራኣዮ ስለዝኾነ፣ ነቲ ኣብ ልዕሊ ህዝቢ ዘብጽሕዎ ሓደጋን ዝፈጸምዎ ገበንን ብወግዒ ይቅረታ ሓቲቶም ካብ መሬት ትግራይ ንክወጹ እየ ዝሓትት" ኢሎም። አብዚ ቀረባ ንድምጺ ኣሜሪካ ቃለ ምልልስ ዝሃቡ ኣብ ምክልኻል ሰራዊት ኢትዮጵያ ዳይረክተር ኢንዶክትርነሽን ሜጀር ጀነራል መሓመድ ተሰማ "ሰራዊት ኤርትራ፣ ዶብ ሰጊሩ ብዛዕባ ይፍጽሞ ኣሎ ዝባሃል መግሃስቲታት መልሲ’ዶ ክህቡና?" ዝብል ሕቶ ቀሪቡሎም "ንሳቶም ንጉልባብ ዝጥቀሙሉ እዩ’ምበር፣ ሰራዊት ኢትዮጵያ፣ ነቲ ጁንታ ንምውቃዕ ዘኽእል ሓይሊ ነይሩዎ እዩ፣ ሓቂ እዩ ነቲ መጥቃዕቲ ንሳቶም እዮም ጀሚሮምዎ። ካልእ ሰበብ ክፈጥሩ ግድን ስለዝነበረ እዩ ነዚ ምኽንያት’ዚ ዝብሉ ዘለው። ስለዚ ርግጸኛ ኮይነ እየ ዝነግረኩም ዘለኹ፣ ኣብ ትግራይ ወፍሪ ምኽባር ሕጊ ይፍጽም ዘሎ ሰራዊት መከላኸሊ ኢትዮጵያ እዩ" ኢሎም ነይሮም። ምሉእ ትሕዝቶ ኣብዚ ምስማዕ ይክኣል። No media source currently available   ወሃቢ ቃል ክልላዊ መንግስቲ ኣምሓራ አቶ ጌታቸው መንግስቴ ብወገኖም ‘ናብ ክልል ትግራይ ዘእተናዮ፣ ዘዋፈርናዮ ሓይሊ የለን። ራያን ከባቢኡን፣ ወልቃይትን ከባቢኡን ኣብ ታሪኽ ናይ ትግራይ ኮይኖም ኣይፈልጡን’ ከምዝበሉ ዝዝከር’ዩ።  መንግስቲ ኤርትራ ግና ‘ውግእ ናይ ትግራይ፣ ናይ ኢትዮጵያ ውሽጣዊ ጉዳይ’ዩ’ ካብ ምባል ሓሊፉ ብዛዕባ ህላዌ ሰራዊቱ ኣብ ትግራይ ዝሃቦ ወግዓዊ ግብረ መልሲ ዛጊድ የለን።


ኣብ ክልል ኣምሓራ ኣስታት 400 ሓደሽቲ ምሩቓት ሓካይም ስራሕ ክረኽቡ ብዘይምክኣሎም ቅሬታኦም ኣስሚዖም

ኣብ ክልል ኣምሓራ ኣብ ቀረባ እዋን ዝተመረቑ ኣስታት 400 ሓካይም ኣብ ውሽጢ ሃገር ተቖፂሮም ክሰርሑ ከምዘይክኣሉ ብምግላፅ ቅሬትኦም ኣስሚዖም። እቶም ሓኻይም ጥርዓኖም ንንሰለስተ መዓልታት ዝቐጸለ ሰለማዊ ሰልፊ ብምክያድ ንዝምልከቶ ኣካል ንምቕራብ እንተፈተኑ እውን ሰማዒ ከምዝስኣኑ ይዛረቡ። ሓላፊ ቢሮ ጥዕና ሓዊሱ ዝምልከቶም ሰበስልጣን እቲ ክልል ንምርካብ ዝተገበረ ፃዕሪ እንተዘይተዓወተ እውን ሚኒስትር ጥዕና ኢትዮጵያ ዶክተር ሊያ ታደሰ ግን እቲ ፀገም ተፈጢሩ ዘሎ ብሰንኪ ሕፅረት በጀት እዩ ኢለን። ንመጻኢ እቶም ሓካይም ፈጠርቲ ስራሕ ክኾኑ ወይ ድማ ናብ ካሊእ ሃገር ከይዶም ክሰርሑ ኩነታት ከምዝጠዓዓመሎም ገሊፀን ።


ኢትዮጵያ: 44 ወረዳታት ክልል ሶማል ብዝኸፍአ ደርቂ ከምዝተጠቕዓ ተገሊጹ

ኣብ ኢትዮጵያ ክልል ሶማሌ ካብ ዝርከባ 93 ወረዳታት እተን 44 ብዝኸፍአ ድርቂ ከምዝተጠቕዓ ተገሊጹ።ነቲ ድርቂ ንምምካት ናይቲ ክልል መንግስቲ፣ፓርቲ ብልፅግና እቲ ክልል፣ሰራሕተኛታት መሪሕነትን መንግስቲ ናይቲ ክልልን ምሕጋዞም ተፈሊጡ ኣሎ። ሓደጋ ናይቲ ድርቂ እናኸፍአ እንተድኣ ከይዱ ንልምዓት ዝተመደበ በጀት ክሳብ ምዕፃፍዝበጽሕ ስጉምቲ ክውሰድ ከምዝኽእል ናይቲ ክልል ኮሚሽነር ኮሚሽን መሪሕነት ስግኣትን ሓደጋን ዶክተር ዓብዱልፋታሕ ሼኽ ቢሊ ንድምጺ ኣሜሪካ ገሊፆም ።


ርእይቶ ብኢትዮጵያዊያን ዝተጸውዐ ሰልፊ ዝተሳተፉ ኤርትራዊያን

ኤርትራውያን ነበርቲ ዝተፈላለያ ከተማታት ኣመሪካ፥ ኣብቲ ብኢትዮጵያውያን ዝተጸውዐ፡ ንጣልቃ ኣመሪካ ኣብ ጉዳይ ኢትዮጵያ ዝበልዎ ዝቃወም ሰልፍታት ክሳተፉ ቀንዮም ኣለዉ። ኣቐድም ኣቢሉ ኣመሪካ ሰራዊት ኤርትራ ኣብ ግጭት ትግራይ ምስታፉ እሙን ሓበረታ ኣለኒ ምባላ ዝዝከር ኮይኑ፡ እዞም ኤርትራውያን ግን እቲ ሓቀኛ ስእሊ ካልእ'ዩ ይብሉ። ምሉእ ትሕዝቶ ኣብዚ ምስማዕ ይክኣል። No media source currently available


ተወከልቲ ኦፌኮ ኣብ ገለ ዞባታት ምዕራብ ኦሮምያ ኣብያተ ጽሕፈቶም ከምዝተዓጸወ ይገልጹ

ወከልቲ ኦሮሞ ፌደራላዊ ኮንግረስ ኣብ ገለ ዞባታት ምዕራብ ኦሮምያ ዝነበራ ኣብያተ ጽሕፈቶም ከምዝተዓጸው ንድምጺ ኣሜሪካ ገሊጾም። እቶም ወከልቲ ወሲኾም "ብርክት ዝበሉ ወከልቲ እቲ ፓርቲ፣ ደገፍቲን ኣባላት መሪሕነትን ስለዝተኣሰሩ፣ ንርከበሉ ኩነታት ኣብ ምርጫ 2013 ንምስታፍ ዘኽእል ኣይኮነን" ኢሎም አለው። "እቶም ዝተኣሰሩ ምስ ዝፍትሑ፣ ዝተዓጸዋ ኣብያተ ጽሕፈት ምስ ዝኽፈታ፣ ዲሞክራሲያዊ ባይታ ምስ ዝሰፍሕ፣ ምፍርራሕን ምሕናይን ምስ ዝቅንስ ግና ኣብ’ቲ ምርጫ ምስታፍ ኣይከብደናን’ ይብሉ። ሓለፍቲ ፓርቲ ብልጽግና’ቶም ከባቢታት ብተረኦም "ቅሬታ ተወከልቲ ኦፌኮ፣ መሰረት ዘይብሉ እዩ፣ ዝተኣሰረ ኣባልን መሪሕነትን ኦፌኮ የለን፣ ብብልጽግና ዝተዓጸወ ቤት ጽሕፈት’ውን የለን" ተሓቢሩ ሎ።


ኣብ ኢትዮጵያ ቁጽሪ ብቫይረስ ኮሮና ዝተሓዙ ብብዝሒ ይውስኽ ምህላው ተገሊጹ

ኣብ ኢትዮጵያ ኣብ’ዘን ዝሓለፋ ዓሰርተ መዓልታት፣ ብዝሒ ብቫይረስ ኮሮና ዝተለኸፉ ሰባት ብ20 ሚእታዊት ከምዝወሰኸ ሚኒስትሪ ጥዕና’ታ ሃገር ኣፍሊጡ። ብመሰረት’ቲ ቤት ዕዮ፣ ብኮቪድ 19 ዝተታሓዙ ሰባት 17 ሚእታዊት ከምዝኾነን፣ ኣብ ውሽጢ 10 መዓልታት 12 ሽሕ ሰባት ብቫይረስ ኮሮና ምትሓዞምን ተሓቢሩ'ሎ። እዚ ከምዚ'ሉ ከሎ፣ ቀዳም ብደረጃ ሃገር ዝጀመረ ክታበት ጸረ ኮቪድ 19 ሎሚ’ውን ቀጺሉ ኣሎ ።


ምኽትል ሓላፊ ቢሮ ኮሚኒኼሽን ክልል ትግራይ ዝነበረ ኣቶ ዓንዶም ገብረስላሰ፡ ኣብ ማዕከናት ዜና ወጺኤ ሓሳበይ ስለዝገለጽኩ፡ ካብ ሓላፍነተይ ከልግስ ተገይረ ኢሉ። ኣብዚ ጉዳይ ካብ ግዚያዊ ምምሕዳር ክልል ትግራይ ምላሽ ንምርካብ ብተደጋጋሚ ዝተገብረ ጻዕሪ ከምዘይሰለጠ ወኪል ድምጺ ኣሜሪካ ካብ ከተማ መቐለ ሓቢሩ'ሎ። ብዘይካዚ ካብ ኣቶ ዓንዶም ብተወሳኺ፡ ቪኦኤ ካብ ኣብ ትግራይ ዝርከቡ እሙናት ምንጭታት ከምዝፈለጦ እንተኾይኑ ሓላፊ ቢሮ ኮንስትራክሽን፣ መንገድን ትራንስፖርትን ኢንጂነር ኣሉላ ሃብተኣብ`ውን ካብ ስልጣኑ ተባሪሩ'ሎ። ምሉእ ትሕዝቶ ኣብዚ ምስማዕ ይክኣል። No media source currently available


ኣሜሪካ ንኢትዮጵያ እትህቦ መብዛሕቲኦም ሓገዝ ፕሮግራማት ፀጥታ ከምዘይቕፅል ኣፍሊጣ

ናይ ዩናይትድ ስቴትስ ምንስቴር ጉዳያት ወፃኢ ኣንቶኒ ብሊንከን ኣብ ትግራይ ይፍፀሙ ዘለው ተግባራት ምስ ምፅናት ዘርኢ ኣተሓሒዞም ምስ ገለፁዎ ድሕሪ ማዕልታት ዋሽንግተን ንመብዛሕቲኦም ዘፈር ድሕነት ንኢትዮጵያ ዝወሃብ ሓገዝ ደው ንምባል ምውሳኑ ምንስቴር ጉዳያት ወፃኢ ዩናይትድ ስቴትስ ኣፍሊጡ። ወሃቢ ቃል ምንስቴር ጉዳያት ወፃኢ ኔድ ፕራይስ ዩናይትድ ስቴትስ ምስ ዓለምለኸ ጥዕናን ውሕስነት ምግብን ዝተኣሳሰሩ ሓዊሱ ዝተወሰኑ ዓይነታት ረድኤት ንምቕፃል እንተወሰነት እውን ካልኦት ዝወሃቡ ሓገዛትን መብዛሒቲኦም ኣብ ዘፈር ፀጥታ ዘለው ፕሮግራማት ዘሎ ደውታ ክቕፅል እዩ ኢሎም። ‘’ኣብ ኢትዮጵያ ዘሎ ሃዋህው ኣብ ግምት ብምእታው ጠጠው ኢሉ ዝነበረ መብዛሒኦም ኣብ ዘፈር ፀጥታ ዘተኮረ ናይ ሓገዝ ፖግራማት ንዘይምልዓል ወሲና ኣለና’’ ኢሎም ኣብ ዝ ሃቡዎ ጋዜጣዊ መግለፂ። ብሊንከን ዝሓለፈ ረቡዕ ንኮንግረ ኣብ ዝ ሃቡዎ ቃለ ምስክርነት ኢትዮጵያ ኣብ ትግራይ ንዘሎ ተፃብኦ ጠጠው ክተብሎ ፀዊዖም ኣለው። ኣሽሓት ሰባት ሞይቶም ዓሰርተታት ኣሽሓት ድማ ካብ መንበሪኦም ብሓይሊ ተመዛቢሎም፤ኣብቲ ክልል ሕፀረት ምግቢ፣ማይን መድሓኒትን ኣጋጢሙ ኣሎ። ብሊንከን ዝሓለፈ ሓሙስ ብዛዕባ ኣገዳስነት ዓለምለኸ ምርመራ ኣብ ትግራይ ተፈፂሞም ዝብሃሉ መግሃስትታት ሰብኣዊ መሰላት ምስ ዋና ፀሓፊ ሕቡራት መንግስታት ኣንቶኒ ጉተረዝ ምዝርራቦም ምንስትሪ ጉድያት ወፃኢ ዝሓለፈ ዓርቢ ገሊፁ ኣሎ። እቲ መግለፂ ብምውሳኽ ኣብቲ ዝርርቦም ‘’ነቲ ሰብኣዊ ቅልውላው ንምፍታሕ፣ግፍዕታት ከብቅዕን ኣብ ኢትዮጵያ ሰላም ንምስፋንን ዝሕግዙ ዞባውን ዓለምለኻዊን ፃዕርታት ክሕይል’’ ብሊንከ ፀዊዖም። ኣብ ዝሓለፈ ሰሙን ሕቡራት መንግስታት ወታደራት ኤርትራ ኣብ መላእ ክልል ትግራይ ስርሒት የካይዱ ከምዘለውን ንቶም ግፍዕታት ሓላፍነት ዝወስዱ እዞም ወታደራት ምዃኖምን ፀብፃባት ይሕብሩ ይብል። ምንስቴር ወፃኢ ኣብ ዝሓለፈ ወርሒ ንኢትዮጵያ ዝወሃቡ ገለ ረድኤታት ምስ ህንፀት ዓብይ ግድብ ህዳሴ ከምዘይተኣሳሰሩ ገሊፁ ነይሩ።ግን ረድኤት ዳግም ንምቕፃል ብብርክት ዝበሉ ምኽኒያታት ከምዝግምግም ሓቢሩ ነይሩ። ምሉእ ትሕዝቶ ኣብዚ ምስማዕ ይክኣል። No media source currently available


'ኣብ ትግራይ ትካላት ጥዕና ተዘሪፎም' ዶብ ኣልቦ ሓካይም

ዶብ ኣልቦ ሓካይም(Doctors Without Borders) ዝተብሃለ ዓለምለኸ ገባሪ ሰናይ ኣብ ትግራይ ኮነ ተባሂሉ ብዝተፈፀመ መጥቓዕቲ ትካላት ጥዕና ''ተሰሪቖም፣ ተጎዲኦምን ዓንዮምን''ክብል ገሊፁ።እቲ ገባሪ ሰናይ ትካል ሎማዕንቲ ሶኑይ ከምዝሓበሮ ዳህሳስ ካብ ዝተገብረሎም 106 ትካላት ጥዕና 70 ምኢታዊ ተዘሪፉ ልዕሊ 30 ምእታዊ ድማ ዓኒዩ ኣሎ። ዶብ ኣልቦ ሓካይም (Doctors Without Borders) ሎማዕንቲ ሶኑይ ከምዝሓበሮ ካብ ፍርቂ ታሕሳስ ክሳብ መጀመሪያ መጋቢት ዳህሳስ ካብ ዝተኻየደሎም 106 ትካላት ጥዕና 70 ሚእታዊ ተሰሪቖም ልዕሊ30 ሚእታዊ ድማ ዓንዮም ኣለው ኢሉ።ብስሩዕ ዝሰርሑ ዘለው 13 ምእታዊ ጥራሕ እዮም ኢሉ ብምውሳኽ። ‘’ኣብ ልዕሊ ትካላት ጥዕና ትግራይ ዝተፈፀመ መጥቓዕቲታት ኣብቲ ህዝቢ ኣዕናዊ ተፅዕኖ ኣለዎም’’ ኢሎም ኦሊቨር በን ጀነራል ዳይረክተር ዶብ ኣልቦ ሓካይም።’'ብመሰረት ዓለምለኸ ሕጊ ሰብኣውነት ኣብ እዋን ግጭት ትካላት ጥዕናን ሰራሕተኛታት ጥዕናን ሓለዋ ክግበረሎም ይግባእ’’ኢሎም።እዚ ግን ብንፁር ኣብ ትግራይ ኣይኸውንን ዘሎ። ውፅኢት መፅናዕቲ ዶብ ኣልቦ ሓካይም ድሕነት ሽዱሽተ ሚሊዮን ህዝቢ ትግራይ ዘተሓሳስብ ምዃኑ እዩ። ብሰንኪ ለበዳ ኮቪድ ምርጫ ምስንኻሉ ስዒቡ ፌደራል መንግስትን ኣብቲ እዋን ክልላዊ ሰበስልጣ ትግራይ ዝነበሩን ነንሓድሕዶም ዘይሕጋዊ ይበሃሃሉ።ሓይልታት መንግስቲን መሻርኽቶምን ንቶም መራሕቲ ይሃድኑዎም ኣብ ዘለሉ እዋን እቲ ውግእ ቀፂሉ ይርከብ። ቀዳማይ ምንስቴር ኣብይ ኣሕመድ እቲ ኵናት ከብቅዕን ተፈፂሞም ዝተብሃሉ ገበናት ኵናት ብሕቡራት መንግስታት ዝምራሕ ዓለምለኸ ምርመራ ክካየድን ፅቕጢ ገጢሙዎም ኣሎ።ብፌደራል መንግስቲ ይካየድ ዘሎ ምርመራ እኹል ኣይኮነን ምኽኒያቱ ኣብ ባዕሉ ውፂታዊ ምርመራ ከካይዱ ኣይኽእልን ይብሉ ንመንግስቲ ዝነቕፉ። ኣብ ዝሓለፈ ሰሙን ምንስቴር ጉዳያት ወፃኢ ዩናይትድ ስቴትስ ኣንቶኒ ብሊንከን ኣብ ትግራይ ዝተፈፀሙ ግፍዕታት መዳርግቲ ‘’ምፅናት ዘርኢ’’ እዩ ክብሉ ገሊፆምዎ ኣለው፤መንግስቲ ኢትዮጵያ እቶም ክስታት መሰረት ዘይብሎም ክብል ውዱቕ ገይሩዎ ኣሎ። ቀዳማይ ምንስቴር ኣብይ ኣሕመድ ኣብ ትግራይ ዘሎ ተፃብኦ ጠጠው ከብሉዎ ብሊንከን ኣተሓሳሲቦም ኣለው።ወታደራት ኤርትራ ከምኡ እውን ተዋጋእቲ ኣምሓራ ካብ ትግራይ ክወፁ ኣለዎም ኢሎም ኣለው።እቲ ክልል ‘’ሰብኣዊ መሰላት ህዝቢ ትግራይ ዘይግህስ ወይ ኣብ ምዕራብ ትግራይ ዝረኣናዮ ተግባራት ምፅናት ዘርኢ ዘይፍፅም ሓይሊ የድልዮ።እዚ ጠጠው ክብል ኣለዎ’’ ኢሎም ብሊንከን። ዶብ ኣልቦ ሓካይም ከምዝበሎ ኣብ መብዛሕቲኦም ከባቢታት ትግራይ ትካላት ጥዕና ‘’ኮነ ተባሂሉ ከምዘይሰርሑ ተገይሮም ተጎዲኦም።ሓደ ካብ ሓሙሽተ ትካላት ጥዕና ብወታደራት ተታሒዞም ኣምቡላንሳት ብዕጡቓት ጉጅለታት ምስ ተወሰዳ ሕዚ ኣምቡላንስ ዘለወን ኣዚየን ሒደት ትካላት ጥዕና እየን’’ይብል። ኣብቶም ዝሓለፉ ኣርባዕተ ኣዋርሕ ነፍሰ ፁር ኣዴታት ቅድመ ወሊድን ድሕሪ ወሊድን ክንክን ዝረኸባ ኣዚየን ውሑዳት እየን፤ህፃውንቲ ክታበት ይረኽቡ ስለዘየለው ንቕድሚት ግዳያት ተመሓላለፍቲ ሕማማት ክኾኑ ይኽእሉ እዮም ይብል እቲ መግለፂ። ብመሰረት ፀብፃብ መንግስታዊ ማዕኸን ዜና ብሮድካስቲንግ ኮርፖረሽን ኢትዮጵያ ግን ኣብ ክልል ትግራይ ካብ ዝርከቡ ሆስፒታላት 75 ምእታዊ ምሉእ ብምሉእ 10 ምእታዊ ድማ ብኽፋል ስራሕ ጀሚሮም ኣለው። ኣብቶም ዝሓለፉ ክልተ ሰሙናት 1,583 ኣዴታት ኣገልግሎት ረኺበን ኣለዋ።ኣብቲ ክልል ካብ ዝሰርሑ ሰብ ሙያ ጥዕና ልዕሊ 90 ምእታዊ ኣብ ማእዲ ስርሖም ከምዝርከቡ እቲ ፀብፃብ መንግስታዊ ዜና ማዕኸን ገሊፁ። ኣብ ትግራይ ብሰንኪ ጥምየት ዝሞቱ ሰባት ክውስኽ ከምዝኽእል ሰበስልጣን ሰብኣዊ ረድኤት የጠንቅቑ።እቲ ኵናት ዘራእቲ ንምሕፋስ ምድላው ኣብዝግበረሉ እዋን ብምጅማሩ በዝሖም ዘይፍለጥ ሰባት ንመንበሪገዛውቶም ገዲፎም ሃዲሞም።ወታደራት ኤርትራ ሰፊሕ ስርቅን ምቅፃል ዘራእት ከምዝፈፀሙ መሰኻኽር ገሊፆም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ኢትዮጵያ: ትማሊ ሰንበት ክታበት ቫይረስ ኮሮና ምሃብ ጀሚራ

ኣብ ኢትዮጵያ ክታበት ኮቪድ 19 ብደረጃ ሃገር ትማሊ ሰንበት ተጀሚሩ። ሚኒስትር ጥዕና ዶ/ር ሊያ ታደሰ ነቲ ሃገራዊ ክታበት ኣብ ክልል ትግራይ ከተማ መቐለ ኣብ ሓፈሻዊ ሆስፒታል መቐለ ተረኺባ`ያ ኣጀሚራቶ። ኣብ ምልእቲ ሃገር ዝርከቡ ንኮሮና ቫይረስ ዝያዳ ተቓላዕቲ ዝኾኑ ሰብ-ሞያ ጥዕናን ሰራሕተኛታትን፡ ብዕድመ ዝደፍኡ ሰባት፡ከምኡ'ውን ካልእ ዝጸንሓ ሕማም ዘለዎም ውልቀሰባት ብቐዳምነት ክታበት ከምዝረኽቡ ሚኒስትር ጥዕና ሊያ ታደሰ ኣብቲ እዋን ሓቢራ`ላ። ንሳ ኣተሓሒዛ ቀረብ`ቲ ክታበት ብደረጃ ዓለም ውሱን ስለዝኾንነ ንኹሉ ሕብረተሰብ ንምብጻሕ ኣጸጋሚ ስለዝኾነን፡እቲ ሕብረተሰብ ክታበት መጺኡ ኢሉ፡ ብዘይምዝናይ፡ ኣገባባት ምክልኻል`ቲ ቫይረስ ብዝግባእ ተግባራዊ ምግባሩ ክቕጽል መጸዋዕታ ኣሕሊፋ`ላ። ምስታ ሚንስተር ጥዕና ብምዃን ነቲ ክታበት ብምውሳድ ነቲ ወፍሪ ክታበት ዘጀመረ ግዚያዊ ርእሰ-ምምሕዳር ክልል ትግራይ ዶ/ር ሙሉ ነጋ ኣብ ዝገበሮ መደረ ድማ፡ ኣብቲ ክልል ንዘሎ ጸገማት ኣብ ምምካት ኣብ ዘለናሉ እዋን፡ ቫይረስ ኮሮና ተወሳኺ ጉድኣት ንኸየውርድ፡ እቲ ወፍሪ ክታበት ምጅማሩ፡ወሳኒ እጃም ኣለዎ ምባሉ- ኣብ ፈይስቡክ ሚንስትሪ ጥዕና ኢትዮጵያ ዝረኸብናዮ ዜና ኣመልኪቱ`ሎ። ዶ/ር ሙሉ፡ እቲ ህዝቢ ኣገባብ ምክልኻል ቫይረስ ኮሮና ክጥቀም`ውን ኣተሓሳሲቡ`ሎ። ብመሰረት ጸብጻብ ሚንስትሪ ጥዕና`ታ ሃገር ኣብ ኢትዮጵያ፡ክሳብ ዝሓለፈ ቀዳም ኣብ ዝተገብረ መርመራ፡74 ሺሕን 54ን እቲ ቫይረስ ዝተረኸቦም ፡142 ሽሕን 21 ዝሓወዩ:2,540 ድማ ብሰንኪ`ቲ ቫይረስ ህይወቶም ምስኣኖም ተመዝጊቡ ሎ::


ዓለምለኸ ማዕልቲ ደቂ ኣንስትዮን ኣብ ልዕሊ ደቂ ኣንስትዮን ኣዋልድን ትግራይ ይወርድ ዘሎ ፆታዊ መጥቓዕትን

March 8 ን ኣብ ልዕሊ ደቂ ኣንስትዮን ኣዋልድን ትግራይ ይወርድ ዘሎ ፆታዊ መጥቓዕቲን ምኽኒያት ብምግባር ዘዘራረብናየን ሓኪም ስነ ልቦናን ካብ መስረቲ ምቅንስቓስ’’ይኾኖ’'ን ዶክተር ሄልን ቴድሮስ ካብ ኣዲስ ኣበባ ኣብ ጉዳይ ደቂ ኣንስትዮ እትነጥፍ ኣበባ ወልደተኽለ ካብ ፊኒክ ኣሪዞናን ደቂ ኣንስትዮ ትግራይ ኣብ ከቢድ ኩነታት ኣለዋ ይብላ። ‘’ኣብ ቀረባ ናብ ትግራይ ከይደ ፆታዊ መጥቓዕቲ ዝወረደን ደቂ ኣንስትዮ ኣብ ከተማ መቐለ ብኣካል ረኺበየ ሪአየን’’ ዝበለት ዶክተር ሄለን ክትሓስቦ እውን ኣዚዮ ከቢድ ኣብ ዝኾነ ስነ ኣእሙራውን ኣካላውን ኩነታት ኣለዋ ኢላ።ብሓፈሻ ድማ ደቂ ኣንስትዮ ትግራይ ‘’ካብ ዝኾነ ይኹን ንላዕሊ ኣብ ታሪኽ ደቂ ኣንስትዮ ትግራይ ተፈፂሙ ዘይፈልጥ በደላት ይፍፀመን ኣሎ’’ ክትብል ትገልፆ። ‘’ደቂ ኣንስትዮ ትግራይ ኣብ ሕማቕ ኩነታት ኣለዋ’’ ዝበለት ኣበባ ወልደተኽለ ብወገና ‘’ደቂ ኣንስትዮ ትግራይ ይድፈራ ኣለዋ፣ይዕመፃ ኣለዋ፣ብዙሕ ፆታዊ መጥቓዕቲ ይብዘፅሐን ኣሎ፣ይስደዳ ኣለዋ፣ይጠምያ ኣለዋ’’ክትብል ትገልፆ። ብሓፈሻ ኣብ ልዕሊ ደቂ ኣንስትዮ ትግራይ ዘይተነገረ እምበር ዘይተገበረ የለን እውን ትብል ወሲኻ። ምሉእ ትሕዝትኡ ኣብዚ ምስማዕ ይከኣል። No media source currently available No media source currently available


ዋይት ሃውስ ኣብ ክልል ትግራይ ተፈጺሞም ንዝተባህሉ ጥሕሰት ሰብኣዊ መሰላት መርመራ ክካየድ ፀዊዑ

ዋይት ሃውስ ነቲ ኣብ ኢትዮጵያ ክልል ትግራይ ይካየድ ዘሎ ግጭት ስዒቡ ተፈጺሞም ንዝተባህሉ ጥሕሰት ሰብኣዊ መሰላት ዝተማለአን ዘይሻራውን መርመራ ክካየድ ፀዊዑ ። ኣብ ውድብ ሕቡራት ሃገራት ኣምባሳደር ሊንዳ ቶማስ ግሪንፊልድ 'ውን እቲ ተፈጢሩ ዘሎ ሰብ ሰርሖ ጥምየት ንምፍታሕ ኩሎም ተፃባእቲ ኣካላት ኲናት ጠጠው ከብሉ ኣተሓሳሲበን ። ምሉእ ትሕዝቶ ኣብዚ ምስማዕ ይክኣል:: No media source currently available


ኣብ ዝተፈላለየ ግዝኣታት ኣሜሪካን ካናዳን ንመንግስቲ ኢትዮጵያ ዝድግፍ ሰልፊታት ተኻይዱ

ኣብ ናይ ሓሶት ሓበሬታ ዝተመርኮዘ ንልኡላውነት ኢትዮጵያ ዝፃረር ተጽዕኖታት ደው ይበል ዝብሉ መልእኽቲ ዝተሓንገጡ ካብ ኒውዮርክን ጎረባብቲ ክፍለ ግዝኣታትን ከምኡ እውን ዋሽንግተን ዲስን ከባቢኡን ዝተጉዓዙ ሓዊሱ ኣብ ዝተፈላለያ ክፍለ ግዝኣታት ኣሜሪካ ዝነብሩ ኢትዮጵያዊያንን ኢትዮጵያዊያን ኣሜሪካዊያንንትማሊ ኣብ ኒውዮርክ ሰላማዊ ሰልፊ ኣካይዶም ነይሮም። እቶም ሰልፈኛታት ንዝሓለፈ 27 ዓመታት ኣበይ ነይርኩም፣ኢትዮጵያዊያን ክቕተሉን ክዝረፉን ብኣሽሓት ዝቑጸሩ ክግፍዑን ክስደዱን ኣበይ ነይርኩም ዝብልን ካልኦትን ጭርሖታት ብምሓዝ ድምፆም ኣስሚዖም። ኣብቲ ከተማ ኒውዮርክ ዝርከቡ ኣብያተ ዕዮ ሕቡራት ሃገራትንን ኒውዮርክ ታይምስን ወሲኹ ዝተፈላለዩ ከባቢታት እታ ከተማ ሰልፊ ምክያዶም ተሓቢሩ'ሎ።


መግለጺ ኢዜማ ኣብ ኩነታት ክልል ትግራይ

ዜጋታት ኢትዮጵያ ንማሕበራዊ ፍትሒ(ኢዜማ) ኣብ ክልል ትግራይ ዘሎ ዘሻቕል ኩነታት ሰብኣዊ ረድኤት: ምግሃሳት ሰብኣዊ መሰላትን ኣድላይ ትኹረት ክወሃቦ ይግባእ ኢሉ። ኢዜማ ሎሚ ኣብ ዝሃቦ ጋዜጣዊ መግለፂ መንግስቲ ደሕንነት ዜጋታቱ ኣብ ምሕላው ዘለዎ ውፍይነት ከርእይ ጸዊዑ'ሎ። እቲ ውድብ ኣብቶም ዝሓለፉ ሰለስተ ዓመታት ኣብታ ሃገር ተራእዩ ዝበሎም ስግኣታት ድሕነት ብፍላይ ኣብ ቡራዮ: ሻሸመነ: ኣርሲ: ኣብ ጉራፈርዳ: መተከል: ምዕራብ ወለጋን ኮንሶን ካልኦት ከባቢታት ዜጋታት ብግፍዒ ተቐቲሎም ይብል። እዞም ህውከታት ድሕሪ ምውጋድ በቲ ተግባር ክኽሰስ ዝፀንሐ ህወሓት'ውን ቀፂሎም እዮም ድሕሪ ምባል ንዓቕሚ መንግስቲ ኣብ ሕቶ ምልክት ዘእቱ እዩ ምባሉ ተሓቢሩ'ሎ።


ዋና ፀሓፊ ሕ/ሃ ኣብ ክልል ትግራይ ዘሎ ኩነታት ከምዘሻቅሎም ገሊጾም

ዋና ፀሓፊ ሕቡራት ሃገራት ኣንቶኒዮ ጉተረዝ ኣብ ኢትዮጵያ ክልል ትግራይ ዘሎ ኩነታት ከምዘሻቅሎም ገሊጾም።ንሶም እዋን ምእታው እኽሊ ብዘይምርግጋእን ግጭትን ብምትዕንቓፉ ብኣማኢት ኣሽሓት ዝቑጸሩ ሰባት ክጠምዩ ይኽእሉ እዮም ኢሎም። ጉተረዝ ነዚ ዝገለፁ ትማሊ ንባይቶ ፀጥታ ሕቡራት ሃገራት ኣብ ዘስምዕዎ መደረ እዩ። ትኹረት ናይቲ ኣኼባ ባይቶ ፀጥታ ጎንፅን ውሕስነት መግብን ብኸመይ ዝተተሓሕዘ ምዃኑ ትኹረት ዝገበረ እዩ ነይሩ።


ኣሜሪካ: ኣብ ጉዳይ ግድብ ህዳሴ ዘሎ ዘይምስምማዕ ንምፍታሕ ዝካየድ ጻዕርታት ምድጋፍ ከምትቕጽል ኣፍሊጣ

ኢትዮጵያ:ግብፅን ሱዳንን ኣብ ጉዳይ ግድብ ህዳሴ ንዘሎ ዘይምስምማዕ ንምፍታሕ ዝገብርኦ ዝተሓባበረን ሃናፂ ፃዕርታት ምድጋፍ ኣሜሪካ ከምትቕጽል ኣፍሊጣ ። ሓላፊት ቤት ፅሕፈት ፕረስ ዋይት ሃውስ ጀን ፕሳኪ ትማሊ ሓሙስ ኣብ ዝሃብኦ መግለጺ ሰለስቲኣን ሃገራት ሃናጺ ዝኾነ ልዝብ ክቕጽላ ኣሜሪካ ከምተተባብዕ ገሊጸን ኣለዋ:: ንሰን ወሲኸን ውጥረታት ምህዳእን መፍትሒ ንምንዳይን እንህቦ ድጋፍ ንክዕወት ምስቲ ዓብይ ግድብ ህዳሴ ዘለው ጉዳያት ሚዛናዊ ኣቀራርባ ክህሉ ንምርግጋፅ ክንሰርሕ ኢና ኢለን ።


ወታደራት ኤርትራ ኣብ ወረዳታት ኢሮብ፣ሳዕስዕ ፃዕዳ እምባን ታሕታይ ቆራሮን ን99 ሰባት ቀቲሎም ተባሂሉ

ወታደራት ኤርትራ ኣብ ክልል ትግራይ ምብራቓዊ ዞባ ወረዳ ኢሮብ ን63 ሰላማዊያን ሰባት ከምዝቐተሉን 58 ኣባይቲ ከምዘቃፀሉን ንማሕበረሰብ ኢሮም ዝሕለቕ Irob Advocacy Association ዝተብሃለ መንግስታዊ ዘይኮነ ትካል ኣፍሊጡ።ኣብዚ ዞባ ወረዳ ሳዕስዕ ፃዕዳ እምባ ወታደራት ኤርትራ 16 ለካቲት 2013 ዓ\ም ንሽዱሽተ ሰላማዊያን ሰባት ከምዝቐተሉ ሓደ ሽሙ ክግለፀሉ ዘይደለየ ናይቲ ከባቢ ነባሪ ንቪኦኤ ገሊፁ። እዚ ከምዚ ኢሉ እናሃለወ ወታደራት ኤርትራ ኣብ ሰሜን ምዕራብ ትግራይ ወረዳ ታሕታይ ቆራሮ ኣብ ዝኣተውሉ እዋን ኣብ ሓንቲ ጣቢያ ጥራሕ ካብ 16 ክሳብ 80 ዓመት ዝዕድሚኦም 30 ደቂ ተባዕቲዮ ከምዝቐተሉ ኣባላት ስድርኡን መተዓብይቱን ዝተቐተሉዎ ሓደ መንእሰይ ንቪኦኤ ገሊፁ። ነባሪነቱ ኣብከተማዓዲግራት ዝኾነ ናይ Irob Advocacy Association ኣቦ ወንበር ኣቶ ስዩም ዮሃንስ ንቪኦኤ ብስልኪ ከምዝገለፆ ወታደራት ኤርትራ ኣብ ወረዳ ኢሮብ ቅትለትን ፆታዊ ዓመፅን ፈፂሞም፣ንብረት ሰሪቖም፣ መንበሪ ኣባይቲ ኣቃፂሎም ክብል ገሊፁ። ብፍላይ 28ን 29 ታሕሳስ 2013 ዓ\ም ዘውረዱዎ ጥፍኣት ‘’63 ሰባት ከምዝተቐተሉ ብኣባላትና ኣረጋጊፅና’’ ዝበለ ኣቶ ስዩም እቲ ቁፅሪ ክሳብ 70 ከምዝበፅሕ ሓቢሩ። ብባህሊ ኢሮብ ፆታዊ መድፈርቲ ዘጋጠመን ደቂ ኣንስትዮ ክዛረባ ከቢድ ብምዃኑ ብምቁፅሪ ንምግልፃ እንተፀገመ እውን እቲ ገበን ምፍፃሙ ግን ርግፀኛታት ኢና ክብል ኣቶ ስዩም ገሊፁ። መውኸንን ሓረዞን ኣብ ዝተብሃሉ ጣቢያታት ናይ ሚሊሽያታት ኣባይቲ ብዝብል ሰበብ 58 ኣባይቲ ብወታደራት ኤርትራ ከምዝተቓፀሉ ኣቶ ስዩም ወሲኹ ገሊፁ። እቲ ቅትልተን ካልኦት መግሃስቲ ሰብኣዊ መሰላትን ንዋና ፈፃሚ ስራሕ ግዚያዊ ምምሕዳር ትግራይ ዶክተር ሙሉ ነጋ በእካል ረኺቡ ከምዝነገሮም ብምሕባር ‘’ብዛዕባ እቲ ጉዳይ ሓዘኖም ገሊፆምለይ እዮም፤ከምዝገምገምናዮ ግን እቲ ኩነታት ካብ ዓቕሞም ንላዕሊ እዩ ዝመስል’’ ኢሉ። እቲ ቅትለትን ምቅፃል ኣባይትን ዝተፈፀመ ኣብ ዓለቴና፣ እንዳሞሳ ሓዊሱ ኣብ ዝተፈላለዩ ጣቢያታት ምዃኑን ዝተቐትሉ ብዕድመ ዝደፍኡ ዓበይትን ዝርከቡዎም ብበዝሒ ማንእሰይ ደቂ ተባዕቲዮን ዝተወሰና ደቂ ኣንስትዮን ይርከብኦም ክብል ገሊፁ። ተሓተቲ ናይዚ ኹሉ ጥፍኣት ወታደራት ኤርትራ ብምዃኖም ብዘይውዓል ሕደር ካብ ትግራይ ክወፁ ኣለዎም ኢሉ ኣቶ ስዩም። ሓደ ንደሕንነቱ ብምስጋእ ሽሙ ክግለፀሉ ዘይደለየ ኣብ ዞባ ምብራቕ ትግራይ ወረዳ ሳዕስዕ ፃዕዳ እምባ ጣቢያ ኮማሱብሓ ቑሸት ውታፋ ነባሪ ዝኾነ 16 ለካቲት 2013 ዓ\ም ሽዱሽተ ስቪላት ብወታደራት ኤርትራ ተረሺኖም ኢሉ። ውታፋ ኣብ ዝተብሃለ ቑሸት ጥራሕ ናይ ሸሞንተ ገባራት ኣባይቲ ብወታደራት ኤርትራ ተቓፂሎም ክብል ሽሞም ዘርዚሩ። ናይ ዕጡቓት ሚሊሽያ ብዝብል ሰበብ ዕጡቓት ናይ ዘይኮኑ ብዙሓት ኣባይቲ ተቓፂሎም ኣለው ኢሉ።’’ናይ ኣሕዋተይ፣ስድራይን ናይ ጎረበተይን ብምልኡ ተቓፂሎ፤ ታሕታይ ዝባን ኣብ ዝተብሃለ ቦታ ናይ 13 ገባራት ገዛውቲ ተቓፂሎም፣ኣዚዩ ብዙሕ እዩ ንምዝራብ እውን ከቢድ እዩ’’ ክብል ይገልፅ። ወታደራት ኤርትራ ንሰባት ክቐትሉ ከለው ይኹን መንበሪ ኣባይቲ ከቃፅሉ ከለው ግደፉ ዝብሎም ስለዘየለ ዕላምኦም ንናይ ትግራይ ብሄር ንምጥፋእ እዩ ክብል ኣምሪሩ ይገልፅ። እንስሳ ከምድልየቶም እናወሰዱ ከምዝሓርዱ ብምግላፅ ህዝቢ ትግራይ ይሳቐ እዩ ዘሎ ‘’ማሕበረሰብ ዓለም ብትኽክል እናሰርሐ እንተኾይኑ እዚ ሰራዊት ካብዛ ሃገር ፀንቂቑ ክወፀልና ክሕግዘና ንደሊ ኢና’’ ክብል መልእኽቱ ኣሕሊፉ። እዚ ከምዚ ኢሉ ከሎ ኣብዚ ሕዚ እዋን ኣብ ከተማ እንዳስላሴ ጣቢያ ባዶ ክልተ ነባሪን ናይ ትውልዲ ዓዱ ኣብ ወረዳ ታሕታይ ቆራሮ፣ጣቢያ ማይ ጥምቀት ዝኾነን ንደሕንነቱ ክብል ሽሙ ክግለፅ ዘይደለየን መንእስይ ምሁር ወታደራት ኤርትራ ኣብ ትውልዲ ዓዱ 8 ህዳር 2013 ዓ\ም ካብ 16 ዓመት ዕሸል ክሳብ 80 ዓመት ዝዕድሚኦም ብዙሓት ሰባት ከምዝቐተሉ ገሊፁ።ናይ ስጋ ኣዝማዱን ዝፈልጦም መተዓብይቱን ኣዕርኽቱን ከምዝተቐተሉ ኣፍሊጡ ኣሎ። ሓይልታት ፌደራል 8 ሕዳር 2013 ዓ\ም ናብ እንዳስላሰ ኣብዝኣተውሉ እዋን ወታደራት ኤርትራ ብጣቢያ ማይ ጥምቀት ክሓልፉ ከለው ንፁሃን ሰባት ቀቲሎም ይብል። ብማይ ጥምቀት ኣቢሉ ክሓልፍ ከሎ ንብዙሓት ሰላምዊያን ሰባት ምቕታሎም ከምዝፈልጥን ዝፈልጦም ሰባት፣ገሊኦም ድማ ኣዝማዱን ደቂ ዓዱን ምዃኖም ገሊፁ። ኣብ ልዕሊ ዘይተዓጠቑ፣ኣብቲ ከባቢ ውግእ ኣብ ዘይነበረሉ፣ኣብቲ ከባቢ ሰራዊት ትግራይ ወይ ሚሊሽያ ኣብ ዘይነበረሉ ወታደራት ኤርትራ ዘውረድዎ ግፍዒ እዩ ይብል። ‘’8 ሕዳር 2013 ዓ\ም ስቕ ኢሎም ፈቐዶ ኣባይቲ እናኣተው፣ኣብ መንገዲ ዝረኸቡዎ 30 ሰባት ቀቲሎም። ካብዚኦም እቶም ሰለስተ ሰባት ጥራሕ እዮም ብስርዓት ኣብ ቤተ ክርስቲያትን ተቐቢሎም።ዝተረፉ 27 ግን ኣብ ዝተቐተልሉ ቦታን ባይታን እዮም ተቐቢሮም’’ ኢሉ።  ካብ ሓደ ገዛ ክልተ፣ሰለስተ ሰባት ዝተቐተሉ ከምዘለው ብምግላፅ ኣሽማት ናይቶም 21 ሰባት ዘርዚሩ።ህይወቱ ንምድሓን ካብ ሑመራ መፂኡ ኣብዚ ህይወቱ ዝሰኣነ ተኸስተ ንጉሴ ሓዊሱ ክሳብ 21 ዝዘርዘሮም ነበርቲ ጣቢያ ማይ ጥምቀት ምዃኖም ምስ ሓበረ እቶም ትሽዓተ ግን ካበይ ከምዝመፁ ዘይፍለጡን መንነት ወረቐት ዘይብሎም ኣብኡ ተቐቲሎም ዝተቐበሩን እዮም ክብል ገሊፁ። ኣብ ኣክሱም ዝተፈፀመ ጭፍጨፋ ይኹን ኣብ ኢሮብን ካልኦት ከባቢታትን ዝተፈፀሙ ቅትለታት ኣብ ልዕሊ ደቂ ተባዕቲዮ ዘተኮሩ እዮም።ኣብ ማይ ጥምቀት ዝተቐተሉ እውን ኩሎም ደቂ ተባዕቲዮ ብምዃኖም ተመሳሳሊነት ኣለዎ። ኣብ ቀረባ ናብ ጣቢያ ማይ ጥምቀት ተጓዒዙ ከምዝነበረን ሰራዊት ኤርትራ ኣብቲ ከባቢ ሰፊሮም ከምዝርከቡን እቲ መንእሰይ ገሊፁ። ‘’ናይ ሚሊሽያ እዮም’’ ብዝብል ብኣማእቲ እንስሳት ማይ ጕዕ ተባሂሉ ኣብ ዝፅዋዕ ቤት ትምህርቲ ዓጊቶም ካብ ዝሕዙወን ልዕሊ ሓደ ሰሙን ከምዝገበራ ገሊፁ።’’እቲ ዝገርም ድማ ካብዞም ኣጣልን ኣባግዕን እናሓረዱ እዮም ዝቅለቡ’’ ይብል ብምውሳኽ። ኣብቲ ከባቢ ዝርከቡ ኣብያተ ትምህርቲ፣ጣቢያታት ጥዕናን ክልኒካትን ኩሉ ንብረቶም ብወታደራት ኤርትራ ከምዝተሰረቑን ከምዝዓነውን ብምሕባር ባዶ ምትራፎም ብአካል ተረኺቡ ከምዝርኣዮ ሓቢሩ። ኣብ ህዝቢ ትግራይ ይወርድ ኣሎ ዝበሎ ህልቂት መወዳእታ የብሉን ዝበለሱ ንሱ ‘’ኣብ ትግራይ ዝተረፈ ንብረት የለን፣ብወታደራት ኤርትራ ተወሪሩ፣ዓለም ንሰራዊት ኤርትራ ካብ ትግራይ ኣብ ምውፃእ ክሕግዘና ይግባእ’’ ክብል መልእኽቱ ኣሕሊፉ። ኣብ ዞባ ምብራቕ ትግራይ ተፈፂሞም ዝተብሃሉ ገበናት ቕትለት፣ምቅፃል ኣባይትን ካሎትን ዝተሓተቱ ዋና ኣመሓዳሪ ናይቲ ዞባ ኣቶ ሃይለስላሰ ተስፋይ ንቶም ዝቐረቡ ክስታት ኣይረጋገፁን፤ኣሉታ እውን ኣይሃቡን።’’ኣነ ሓበሬታ ተኣኪቡ፣ምስ ተወደበን ምስ ተተንተነን ጥራሕ እየ ዝህብ ካብዚ ወፃኢ ኣይህብን እየ’’ ኢሎም። ካብ ዋና ኣመሓዳሪ ዞባ ሰሜን ምዕራብ መልሲ ንምርካብ ዝተገብረ ፃዕሪ ኣይተዓወተን። ይኹን እምበር ኣብ ቀረባ ምስ ቪኦኤ ቃለ መጠይቕ ዘካየዱ ዋና ፈፃሚ ስራሕ ጊዚያዊ ምምሕዳር ክልል ትግራይ ዶክተር ሙሉ ነጋ ኣብዚ ሪፖርት ንዝተጠቐሱ ክስታት ከይኮነስ ብሓፈሻ ኣብ ትግራይ ብዛዕባ ዝተፈፀመ ተዛሪቦም ኣለው ። ናይ ፀጥታን ድሕነትን ስራሕ ብዙሕ ፃዕሪ ስለዘድልዮ ይጅምሩዎ ከምዘለው ብምግላፅ ‘'ህዝብና ሪኢዎ ዘይፈልጥ ከቢድ ሓደጋ ወሪዱዎ ኣሎ’'ኢሎም።ዕንወት ንብረት፣ምጥፋእ ይወት ሰባት፣ፆታዊ መጥቓዕቲ፣ዕንወት መስረተ ልምዓት ከምዝወረደን በቲ ኵናት ብዙሕ ዕንወት ወሪዱ ካብ ናይ ውልቀሰባት ክሳብ ህዝባዊን ዓበይቲ ትካላት ብዝተፈላለዩ ከምዝተስረቑን ከምዝዓነውን ገሊፆም ዶክተር ሙሉ። ሰራዊት ኤርትራ ካብ ትግራይ ክወፁ ቃለ ምልልስ ካብ ዝገበርናሎም ሰባት፣ካብቲ ህዝብን ካብ ዓለምለኸ ማሕበረሰብን ይቐርብ ንዘሎ ፃውዒት ዶክተር ሙሉ ነጋ ክምልሱ ከለው ሰራዊት ኤርትራ ይኹን ካሊ ሓይሊ ካብ ትግራይ ክወፅእ ኣለዎ ኢሎም። መንግስታት ኢትዮጵያን ኤርትራን ወታደራት ኤርትራ ኣብ ትግራይ ኣይተሳተፉን ክብሉ ይነፅጉዎ።ኣብ ውሽጢ ትግራይ ዝርከቡ ላዕለዎት ሰብስልጣን ግዚያዊ ምምሕዳር ግን ወታደራት ኤርትራ ኣብ ትግራይ ዝለዓለ ጭፍጨፋን ቅትለትን ከምኡ እውን ስርቅን ዕንወትን ንብረት ኣብ ምፍፃም ከምዝርከቡ ይገልፁ። ሓደ ሽሙን ሓላፍነቱን ክግለፀሉ ዘይደለየ ወታደር ኤርትራ ቅድም ክብል ምስ ቪኦኤ ክፍሊ ትግርኛ ኣብ ዘካየዶ ቃለ ምልልስ ወታደራት ኤርትራ ኣብ ዝኣተውለን ዝተፈላለያ ከተማታት ትግራይ ነቲ ህዝቢ ካብ መጥቓዕቲ ይከላኸሉ ነይሮም ኢሉ። መንግስቲ ኢትዮጵያ ኣብ ትግራይ ይፍፀሙ ኣለው ንዝተብሃሉ ገበናትን መግሃስታት ሰብኣዊ መሰላትን ከምዝምርምር ገሊፁ ኣሎ። ምሉእ ትሕዝቶ ኣብዚ ምስማዕ ይክኣል። No media source currently available


ሓደ ላዕላዋይ ዲፕሎማት ኢምባሲ ኢትዮጵያ ኣብ ኣሜሪካ መዝነቱ ብፍቓዱ ከምዘረከበ ተገሊጹ

ሓደ ላዕላዋይ ዲፕሎማት ኢምባሲ ኢትዮጵያ ኣብ ኣሜሪካ ብምኽንያት ኣብ ክልል ትግራይ ዘሎ ግጭት መዝነቱ ከምዘረከበ ኣጃንስ ፍራንስ ፕረስ ሓቢሩ። ምኽትል ሓላፊ ኢምባሲ ኢትዮጵያ ምዃኑ ዝተነግረሉ ኣቶ ብርሃነ ኪዳነማርያም፡ ኣብ ዝዝርግሖ ቅሉዕ ደብዳበ፡ ነቲ ኣብ ትግራይ ዘሎ ኣጽናቲ ዝበሎ ኩናትን መንግስቲ ኣብቲ ዝተረፈ ከባብታት ኢትዮጵያ ዘውርዶ ዘሎ ዝበሎ ጭቆናን ዕንወትን ንምቅዋም ስልጣኑ ከምዝሓደገ እቲ ዜና ይጠቅስ። ኣቶ ብርሃነ ክሳብ ኣብ 2018 ዝተባረረሉ እዋን ኣባል ማእከላይ ኮሚቴ ህወሓት ምንባሩ`ውን ኣጃንስ ፍራንስ ፕረስ ይጠቅስ። ተሓለቕቲ ሰብኣዊ መሰላት ኣብ ዝተፈላለዩ ከባብታት ትግራይ ግፍዕታት ምፍጻሙ ይጠቕሱ። መንግስቲ ኣቢይ ኣሕመድ ድማ ህይወት ኣብ ትግራይ ናብ ንቡር ይምለስ ኣሎ ይብል።


ኮንግረስዎማን ካረን ባስ ኣብ ክልል ትግራይ ተፈጺሙ ዝብሃል ግህሰት ሰብኣዊ መሰላት ከምዘሻቀለን ገሊጸን

ኣብ ባይቶ ኣሜሪካ ኣደመንበር ንኡስ ኮሚቴ ኣፍሪቃ ካረን ባስ፡ ብዛዕባ ኣብ ክልል ትግራይ ተፈጺሙ ዝብሃል ግህሰት ሰብኣዊ መሰላት መግለጺ ኣውጺኣ። ኣብ ክልል ትግራይ ተፈጺሙ ብዛዕባ ዝብሃል ግህሰት ሰብኣዊ መሰላትን ግፍዕታትን ኣሻቒሉኒ`ሎ ዝበለት ካረን ባስ- ብሰንኪ`ቲ ኣብ መንጎ መንግስትን ህወሓትን ዝተጋደድ ምስሕሓብ ኣብ ልዕሊ ኣሸሓት ሰላማዊያን ሰባት መቕተልቲ: ዓመጽ: መጥቃዕቲ ወሪዱ ዝብሃል የሻቕለኒ`ሎ ኢላ። ኣብታ ሃገር ዓሌታዊ ጎንጺ፡ ብዘይፍርዲ ቅትለት: ጾታዊ በደል ከምኡ`ውን ዘረፋታት ኣሎ፡ ምትዕንቓፍ ሰብኣዊ ሓገዝ ንትግራይ`ውን ቀጺሉ ዝበለት ካረን ባስ፡ ምስ ሰበ-ስልጣን መንግስቲ ኢትዮጵያ ከምዝተራኸበትን፡ ቅጽበታዊ ምቁራጽ ተጻብኦታት ክግበርን ብኣህጉራዊ ኮሚኒቲ ብናጻ ወገን መርመራ ክግበር ብጽኑዕ ከምዘተሓሳሰብትን ጠቒሳ`ላ። ካረን ባስ ዓሌትን ሃይማኖትን ዒላማ ዝገብር መጥቃዕቲ ዝኹንን ንድፊ ምስ ብጾታ ኮይና ተዳሉ ከምዘላ`ውን ሓቢራ`ላ ።


ሰላማዊ ሰልፊ ኢትዮጵያዊያን ትውልደ ኢትዮጵያዊያንን  ኣብ ዋሽንግተን ዲሲ

ንኣሜሪካ ሓዊሱ ሓደ ሓደ ኣባል ሃገራት ባይቶ ቤት ምክሪ ፀጥታ ሕቡራት ሃገራት ንጎንፂ ትግራይ ስዒቡ ዝሓዝዎ መርገፂ ዝወቐሱ ኢትዮጵያዊያን ትውልደ ኢትዮጵያዊያንን ሎሚ ረቡዕ ኣብ ዋሽንግተን ዲሲ ሰላማዊ ሰልፊ ኣካይዶም። እቶም ሰልፈኛታት እተን ሃገራት ዝሓዝኦ መርገፂ ጉጅለ ህወሓት ኣብ ዝዘርግሖ ግጉይ ሓበሬታ ዝተመርኮሰ ብምዃኑ ይስተኻኸል ክብሉ ሓቲቶም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ክልተ ሰነተራት ኣሜሪካ ኣብ ክልል ትግራይ ተፈጢሩ ዘሎ ጎንጺ ብሰላማዊ መንገዲ ክፍታሕ ጸዊዖም

ሰናተራት ኣሜሪካ ጂም ሪችን ቤን ካርዲያንን ነቲ ኣብ ኢትዮጵያ ክልል ትግራይ ተፈጢሩ ዘሎ ጎንፂ ብሰላማዊ መንገዲ ክፍታሕ ብዘበረታትዑ መሳርሕቶም ተፀምቢሎም ደጊሞም ከልዕልዎ ምዃኖም ኣፍሊጦም። ከምኡ'ውን ኢትዮጵያ ነቶም ገጢሞምዋ ዝርከቡ ዝተፈላለዩ ፈተናታት ባንኪ ዓለም ብቀረባ ይከታተሎም ኣለኹ ክብል ኣብ ዝሓለፈ ሰሙን ዘውፀኦ መግለፂ ሓቢሩ። ምሉእ ትሕዝቶ ኣብዚ ምስማዕ ይክኣል። No media source currently available


መግለጺ ቀ/ሚ ኣብይ ኣሕመድ ንባይቶ ጸጥታን ሰላምን ሕብረት ኣፍሪቃ

ቀዳማይ ሚኒስተር ኢትዮጵያ ኣብይ ኣሕመድ ሃገሮም ብውዲት ማዕበል ነቀፌታ ዓለም ትሓልፍ ብምህላዋ ኣፍሪቃውያን ኣብ ጎኒ ኢትዮጵያ ደው ክብሉ ባይቶ ፀጥታን ሰላምን ሕብረት ኣፍሪቃ ኣብ ዘካየዶ ዕፁው ኣኼባ ፀዊዖም ።  ምኽንያት እዚ ማዕበል ነቀፌታን ጠቀነን ሃገሮም ኣብ ግዛአታ ሕጊ ንምኽባር ንእትገብሮ ዘላ ምንቅስቃስ ስዒቡ ዝመፀ ምዃኑ'ውን ተዛሪቦም ። ብተወሳኺ ኣብ'ዚ ሰሙን ስልጠነኦም ንዝዛዘሙ ሰብ ሰናይ ተግባር መናእሰይ ኣብ ዘስምዕዎ መደረ 'ውን ዝዓበየ ዝነኣሰ ኣብ ልዕሊ ኢትዮጵያ እንተዘመተ'ውን ሃገሮም ግን ንዝኾነ ተጽዕኖ ጠጠው ከምዘይትብል ኣፍሊጦም ። ኣብዚ እዋን ኣብ ልዕሊ ኢትዮጵያ ዝግበር ዘሎ ተጽዕኖ ታሪኽ ንርእሱ ዝደገም ዘሎ ይመስል ክብሉ ኣብ ዩኒቨርሲቲ ኣዲስ ኣበባ መምሕር ፖለቲካዊ ሳይንስ ፕሮፌሰር ካሳሁን ብርሃኑ ምስ መልእኽቲ ቀዳማይ ሚኒስትር ኣብይ ኣሕመድ ከምዝሰማምዑ ርእይትኦም ሂቦም ኣለው ። ምሉእ ትሕዝቶ ኣብ ናይ ጽባሕ ፈነወ ተኸታተሉ።


ኮሚሽን ሰብኣዊ መሰላት ኢትዮጵያ ኣተሓሕዛ ኣብ ትሕቲ ቀይዲ ዘለው አባላት ህውሓትን ካልኦትን ግቡእ ምዃኑ አረጋጊጹ

ኮሚሽነር ሰብኣዊ መሰላት ኢትዮጵያ ሓደ ሓደ ኣባላት መሪሕነት ህወሓትን ናይ ካልኦት እሱራትን ናይ ቤት-ማእሰርቲ ኣተሓሕዛ፡ ኣብ ዝግባእ ደረጃ ምዃኑ ኣርጋጊጹ። መርመራ ገበናት ብዝክኣል ክሳለጥን ክዛዘምን ኣገባብ ሕጊ ብዝፈቐዶ መልክዕ ብዋሕስ ክፍትሑ ዝግብኦም እሱራት ምፍላይ ከምዘድሊ`ውን ኣትሓሳሲቡ`ሎ። ኮሚሽነር ዳንኤል በቀለን ካልኦት ኣባላቱን ካብ ዝበጽሕዎም እሱራት፡ ኣቶ ስብሓት ነጋ: ኣቶ ቴድሮስ ሓጎስ: ኣቶ ኣባይ ወልዱን ዶ/ር ኣብርሃም ተኸስተን ከምዝርከብዎም`ውን ንምፍላጥ ተኻኢሉ`ሎ። ንሳቶም ናብ ቤት ማእሰርቲ ፖሊስ መርመራ ገበን ካብ ዝርከቡ ንድሓር ግቡእ ዘይኮነ ናይ ቤት ማእሰርቲ ኣተሓሕዛ ከምዘየጋጠሞምን ብስነ-ምግባር ይትሓዙ ምህላዎምን ብምግላጽ፡ ኣብቲ ኣብ ትሕቲ ቁጽጽር ዝኣተውሉ እዋን ግን ጸርፊ ማህረምትን መፈራርሕን ከምዝተፈጸሞም ነቲ ኮሚሽን ምግላጾም ተጠቒሱ`ሎ።


ኢዜማ ገዛኢ ፓርቲ መንግስትን ፓለቲካዊ ፓርትን ዘይፈለየ ጎስጓስ ምርጫ ይካየድ ኣሎ ክብል ተቓውምኡ ኣሰሚዑ

ዜጋታት ኢትዮጵያ ንማሕበራዊ ፍትሒ(ኢዜማ) ገዛኢ ፓርቲ መንግስትን ፓለቲካዊ ፓርትን ዘይፈለየ ጎስጓስ ምርጫ ይካየድ ኣሎ ክብል ተቓውምኡ ኣሰሚዑ። እቲ ፓርቲ ወሲኹ ንብረትን ሃብትን ህዝቢ ንተግባር ጎስጓስ ፓለቲካ ይወዕል ኣሎ ክብል`ውን ይኸስስ። ካብኡ ብተወሳኺ ኣብ ኢትዮጵያ ሱር ብዝሰደደ ናይ ብሄር ፖለቲካ ኣብ ልዕሊ`ቶም ህብረ-ሃገራዊ መትከል ዘለዎም ፓርትታት ፖለቲካ፡ ተጽዕኖ የዕርፍ ኣሎ ይብል። ቦርድ ምርጫ ብወገኑ ምስ ምንቅስቓስ ምርጫ ተተሓሒዙ ዝለዓል ናይ ኣፈጻጽማ ጸገማት ደረጃ ብደረጃ ንምፍታሕ ይሰርሕ ምህላዉ ኣረዲኡ`ሎ።


ኣብ ክልል ትግራይ ኣስታት 3.8 ሚልዮን ህዝቢ ረድኤት ይበጽሖ ከምዘሎ ተገሊጹ

ኣብ ክልል ትግራይ ኣብዚ እዋን`ዚ ኣስታት 3.8 ሚልየን ህዝቢ ረድኤት ይበጽሖ ከምዘሎ ሚንስትሪ ጉዳያት ወጻኢ ኢትዮጵያ ኣፍሊጡ። እቲ ረድኤት ድማ መግብን ካልእ ዘድሊ ሰብኣዊ ሓገዛትን ዘጠቓልል ምዃኑ ጠቒሱ`ሎ። ኣብቲ ኽልል ሎሚ ኣብ ዝኾነ ስፍራ ሰብኣዊ ረድኤት ንምብጻሕ ክፉት ኮይኑ`ሎ ዝበለ ሚንስትሪ ጉዳያት ወጻኢ ኢትዮጵያ፡ ብጽሒት ዓለምለኸ ረድኤት ግን ካብ 30% ኣይሓለፈን ክብል ገሊጹ`ሎ። ብኻልእ ወገን ልዝብ ሓጽቢ ሕዳሰ፡ ንመጻኢ`ውን ብመንጎኝነት ሕብረት ኣፍሪቃ ክቕጽል ከምዘለዎ`ውን እምነት መንግስቲ ኢትዮጵያ ምዃኑ ጠቒሱ`ሎ። ምሉእ ትሕዝቶ ኣብዚ ምስማዕ ይክኣል ። No media source currently available


ኢትዮጵያ 2.2 ሚሊዮን መጠን ክታበት ኮቪድ 19 ተረኪባ

ኢትዮጵያ ንመጀምሪያ ግዜ ናይ ኮቪድ 19 ክታበት ምርካባ ከም ሃገር ዓብይ ዕለት እዩ ኢለን ምንስቴር ጥዕና ኢትዮጵያ ዶክተር ሊያ ታደሰ ።ትፅቢት ካብ ዝግበር ፈላማይ ክታበት ኣስትራዘኒካ ምዃኑ ገሊፀን ኣለዋ። ትማሊ ሰንበት 28 ለካቲት 2013 ዓ\ም ናብ ኢትዮጵያ ዝኣተወ መጠን ክታበት ኮረናቫይረስ 2.2 ሚሊዮን ምዃኑ ምንስቴር ጥዕና ዶክተር ሊያ ታደሰ ተዛሪበን ኣለዋ።


ሕ/ሃን ኣሜሪካን ኣብ ክልል ትግራይ ዘሎ ኹናት ደው ክብል ጸዊዖም: አኼባ ባይቶ ጸጥታ ሕ/ሃ ኣብ ጉዳይ ክልል ትግራይ ብዘይ ስምምዕ ምዝዛሙ AFP ገሊጹ

ሕቡራት ሃገራትን ኣሜሪካን እቲ አብ ኢትዮጵያ ክልል ትግራይ ዝካየድ ዘሎ ኲናት ብቅልጡፍ ደው ክብልን እቶም ኣብ ልዕሊ ሰላማዊያን ሰባት ተፈፂሞም ዝተባህሉ ጨፍጫፋት ዘፃሪ ዘይሻራዊ መርማሪ ንኽአቱ መገዲ ክመዓራረይ ፀዊዖም ። ኣምባሳደር ኣሜሪካ ኣብ ሕቡራት ሃገራት ሊንዳ ቶማስ ግሪንፊልድ "ተወሰኽቲ ጨፍጫፋት ኣብ ልዕሊ ሰባት ንኸይበፅሑ ናይ ምኽልኻል ሓላፍነት ኣብ እንግድዓ መንግስቲ ኢትዮጵያ ዝወርድ ይኸውን ። መንግስቲ ኢትዮጵያ ብቅልጡፍ ኲናት ደው ከብል ክተሓባበር ነተሓሳስብ ብተመሳሳሊ ሰራዊት ኤርትራን ሰራዊት ክልል ኣምሓራን ካብ ትግራይ ብቅልጡፍ ክወጹ ምግባር ኣዝዩ ኣገዳሲ ስጉምቲ ይኸውን" ኢለን ። No media source currently available  እዚ ከምዚ ኢሉ እናሃለወ ባይቶ ፀጥታ ሕቡራት ሃገራት ትማሊ ሓሙስ ኣብ ኢትዮጵያ ክልል ትግራይ ተፈጢሩ ዘሎ ቅልውላው ኣመልኪቱ ኣብ ዝጸወዖ ኣኼባ ብዘይገለ ስምምዕ ተዛዚሙ ክብል ኣጃንስ ፍራንስ ፕረስ ንዲፕሎማት ብምጥቃስ ሓቢሩ። ኣጃንስ ፍራን ፕረስ ብምሉእ ድምጺ ናይ ምስዓር መሰል ዘለወን ተለወጥቲ ኣባል ሃገራት ባይቶ ፀጥታ ሩስያን ቻይናን ድማ "ኣብ ውሽጣዊ ጉዳይ ኢትዮጵያ ምእታው እዩ " ክብላ ነቲ መግለፂ ተቃዊመንኦ ኣለዋ ክብሉ እቶም ዲፕሎማት ወሲኾም ሓቢሮም ይብል ። ምሉእ ትሕዝቶ ኣብዚ ምስማዕ ይክኣል ። No media source currently available


ቃለ መጠይቕ ምስ ፈጻሚ ስራሕ ጊዚያዊ ምምሕዳር ክልል ትግራይ ዶ/ር ሙሉ ነጋ

"ህዝብና ርእይዎ ዘይፈልጥ ከቢድ ሓደጋ ወሪድዎ'ዩ። ዕንወት ንብረት፣ ምጥፋእ ህይወት፣ ናይ ደቂ ኣንስትዮ ምድፋር፣ ዕንወት ብርክት ዝበሉ መሰረተ ልምዓታት ከይተረፈ በጺሕዎ እዩ" ኢሎም ፈጻሚ ስራሕ ጊዚያዊ ምምሕዳር ክልል ትግራይ ዶ/ር ሙሉ ነጋ። ንሶም ነዚ ርእይቶ'ዚ ዝሃቡ ምስ ድምጺ ኣሜሪካ ኣብ ዘካየድዎ ቃለ ምልልስ እዩ። ቀዳማይ ክፋል'ቲ ቃለ መጠይቕ ኣብዚ ምስማዕ ይክኣል። No media source currently available


መግለጺ ሚኒስትሪ ጉዳያት ወጻኢ ኢትዮጵያ

ሓቂ ኣብ ግምት ዘየእተው ወቐሳታት ክእረሙ ኣለዎም ክብሉ ሚኒስትሪ ጉዳያት ወጻኢ ኢትዮጵያ ኣተሓሳሲቦም።ናይ ሕቡራት ሃገራት ኮሚሽነር ሰብኣዊ መሰላት ኣብ ክልል ትግራይ መግሃስቲ ሰብኣዊ መሰላት ይጥሓሱ ከምዘለው ገሊፀን። ምሉእ ትሕዝቶ ኣብዚ ምስማዕ ይክኣል። No media source currently available


ሁማን ራይትስ ዎች ኣብ ናይ ኣክሱም 'ጭፍጨፋ' ዘውጽኦ ሪፖርት

ተሓላቒ መሰላት ሁማን ራይትስ ዋች፡ ሓይልታት ኤርትራ ኣብ ታሪኻዊት ከተማ ኣክሱም ክሳብ 13 ዓመት ዕድመ ዝርከቡ ቆልዑ ኸይተረፈ ዝርከብዎም ብዙሓት ሲቪላት ጨፍጪፎም ኢሉ። ሁማን ራይትስ ዋች እቲ ጭፍጨፋ ዝተፈጸመ፡ ምልሻ ትግራይን ነበርቲ`ታ ከተማን ነቶም ሓይልታት ኤርትራ ድሕሪ ምጥቕዖም`ዩ ይብል ። መንግስቲ ኢትዮጵያ ንሓቅነት ግህሰት ኣክሱም ባዕለይ ከጻርዮ`የ ንገበነኛታት ድማ ናብ ፍትሒ ከቕርብ`የ ክብል ከሎ፡ መንግስቲ ኤርትራ ድማ፡ ኣብ ጭፍጨፋ ማይካድራ ተሳቲፎም ናብ መዓስከር ስደተኛታት ዝሃደሙ ኣባላት ህወሃት ሓቀኛ ምስክራት ክኾኑ ኣይክእሉን ዝብል መልእኽቲ ዝሓዘ ምላሽ ብሚንስተር ዜናኡ ጌሩ ሂቡ`ሎ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ኢትዮጵያ ክልል ትግራይ ብውሕዱ 4.5 ሚልየን ህዝቢ ሓገዝ ከምዘድልዮ ሕ/ሃ ኣፍሊጡ

ኣብ ኢትዮጵያ ክልል ትግራይ ብውሕዱ 4.5 ሚልየን ህዝቢ ሓገዝ ከምዘድልዮ ኣወሃሃዲ ህጹጽ ረድኤት ሕቡራት ሃገራት ኣፍሊጡ። ማርክ ሎውኮክ ንባይቶ ጸጥታ ኣብ ዝሃቦ መብርሂ፡ ሽሕ`ኳ ኣብዚ ቐረባ እዋናት ምምሕያሻት እንተሎ፡ ኣብ ምሉእ ትግራይ ንዝርከቡ ተጸበይቲ- ረድኤት ንምብጻሕ ዝያዳ ክስራሕ ኣለዎ ኢሉ። ንሰብኣዊ ሓገዝ ዝውዕል ገንዘብ ክውስኽ ንባይቶ ጸጥታ ከምዝሓበረ`ውን ወሃቢ ቓል ዋና ጸሓፊ ሕቡራት ሃገራት ስተቨን ድጃሪክ ንሪፖርተራት ሓቢሩ`ሎ።


ኣባላት ቤት ምኽሪ ወከልቲ ህዝቢን ተሓለቅቲ መሰላትን ኣሜሪካ ኣብ ክልል ትግራይ ተአሲሮም ዝነበሩ 4 ጋዜጠኛታት ምፍትሖም ከምዘሓጎሶም ገሊጾም

ኣባላት ቤት ምኽሪ ወከልቲ ህዝቢን ተሓለቅቲ መሰላትን ኣሜሪካ ኣብ ኢትዮጵያ ክልል ትግራይ ተኣሲሮም ዝነበሩ ኣርባዕተ ጋዜጠኛታት ምፍትሖም ከምዘሐጎሶም ብምግላፅ ፤ ጋዜጠኛታት ዝርእይዎም ዘይምርግጋኣት ኣብ ምቅላዕ ልዑል ግደ ከምዘለዎም ኣብሪሆም ። ቢቢሲ ኣብ ኣገልግሎት ቋንቋታት ዝሰርሕ ጋዜጠኝኡ ግርማይ ገብሩ ምፍትሑ ዘረጋገፀ ኮይኑ "ሙሉእ መብርሂ ክወሃበኒ ይፅበ ኣለኹ " ኢሉ ። ንዜና ወኪል ፈረንሳ /AFP/ ተርጓማይ ኮይኑ ዝሰርሕ ፣ ንጋዜጣ እንግሊዝ ፋይናንስ ታይምስን ከምኡ'ውን ንኒውዮርክ ታይምስ ዝሰርሑ ጋዜጠኛታት ካብ ማእሰርቲ ተፈቲሖም ክብሉ ኣብ ግዚያዊ ምምሕዳር ክልል ትግራይ ምኽትል ኣመሓዳሪ ኣቶ ኣበበ ገ/ህይወት ይሕደጎ ንሮይተርስ ሓቢሮም ኣለው ። ምሉእ ትሕዝቶ ኣብዚ ምስማዕ ይክኣል ። No media source currently available


መግለጺ ላዕወይቲ ኮሚሽነር ሰብኣዊ መሰላት ሕ/ሃ ብዛዕባ ኩነታት ትግራይን ዝወጽኦ ምላሽ መንግስቲ ኢትዮጵያን

ላዕለወቲ ኮሚሽነር ሰብኣዊ መሰላት ሕቡራት ሃገራት ሚሸል ባሽለት ሎሚ ሓሙስ ኣብ ዘውፅእኦ መግለፂ ኣብ ኢትዮጵያ ካብ ክልል ትግራይ ይመፁ ዘለው ከቢድ፣ ቀፃልንነትን ተኣማንን ፀብፃባት መግሃስቲ ሰብኣዊ መሰላት ቕልጡፍ ድልየት ተበፃሕነት ሰብኣዊ መሰላት ከምዘድሊ ተጽዕኖ ዝህብ እዩ ኢለን። ንሰን ይብፅሕወን ዘለው ሪፖርትታት ቀፀልቲን ከበድቲ ጥሕሰታት ሰብኣዊ መሰላትን መግሃስትታት ብቕልጡፍ ምምርማር የድሊ እዩ ኢለን። መንግስቲ ኢትዮጵያ መንግስቲ ንልዕልነት ሕጊ ንምስፋን የካይዶ ንዘለው ስጉምትታት ዘዐንቅፍ ኣብ ልዕሊ ኢትዮጵያ ፖለቲካዊ ተበግሶ ዘለዎም ወፍርታት የካይዱ ኣለው ክብል ነፂጉዎ ኣሎ። ‘'ብኹሎም ወገናት ዝተፈፀሙ ብዓሚቕ ዘጨንቑ ፀብፃባት ፆታዊ መድፈርትን ኣብ ፆታ መሰረት ዝገበረ መጥቓዕቲን፣ብዘይሕጊ ምቕታል፣ሰፊሕ ዕንወትን ስርቅ ናይ ህዝብን ውልቀሰባት ንብረት ይበፅሑና ኣለው፤ ብፍላይ ኣብ ማእኸላይ ትግራይ ውግእ ምቕፃሉ ፀብፃባት ኣለው’' ኢለን ባሸለት። ንሰን ብምውሳኽ "ኣብ ዝሓለፈ ሕዳር ኣብ ግጭት ትግራይ ይሳተፉ ዘለው ኩሎም ወገናት ዓለምለኸ ሕጊ ሰብኣዊ መሰላትን ሕጊ ሰብኣውነትን ብከቢድ ምጥሓሶም ዝሕብሩ እሙናት ሓበሬታታ ምውፅኦም ቀፂሎም ኣለው’’ ኢለን። መግለፂአን ብምቕፃል ባችለት "ቕልጡፍ፣ ዘይወገናውን ነፃን ምርመራታትን ብምክያድ ፈፀምቲ ዘይሕተቱ እንተኾይኖምን እቶም መግሃስትታት ብዘይተሓታትነት ዝቕፅሉ እንተኾይኖምን እቲ ኩነታት ንነዊሕ እዋን ተኣፋፊ ኮይኑ ከይቕፅል ስግኣት ኣለኒ’’ ኢለን። እቲ ፀብፃብ ሓይልታት ፀጥታ ለካቲት 9ን 10ን 2021 ኣብ ከተማታት ዓዲግራት፣ መቐለ፣ሽረን ውቕሮን ንሸሞንተ ሰልፈኛታት ከምዝቐተሉ እሙን ምጭታት ምግላፆምን ብዝተፈላለዩ ዕጡቓት ተዋሳእቲ ስርቂ ከምዘሎን ይገልፅ ። እቲ መግለፂ ኣብ ታሕሳስን ጥርን ኣብ ሆስፒታላት መቐለ፣ ዓይደር፣ ዓዲግራትን ውቕሮን ልዕሊ 136 ፀብፃባት ፆታዊ ዓመፃት ከምዝቐረቡን ጥርዓን ዘይቀረበሎም ፆታዊ ምግሳስ ካብኡ ዝበዝሕን ከምዝኸውን ዝሕብር እዩ ይብል ። መንግስቲ ምርመራ የካይድ ኣለኹ ኢሉ ኣሎ። እቲ ቤት ፅሕፈት ሰብኣዊ መሰላት ኣብ ወርሒ ሕዳር ኣብ ልዕሊ ከተማታት መቐለ፣ ሑመራን ዓዲግራትን ደብዳብ ከበድቲ ብረት ከምዝተፈፀመን ኣብ ከተማ ኣክሱምን ማሪያም ዳንገላትን ብወታሃደራት ኤርትራ ቅትለት ሓዊሱ ከቢድ ጥሕሰታትን መግሃስታትን ሰብኣዊ መሰላት ምፍፃምም ዝተዋደደ ሓበሬታ ኣሎ ኢሉ ኣሎ ። እቲ መግለፂ ኣብ ዝቐረበ ሓበሬታ መሰረት ገይሩ ዝተኻየደ መባእታዊ ገምጋም ናይ ኢትዮጵያ ሓይልታት ምክልኻል፣ ህወሓት፣ ሰራዊት ኤርትራ፣ናይ ኣምሓራ ክልላዊ ሓይልታትን ተሓባበርቶምን ሓዊሱ ኣብ ግጭት ትግራይ ዝተሳተፉ ብዙሓት ተዋሳእቲ ምስ ገበናት ኵናትን ኣብ ልዕሊ ሰብኣዊ ፍጡር ዝፍፀሙ ገበናትን ክዳረጉ ዝእኽሉ ከቢድ ጥሕሰት ዓለምለኸ ሕጊ ምፍፃሞም ዝሕብሩ እዮም ኢሉ ኣሎ ። ብዙሓት ተዋሳእቲ ኣብ ዘለውሉን ፈፂምካ ኣሉ ምባልን ኣፃብዕቲ ምውጥዋጥን ኣብ ዘለሉ ነፃን ቅኑዕን ገምጋም ምግባር ኣድላይ ምዃኑ ንፁር እዩ ዝበላ ሚሸል ባችለት ግዳያትን ካብቲ መጥቓዕቲ ዝድሓኑን ዘለዎም መሰል ሓቅን ፍትሕን ክክልከሉ የብሎምን መንግስቲ ኢትዮጵያ ንቤት ፅሕፈት ኮነ ካልኦት ነፃ ኣካላት ናብ ትግራይ ክኣትው ክፈቅድ ንፅውዕ ኢለን ኣለዋ። ነዚ ብናይ ሕቡራት ሃገራት ላዕለወይቲ ኮሚሽነር ንጉዳይ ሰብኣዊ መሰላት ሚሸል ባችለት ዝወፀ መግለፂ ካብ መንግስቲ ኢትዮጵያ ዛጊድ ዝተውሃበ ምላሽ የለን።እንተኾነ ግን መንግስቲ ኢትዮጵያ " ኣብ ክልል ትግራይ ዝካየድ ዘሎ ሕጊ ናይ ምኽባር ወፍሪ" ብዝብል ኣርእስቲ ኣብ ዘውጽኦ ዝርዝር መግለጺ፡ ነቲ ወፍሪ ንክብገስን ፈደራል መንግስቲ ጣልቃ ንክኣቱን ዝደፍኦ እቲ "ወንጀለኛ" ዝበሎ ጉጅለ ህወሓት "ፈጺምዎም" ዝበሎም ጥሕሰታት ሕገ-መንግስቲ፡ ብግልጺ ዘርእዩ መብርህታት ኣብ ዝተፈላለዩ ኣጋጣሚታት ምውጽኡ ኣዘኻኺሩ`ሎ። ጉጅለ ህወሓት " ንሕገ መንግስቲ ዝሕልዉ ሓይልታት ምክልኻል እዚ ሰሜን፡ ኮነ ተባሂሉ ዝተወሃሃደን ዘስካሕክሕን መጥቃዕቲ ብምፍጻም፡ ብመሰረት ሕጊ`ዛ ሃገር ከቢድ ናይ ክሕደት ገበን ፈጺሙ`ዩ" ኢሉ። ማንም ውልቀሰብ ኮነ ኣካል ኣብ ሃገራዊ ይኹን ዓለምለኻዊ ደረጃ፡ ካብ ናይ ሃገሩ ሕጊ ወጻኢ ክኸውን ከምዘይክእልን መንግስቲ ኢትዮጵያ ድማ ሕጊ ናይ ምኽባርን ነታ ሃገር ክከላኸለላን ግዴትኡ ኣብ ምፍጻም ምዃኑ እቲ መግለጺ የመልክት። መንግስቲ ኣብዚ እዋን`ዚ ኣብ ክልል ትግራይ ዘካይዶ ዘሎ ወፍሪ ክልተ ገጽ ዘለዎ ምዃኑ እቲ ሓደ ዘድሊ ሰብኣዊ ረድኤት ምብጽሑ ብምርግጋጽ- ነቲ ኽልል መሊስካ ምህናጽ ምዃኑ ገሊጹ`ሎ። ምሉእ ትሕዝቶ ኣብዚ ምስማዕ ይክኣል። No media source currently available


ወሃቢ ቃል ክልል ኣምሓራ፡ ‘መግለጺ ሚኒስትር ወጻኢ ኣሜሪካ ተቀባልነት ዘይብሉ እዩ’ ይብል

ሚኒስትር ጉዳያት ወጻኢ ኣሜሪካ ኣንትኒ ብልንክን ‘ሰራዊት ኤርትራን ሓይልታት ክልል ኣምሓራን ካብ ትግራይ ምውጻእ እቲ ቀዳማይን ኣገዳሲን ስዳሮ እዩ። ስዒቡ ኩሎም ኣብ’ቲ ውግእ ዝሳተፉ ሓይልታት፣ ባዕላዊ ምቁራጽ ተጻብኦ ክትግብሩን ናብ ሙሉእ ትግራይ ሓገዝ ብዘይገለ ዕንቅፋት ዝባጻሓሉን ኩነታት ንክመቻችውን ተገዳስነት ከርእዩን ኣለዎም’ ከምዝበሉ ዝዝከር እዩ። ፓርቲ ዓረና ንዴሞክራሲን ሉኣላዊነትን ብወገኑ ተመሳሳሊ ጻውዒት ትማሊ ከምዘቅረበ ይፍለጥ። ሚኒስትር ጉዳያት ወጻኢ ኢትዮጵያ ኣብ ዝዘርገሖ ሰሙናዊ መግለጺ "ኢትዮጵያ ኣብ ዘቤታዊ ዛዕባታታ፣ ናይ ዝኾነ ጣልቃ ምትእትታው ከምዘይተታኣናግድ" ኣፍሊጡ አሎ። ወሃቢ ቃል’ቲ ቤት ዕዮ ኣምባሳደር ዲና ሙፍቲ ርክብ ኢትዮጵያን ኤርትራን ሰላማዊ እዩ ዝበለ እቲ መግለጺ፣ ኣብ ቀጻሊ’ውን ነባሪ ርክባት ንግዲን ዞባዊ ጽምዶታትን ንምምስራት ይስራሕ ኣሎ ኢሎም ። ነዚ ኣመልኪቱ ግብረ መልሲ ዝሃበ ወሃቢ ቃል ክልላዊ መንግስቲ ኣምሓራ አቶ ጌታቸው ሙሉነህ "ጸግዓ ጸግዒ ካብ ምዝራብ፣ ብንጹር ክባሃል ኣለዎ። ራያን ከባቢኡን፣ ወልቃይን ከባቢኡን፣ ወልቃይት፣ ጸገዴ፣ ሰቲት ሑመራን ወሲኻ፣ ራያ፣ ኣላማጣ፣ ኮረም፣ ራያ ዓዘቦን ማለትና እዩ፣ እዞም ከባቢታት’ዚኦም ኣብ ታሪኽ ናይ ትግራይ ኮይኖም ኣይፈልጡን’ ኢሉ። ደጋዊ ኣካላትን ካልእ ዝተጠቀሰ ተቃዋማይ ፓርቲ (ዓረና ፓርቲ ማለቱ’ዩ) ብዛዕባ’ዚ ጉዳይ’ዚ ሓሳብ ምቅራቦም፣ ወይ ክሲ እንተኾይኑ’ውን፣ ቁምነገር ዘይብሉ እዩ። ቅኑዕ መደምደምታ’ዩ ዝብል እምነት’ውን የብልናን። እዚ ጉዳይና’ዩ፣ ዘቤታዊ ዋኒና እዩ። ወሃቢ ቃል ክልል ኣምሓራ ኣቶ ጌታቸው ሙሉነህ "ሓይሊታት ክልል ኣምሓራ ካብ ክልል ትግራይ ይውጽኡ ዝብል ሓረግ ቅኑዕ ኣይኮነን ዝብል መግለጺታት ኣብ ሚድያታትና ከይተረፈ ኣነጺርና ኣለና። ሎሚ’ውን መርገጺና ኣይተቀየረን’"ኢሉ ። ምሉእ ት ሕዝቶ ኣብዚ ምስማዕ ይክኣል ። No media source currently available


ሚ/ጉዳያት ወጻኢ ኣሜሪካ ምስ ቀ/ሚ ኣብይ ኣሕመድ ብስልኪ ምዝርራቡ ኣፍሊጡ

ሚኒስትር ጉዳያት ወጻኢ ኣሜሪካ ኣንተኒ ብሊንከን ንቀዳማይ ሚኒስትር ኢትዮጵያ ኣቢይ ኣሕመድ ብስልኪ ምዝርራቡ ኣፍሊጡ። ብሊንከን ኣብቲ ሓጺር ናይ ትዊተር መልእኽቱ፡ ኣብ ክልል ትግራይ ዝቐጸሉ ቀውስታት ን ኣሜሪካ ዘተሓሳስቡ ምዃኖም ንቀዳማይ ሚንስተር ከምዝገለጸሉ ኣፍሊጡ።  እቲ ግጭታት ደው ክብል ንድሕነት ሲቪላት ንምሕላው ህጹጽ ስጉምቲ ክወስድ ከምዘተሓሳሰቦን፡ ኣሜሪካ ንግጭታት ኣብ ምፍታሕ ንምሕጋዝ ድልውቲ ምዃና ከም ዘፍለጦን ብሊንከን ገሊጹ`ሎ። ወሃቢ ቓል ሚኒስትር ጉዳያት ወጻኢ ኣሜሪካ ኔድ ፕራይስ ኣብ መርበብ ሓበሬታ'ቲ ሚኒስትሪ ኣብ ዘውጽኦ ጽሑፍ፡ "ብሊንከን ምስ ቀዳማይ ሚኒስትር ኢትዮጵያ ኣብ ዘካየዶ ምይይጥ፡ ኣብ ክልል ትግራይ ዘሎ ሰብኣዊ ኩነታትን ቀውሲታት ሰብኣዊ መሰላትን፡ ንኣሜሪካ ዘተሓሳስብዋ ምዃኖም ኣሐይሎም ገሊጾምሎም" ይብል::\n\nፕራይስ ብምቕጻል፡ ኣብቲ ክልል ብዛዕባ ዝተፈጸሙ ናይ ጭካነ ተግባራት፡ ጥሕሰታት ሰብኣዊ መሰላትን በደላትን ዘርእዩ ተኣመንቲ ጸብጻባት ቁጽሮም እናወሰኸ ምዃኑ ብሊንከን ንቀዳማይ ሚኒስትር  ከምዘልዓለሉን፡ መንግስቲ ኢትዮጵያ ንስደተኛታት ወሲኽካ፡ ናይ ሲቪላት ድሕነት ንምሕላው፡ ከምኡ`ውን እቲ ህውከት ንኸይቅጽል ንምክልኻል፡ህጹጽን ጭቡጥን ስጉትታት ንክወስድ ምትሕስሳቡ ኣመልኪቱ`ሎ። ኔድ ፕራይስ ኣተሓሒዙ "እቲ ግጭት ቀልጢፉ ደው ንክብል፡ ናይ ክልል ኣምሓራ ሓይልታት ጸጥታን ወተሃደራት ኤርትራ ዝርከብዎም ናይ ወጻኢ ሓይልታት ካብ ትግራይ ንኽወጹ ሚኒስትር ጉዳያት ወጻኢ ብሊንከን ኣጥቢቖም ሓቲቶሞም ኢሉ። መንግስቲ ኢትዮጵያ ተፈጺሞም ብዛዕባ ዝተባህሉ፡ ጥሕሰታት ሰብኣዊ መሰላትን በደላትን፡ ናጻን ተኣማንን መርመራ ንከዳልው፡ ምስ ዓለምለኸ ማሕበረሰብ ንክሰርሕ፡ ንፈጸምቲ`ቲ ተግባራት ድማ ብተሓታታይነት ንክሕዝ- ሚስተር ብሊንከን ምትሕስሳቡ ፕራይስ ኣመልኪቱ`ሎ። ናብ ክልል ትግራይ ሰብኣዊ ረድኤት ብዘይ ገደብ ክኣቱ መንግስቲ ኢትዮጵያ ምፍቃዱ ኣፍልጦ ከምዝህብ ሚኒስትር ጉዳያት ወጻኢ ኣሜሪካ ኣንተኒ ብሊንከን ንቀዳማይ ሚኒስትር ኣቢይ ኣሕመድ ምግላጹን፡ ዝተኣተወ ቃል ንክኽበር ምሕታቱ፡ ከምኡ ድማ ኣሜሪካ ንጸገም ንዝተቓልዑ ኢትዮጵያውያን ህይወት ኣድሕን ረድኤት ምልጋሳ ከም ትቕጽል፡ምርግጋጹ ወሃቢ ቃል ኔር ፕራይስ ኣመልኪቱ`ሎ። ብኻልእ ወገን፡ መንግስቲ ኢትዮጵያ "ኣብ ክልል ትግራይ ዝካየድ ዘሎ ሕጊ ናይ ምኽባር ወፍሪ" ብዝብል ኣርእስቲ ኣብ ዘውጽኦ ዝርዝር መግለጺ፡ ነቲ ወፍሪ ንክብገስን ፈደራል መንግስቲ ጣልቃ ንክኣቱን ዝደፍኦ እቲ "ወንጀለኛ" ዝበሎ ጉጅለ ህወሓት "ፈጺምዎም" ዝበሎም ጥሕሰታት ሕገ-መንግስቲ፡ ብግልጺ ዘርእዩ መብርህታት ኣብ ዝተፈላለዩ ኣጋጣሚታት ምውጽኡ ኣዘኻኺሩ`ሎ። ጉጅለ ህወሓት "ንሕገ መንግስቲ ዝሕልዉ ሓይልታት ምክልኻል እዚ ሰሜን፡ ኮነ ተባሂሉ ዝተወሃሃደን ዘስካሕክሕን መጥቃዕቲ ብምፍጻም፡ ብመሰረት ሕጊ`ዛ ሃገር ከቢድ ናይ ክሕደት ገበን ፈጺሙ`ዩ" ኢሉ። ማንም ውልቀሰብ ኮነ ኣካል ኣብ ሃገራዊ ይኹን ዓለምለኻዊ ደረጃ፡ ካብ ናይ ሃገሩ ሕጊ ወጻኢ ክኸውን ከምዘይክእልን መንግስቲ ኢትዮጵያ ድማ ሕጊ ናይ ምኽባርን ነታ ሃገር ክከላኸለላን ግዴትኡ ኣብ ምፍጻም ምዃኑ እቲ መግለጺ የመልክት። መንግስቲ ኣብዚ እዋን`ዚ ኣብ ክልል ትግራይ ዘካይዶ ዘሎ ወፍሪ ክልተ ገጽ ዘለዎ ምዃኑ እቲ መግለጺ ብምሕባር እቲ ሓደ ዘድሊ ሰብኣዊ ረድኤት ምብጽሑ ብምርግጋጽ- ነቲ ኽልል መሊስካ ምህናጽ ምዃኑ ገሊጹ`ሎ። ስለዚ ድማ መሰረት ልምዓት እናተሃነጸ ምዃኑን ንዜጋታት ኣድላዪ ኣገልግሎታት ንምሃብ ምምሕዳራዊ ስራሓት ከምዝተመልሱ ሚኒስትሪ ጉዳያት ወጻኢ ኢትዮጵያ ኣብቲ መግለጺኡ ሓቢሩ`ሎ። መንግስቲ እቲ ካልኣይ ኢሉ ዝጸውዖ መንቅስቓስ ድማ፡ ገበን ዝፈጸሙ ሰባት ናብ ፍትሒ ናይ ምቕራቦም ስራሕ ምዝዛም ምዃኑን፡እዚ`ውን ኣብቲ ክልል ሕጂ እናተዓመ ምኻኑ- እቲ መግለጺ ኣፍሊጡ`ሎ። ምሉእ ትሕዝቶ ኣብዚ ምስማዕ ይክኣል ። No media source currently available


ባይቶ ጸጥታ ሕ/ሃ ንሰብኣዊ ኩነታት ክልል ትግራይ ዝምልከት ዕጽው አኼባ ከካይድ ምዃኑ ተሓቢሩ

ቤት ምኽሪ ፀጥታ ሕቡራት ሃገራት ኣብ ኢትዮጵያ ክልል ትግራይ ዘሎ ሰብኣዊ ኩነታት ብዝምልከት ፅባሕ ሓሙስ ኣኼባ ከካይድ ምዃኑ ንዲፕሎማሰኛታት ጠቂሱ ኣጃንስ ፍራንስ ፕረስ ሓቢሩ ። እዚ ኣየርላንድ ዝፀወዐቶ ኣብ ዕፁው ማዕፆ ፅባሕ ሓሙስ ፍርቂ መዓልቲ ዝጅምር ኣኼባ ሃገራት ኣባል ቤት ምኽሪ ፀጥታ ሓባራዊ መግለፂ ከውፃኣሉ ዘኽእል ውሕስና ከምዘይብሉ እቶም ዲፕሎማሰኛታት ወሲኾም ሓቢሮም ኣለው። ምሉእ ትሕዝቶ ኣብዚ ምስማዕ ይክኣል ። No media source currently available


ኣብ ከተማ መቐለ ዝተኣሰሩ ጋዜጠኛታትን ተርጎምትን ተፈቲሖም

ሎምቅነ ኣብ ከተማ መቐለ ብሓይልታት ፌደራል ኣብ ትሕቲ ቁፅፅር ውዒሎም ዝነበሩ ጋዜጠኛታትን ተርጎምቲ ናይ ወፃኢ መራኸቢ ማዕኸናትን ሎማዕንቲ ረቡዕ ብነፃ ተፈቲሖም።ናይ ገሊኦም ሞባይል ስልክታትን ኮምፒተርን ግን ከምዘይተመለሰሎም ንቪኦኤ ገሊፆም ኣለው። ጋዜጠኛ ግርማ ገብሩ ኣብ ዝነብረሉ ከባቢ ኣብ ሓደ ካፌ ምስ ኣዕርኽቱ እናሃለወ ብርክት ዝበሉ ወታደራትን ኣባላት ድሕነትን ነቲ ከባቢ ከቢቦም ሞባይል ስልክኹም ሃቡ ኢሎም ምስ ሓሙሽተ ርእሱ ናብ ወታደራዊ ኮሌጅ ወሲዶም ምስ ኣሕደሩዎም ትማሊ ብፌደራል ፖሊስ ናብ ዝምራሕ መደብር ፖሊስ ተወሲዶም ብነፃ ከምዝተፈትሐ ገሊፁ። ምኽኒያት ናይ መእሰሪኡ ከምዘይተነገሮ ብምግላፅ ዝተመስረቶ ክሲ የለን ኢሉ።እቶም ምስኡ ብሓባር ተኣሲሮም ዝነበሩ ኣርባዕተ ብዋሕስ ንሱ ግን ብነፃ ከምዝወፀ ወሲኹ ገሊፁ ኣሎ። ንጋዜጠኛ AFP ኣስተርጓሚ ኮይኑ ይሰርሕ ዝነበረ ፍፁም ብርሃነ ዝሓለፈ ዓርቢ ለይቲ 20 ለካቲት 2013 ዓ\ም15 ዝኾኑ ወታደራትን ስቪል ዝተኸደኑ ናይ ድሕንነት ሰባትን ናብ ገዝኡ መፂኦም ከምዝኣሰሩዎን ንሰለስተ ማዕልታት ኢዱ ብሸንሸል ተኣሲሩ ብዙሕ ምፍርራሕ ከምዝወረዶን ሓቢሩ። ገዝኡ ተበርቢሩ ገለ ናውቲ ከም ዝተወሰዶ ዝሓበረ ንሱ ብነፃ ክፍታሕ ከሎ ሞባይል ስልኪ፣ላፕቶፕን ሃርድ ዲስክን ኣብ ኢድ ፖሊስ ከምዝርከብ ሓቢሩ። ኣብ መጀመሪያ ማዕልቲ ስድርኡ እውን ኣበይ ከምዘለው ኣይፈልጡ ነይሮም ዝበለ ንሱ እቲ ምፍርራሕ ክሳብ ክነቐትለካ ኢና ኢሎም ሽጉጥ ኣብ ግንባሩ ክሳብ ምግባር ሰፊሕ ምፍርራሕ ከምዘጋጠሞ ሓቢሮም። ጋዜጠኛ ቢቢሲ ግራማይ ገብሩ ኣብ ሬድዮ ድምፂ ኣሜሪካ ንልዕሊ 12 ዓመታት ሰሪሑ እዩ።እቶም ዝተፈትሑ ግርማይ ገብሩ፣ፍፁም ብርሃነ፣ናይ ፋይናንሻል ታይምስ ተርጓሚ ኣሉላ ኣካሉን ንዝተፈላለያ ሚዲዲያታት ዝሰርሕ ጋዜጠኛ ታምራት የማነን እዮም። ብዛዕባ እዚ ካብ ሰበስልጣን ክልል ትግራይን ኮሚሽን ፖሊስ ፌደራል ደምበላሽ ገብረሚካኤልን መብርሂ ንምርካብ ዝተገብረ ፃዕሪ ኣይሰለጠን። ንጋዜጠኛታት ዝሕለቕ ሲፒጀይ ኣብ መቐለ ዝተኣስሩ ጋዜጠኛታት ክፍትሑ ሓቲቱ ነይሩ። ምሉእ ትሕዝቶ ኣብዚ ምስማዕ ይክኣል። No media source currently available


ዓረና ንዴሞክራሲን ሉኣላዊነትን ንዘውጸኦ እዋናዊ መግለጺ ተመስሪቱ ዝተካየደ ቃል ምልልስ

ፓርቲ ዓረና ንዲሞክራሲን ሉኣላዊነትን "ኣብ ትግራይ ህዝቢ ንከይረጋጋእ ጠንቂ ኮይኖም ዘለው ክልተ ምኽንያታት፣ ሓደ ኣብ ትሕቲ ምምሕዳር ክልል ትግራይ ዝነበሩ ቦታታት፣ ካብ ሕገ መንግስቲን ካብ ሕጊን ወጻኢ ኣብ ትሕቲ ቁጽጽር ክልል ኣምሓራ ምውዳቆም፣ እቲ ካልኣይ፣ ባዕዳዊ ሰራዊት ማለት ሰራዊት ኤርትራ ንብርክት ዝበሉ ከባቢታት ትግራይ ተቆጻጺሩ ስለዘሎ'ዩ" ዝብል መግለጺ ኣውጺኡ ። መግለጺ ዓረና ከምዝሓበሮ "ብኣሽሓት ዝቁጸሩ ዕጡቃትን ሲቪላት ሞይቶም፣ ብኣማኢት ኣሻሓት ዝቁጸሩ ዜጋታት ተፈናቂሎም፣ ሚልዮናት ድማ ንሕጽረት መግቢ ተቃሊዖም፣ ብቢልዮናት ዝግመት ትሕተ ቅርጺ በሪሱ፣ ብዙሕ ንብረት መንግስቲን ውልቀ ሰብ ሃብቲን ተዘሚቱ" ይብል። ብሰራዊት ኤርትራ ኣብ ዝተታሓዙ ከባቢታት ይወርድ ኣሎ ዝበሎ ህልቂት ከቢድ ከምዝኾነ ካብ ነበርቲ’ቲ ከባቢታት ዝኾኑ ኣባላቱ ሓበሬታ ከምዝረኸበ ዝጠቅስ መግለጺ ዓረና ኣብ ኣጽቢ፣ ዕዳጋ ሓሙስ፣ ኣኽሱምን ካልኦት ከባቢታትን ዝተፈጸሙ ቅትለታት ክሳብ ሎሚ ብወግዒ አይተጸብጸበን ኢሉ። መንግስቲ ኢትዮጵያ ዝተፈጸሙ ግህሰታት ሰብኣዊ መሰላት ዘጻሪ ኣካል መርመራ ኣካይዱ እንተተረኺቡ ፈጸምቱ ናብ ሕጊ ክቀርቡ እዮም ክብል ከሎ ካብ ወገን መንግስቲ ኤርትራ ግና ክሳብ ሎሚ ወግዓዊ መልሲ ኣይተረኸበን። ኣብ’ዚ ቀረባ ንሪፖርት ኣምነስቲ ኢንተርናሽናል ግብረ መልሲ ዝሃቡ ሚኒስትር ዜና ኤርትራ ኣቶ የማነ ገ/መስቀል ነቲ ሪፖርት ‘ናይ ሓሶት ሪፖርት’ ከምዝበልዎ ይፍለጥ። ‘አምነስቲ ኢንተርናሽናል፣ ኣብ ኣኽሱምን ካልኦት ከባቢታት ትግራይን ዝተፈጸመ ቅትለት፣ ጥፍኣትን ግፍዒን፣ ብገበን ኩናትን ገበን ኣንጻር ሰብኣዊነትን ዘሕትት ክኾን ከምዝኽእል’ ምጥቃሱ ዝዝከር እዩ። ምሉእ ትሕዝቶ ኣብዚ ምስማዕ ይክኣል። No media source currently available


ልኡኽ ንግስነት ስዑዲ ዓረብ ኣብ ኤርትራ ዝገበሮ ናይ 3 መዓልታት ምብጻሕ ፈጺሙ ናብ ሃገሩ ተመሊሱ

ኣብ ኤርትራ ናይ ሰለስተ መዓልታት ዑደት ከካይድ ዝቀነየ ልኡኽ ንግስነት ስዑዲ ዓረብ ኣብ ኤርትራ ዝገበሮ ምብጻሕ ፈጺሙ ሎሚ 2 መጋቢት,2021 ናብ ሃገሩ ተመሊሱ። እዚ 20 ኣባላት ዝሕቖፈ ልኡኽ ስዑድያ ብመሰረት ብ26 ጥሪ ናይ’ዚ ሒዝናዮ ዘለና ዓመት ኣብ ሪያድ ኣብ ዝተኻየደ ናይ ፈለማ ኣኼባ ሓባራዊ ሚኒስተራዊ ቤት-ምኽሪ ኤርትራን ስዑድያን ዝተበጽሐ ናይ ምትሕብባር ስምምዕ ዝቖመ ኮይኑ፡ፖለቲካውን ዲፕሎማስያውን፡ ቁጠባውን ልምዓታውን ከምኡ’ውን ጸጥታውን ምክልኻላውን ዝብሉ ሰለስተ ንኡስ ኣካላት ዝሓቖፈ(ጉጅለ)’ዩ። እዚ ልኡኽ ኣብ ኤርትራ ኣብ ዝጸንሓለን ሰለስተ መዓልታት ምስ ፕረዚደንት ኢሳይያስ ኣፈወርቂ ኣብ ዓዲ ሃሎ ተራኺቡ ኣብ ዝገበሮ ዝርርብ፡ ብፕረዚደንት ኢሳይያስ ንክልተኣውን ዞባውን ጉዳያት ሰፊሕ መግለጺ ከምዝተዋህቦ ኣገልግሎት ዜና ኤርትራ ገሊጹ። ብዘይካ’ዚ እቲ ልኡኽ ኣብ ዞባታት ደቡብን ሰሜናዊ ቀይሕ ባህርን ማእከልን ዝርከቡ ናይ ልምዓት ቦታታት በጺሖም። ኣባላት ናይ’ዚ ልኡኽ ናብ ሃገሮም ቅድሚ ምብጋሶም ንጋዜጠኛታት ኣብ ዝሃብዎ ቃለ- ምልልስ መልእኽቲ ንጉስ ስዑድያ ናብ ፕረዚደንት ኢሳይያስ ከምዘብጽሑ ብምጥቃስ ዕላማ ዑደቶም ኣብ መንጎ ክልቲኡ ህዝብታትን መንግስታትን ዝተጀመረ ናይ ምትሕብባር ርክብ ንምምዕባል ከምዝኾነ ተዛሪቦም። ምሉእ ትሕዝቶ ኣብዚ ምስማዕ ይክኣል። No media source currently available


ሪፖርት ናይ ሕቡራት ሃገራት ትካል ሰብኣዊ ጉዳያት ኣብ ሰብኣዊ ኩነታት  ክልል ትግራይ

ናይ ሕቡራት ሃገራት ትካል ሰብኣዊ ጉዳያት(ኦቻ )ኣብ ዘውጽኦ ሪፖርት ኣብ ክልል ትግራይ ሰብኣዊ ኩነታት ሎሚ’ውን ጽንኩር እዩ ዘሎ፣ ውግእ ኣብ ምሉእ’ቲ ክልል ብሕልፊ ኣብ ማእከላዊ ዞባ ይጋፋሕ ከምዘሎ ሓበሬታ ይመጸና ኣሎ ይብል ። ብዘይካ'ዚ፣ ካብ ገዛ ናብ ገዛ ፍተሻ፣ ስርቂ፣ ምቅታልን ጾታ መሰረት ዝገበረ መጥቓዕቲ ኣብ ልዕሊ ሲቪላትን ይቅጽል ኣሎ ይብል። "ዋላ’ውን ኣብ መላእ ትግራይ ብዙሕ መግቢ ይዕደል እንተሎ፣ ረድኤት ናብ’ቶም ኣዝዩ ዘድልዮም ሰባት ከምዝተባጸሐ ንምርግጋጽ ዝያዳ ስራሕቲ ቁጽጽር ንክህሉ" ኦቻ ኣተሓሳሲቡ' ሎ። እቲ ሪፖርት ወሲኹ፤ ኣብ ኩሉ ኩርናዓት ትግራይ ንምብጻሕ ዘይተደረተ ምንቅስቃስ ትካላት ረድኤት ሎሚ’ውን ከምዘድሊ፣ ተግባራት መከላኸሊን ካልኦት ህይወት ኣድሕን ኣገልግሎታት ዝያዳ ንምብጻሕ ተወሳኺ ሓገዛት ከምዝጽበ ኣገንዚቡ ኣሎ። ኣብ’ዚ ሰዓት’ዚ ኣብ ትግራይ ኣገዳሲ ዝኾነ ሓገዝ ንምክፍፋል 33.9 ሚልዮን ዶላር ከምዘድሊ፣ 61 ሽሕ ስደተኛታት ናብ ሱዳን ሰጊሮም ኣለው ይብል። ምሉእ ትሕዝቶ ኣብዚ ምስማዕ ይክኣል። No media source currently available


ዶ/ር ደብረጽየን ምስ ሲኤንኤን ኣብ ዘካየድዎ ቃለ ምልልስ ንመንግስታት ኢትዮጵያን ኤርትራን ብምጽናት ዓሌት ከሲሶም

መራሒ ሓይልታት ትግራይ ንመንግስታት ኢትዮጵያን ኤርትራን ብምፅናት ዘርኢ ከሲሶም።ኣቦ ወንበር ህዝባዊ ወያነ ሓርነት ትግራይ ዶክተር ደብረፅዮን ገብረሚካኤል ምስ መደበር ቴሌቭዥን ሲኤንኤን ኣብዘካየድዎ ናይ ስልኪ ቃለ ምልልስ  ፌደራል መንግስትን መሻርኽቱ ኤርትራን ገበናት ምፅናት ዘርእን ኣብ ልዕሊ ሰብኣውነት ገበናት ብምፍፃምን ብምኽሳስ ናይ ኣሜሪካ ፕረዚደንት ጆ ባይደን ኣብ ልዕሊ "ወረርቲ ሓይልታት’’ ኢሎም ዝፀውዕዎም ፀቕጢ ክገብሩ ፀዊዖም። ንሶም ኣብቲ ዝውቱር ዘይኮነ ምስ ሲኤንኤን ዘካየዱዎ ቃለ ምልልስ ንዝተፈፀመ ቕትለት፣ፆታዊ ዓመፅን ህውከትን ብነፃ ወገን ክምርመር ወሲኾም ፀዊዖም። "ኣብዛ ሃገር ንህዝብና ይቐትሉዎ ኣለው፤ ንህፃናት፣ ዕድመ ከይፈለዩ ኣብ ልዕሊ ኩሉ ኣካል ማሕበረሰብ ፆታዊ ዓመፅ ይፍፅሙ ኣለው’’ ኢሎም። ንሶም ኣብቲ ቃለ ምልልስ"ኣብዚ ዞባ፣ኣብዛ ሃገር ሰላም ንደሊ ኢና፤ ኣብ ትግራይ ዝፍፀም ጭፍጨፋን ዕንወትን ጠጠው ንምባል ወረርቲ ሓይልታት ካብ ትግራይ ክወፁ ኣሜሪካ ክትደፍእ ንደሊ ኢና’’ ኢሎም ። ሚኒስትር ጉዳያት ወጻኢ ኢትዮጵያ ናይ ኣምሓራ ሓይሊ ካብ ትግራይ ክወጹ ኣሜሪካ ንዘቕረበቶ ሕቶ ኣሜሪካ ኣብ ውሽጣዊ ጉዳያት ኢትዮጵያ ጣልቃ ትኣትው ኣላ "ዘሕዝን’’ እዩ ክብል ትማሊ ሶኑይ መግለጺ ምሃቡ ይፍለጥ። መንግስቲ ኤርትራ ኣብቲ ኣምነስቲ ዘውፅኦ ጭፍጨፋ ወታሃደራት ኤርትራ ተሳቲፎም ንዝብል ክሲ ነፂጉዎ ኣሎ። ጸብጻብ ሲኤንኤን ኣብዚ ምንባብ ይክኣል።


መበል 125 ዓመት በዓል ዓድዋ ተኸቢሩ

መበል 125 በዓል ዓድዋ ኣብ ኢትዮጵያ ተኸቢሩ። ሎሚ 23 ለካቲት ፕረዚደንት ሳህለወርቅ ዘውዴ ኣብ ዝተረኸባሉ ኣብ ከተማ አዲስ አበባ ዝተኻየደ ጽንብል ብዙሕ ህዝቢ ተረኺቡ ምንባሩ'ውን ተሓቢሩ'ሎ። ፕረዚደንት ሳህለወርቅ ዓወት በዓል ዓድዋ ኢትዮጵያዊያን ብዘይኣፈላላይ ተሰሊፎም ኢትዮጵያ ንክትኽበር ዝገበርሉ ምዃኑ ኣዘኻኺረን ። ንሰን ወሲኸን ንኣፍሪቃ ናይ ምምቕራሕ ናይ ኣውሮጳዊያን ሕልሚ ኣብ ግብሪ እንተተዝውዕል ነይሩ ሎሚ ፀሊም ህዝቢ ርእሱ ኣይመቕንዐን ነይሩ ሎሚ ዘሎ ኣቀማምጣ መሬት፣ ባህልን ቋንቋን ኢትዮጵያ ኣይምሃለወን ነይሩ፤ኩሉ ነገር ድማ ትሕቲ ሃገር እዩ ኢለን። "ምስጢር በዓል ዓድዋ ኢትዮጵያዊያን ዝነበሮም ሓድነትን ምትሕስሳብን ፅንዓትን ሓቦን ልዕሊ ኩሉ ድማ ንኢትዮጵያ ዝነበሮም ፍቕርን ተኣማንነትን እዩ።እዚ ዘለኣለማዊ ክንገብሮ ይግባእ።ኢትዮጵያ ልዕሊ ውልቀሰብ፣ጉጅለ፣ፖለቲካ ፓርቲ ወዘተ ምዃና ዘየደራደሩ ነይሮም።ሎሚ እውን ዝኾነ ይኹን ነገር ትሕቲ ኢትዮጵያ ምዃኑ ኣሚናን ናይሃገርና ሰላምን ልምዓትን ብሓባር ጠጠው ክንብል ኣለና "ኢለን። ዓወት ዓድዋ ቅድሚ 125 ዓመት ኣብ 1888 ዓ\ም ወራሪ ሓይሊ ጣሊያን ንኢትዮጵያ ንምቁፅፃር ኣብ ዓድዋ ተደምሲሱ ዝተስዓረሉ እዩ ።


ኣብ ከተማ መቐለ ክልተ ጋዜጠኛታትን ክልተ ኣብ ስርሓት ትርጉም ዝስርሑ ውልቀሰባትን ምእሳሮም ተሓቢሩ

ንትካል ዜና ኣጃንስ ፍራንስ ፕረስ ብስራሕቲ ትርጉም ዘገልግል ፍጹም ብርሃነ: ዓርቢ ለይቲ፣ ከምኡውን ንፋይናንሻል ታይምስ ዘትርጉም ኣሉላ ኣካሉ ቅድሚ ትማሊ ቀዳም ኣብ ከተማ መቐለ ብወትሃደራት ኢትዮጵያ ተኣሲሮም ተባሂሉ። ብተወሳኺ ጋዜጠኛ ቢቢሲ ትግርኛ ግርማይ ገብሩን ንዝተፈላለያ ሚድያታት ዝሰርሐ ጋዜጠኛ ታምራት የማነን ብሰበ ስልጣን'ቲ ክልል ከምዝተኣሰሩ እቶም ምንጭታት ወሲኾም ንንድምጺ ኣሜሪካ ሓቢሮም ለዉ። ብዛዕባ ምእሳር እቶም ጋዜጠኛታትን መሳርሕቲ ሪፖርተራትን ካብ ዝምልከቶ ቢሮ ርክብ መንግስቲን ህዝቢን ክልል ትግራይ ንምርግጋጽ ዝተገብረ ጻዕሪ ኣይሰለጠን።


መግለጺ ሚ/ጉዳያት ወጻኢ ኣሜሪካን ግብረ መልሲ መንግስቲ ኢትዮጵያን ኣብ ኩነታት ትግራይ

ናይ ዩናይትድ ስቴትስ ምንስቴር ጉዳያት ወፃኢ ኣንቶኒ ብሊንከንኣብ ትግራይ ተፈፂሞም ንዝተብሃሉ ጭፍጨፋ ብምኹናን ሕብረት ኣፍሪካን ዓለምለኸ መሻርኽትን ኣብ ኢትዮጵያ ክልል ትግራይ ዝተኸሰተ ዓሚቕ ቅልውላው ክፍታሕ ክሕግዙ ብቅድሚ ትማሊ ቀዳም ፀዊዖም።ምንስቴር ጉዳይ ወፃኢ ኢትዮጵያ ኣብ ዝሃቦ መልሲ ኣብ ልዕሊ ጉዳያት ሓንቲ ልዑላዊት ሃገር ጣልቃ ከም ምእታው እዩ ኢሉ ኣሎ። ናይ ብሊንከ መግለፂ ሓደ ላዕለዋይ ዲፕሎማት ኣሜሪካ ‘’ዝኸፍአ ሰብኣዊ ቅልውላው’’ኢሎም ንዝገለፁዎ ክስተት ክሳብ ሎሚ ካብ ኢትዮጵያን ኤርትራን ዝተውሃበ ምላሽ ብዝምክለት ጓህዮም እናዓበየ ምምፅኡ ዝሕብር እዩ። ናቶም መግለፂ ዝተሰምዐ ዓለምለኸ ተሓላቒ ሰብኣዊ መሰላት ኣምነስቲ ኢንተርናሽናል ሓይልታት ኤርትራ ኣብ ትግራይ ኣብ ዝሓለፈ ሕዳር 2013 ዓ\ም ኣብ ውሽጢ 24 ስዓታት ንኣማእቲ ስቪላት ጨፍጪፎም ዝብል ሪፖርት ድሕሪ ምውፅኡ ድሕሪ ሓደ ማዕልቲ እዩ። ኤርትራ ነቲ ኽሲ ነፂጋቶ ኣሎ። ‘’ዩናይትድ ስቴትስ ተፈፂሙ ብዝተብሃለ ጭካነ ዝተመልኦ ግፍዕን ብሓፈሻ ኣብ ክልል ትግራይ እናኸፍአ ይኽይድ ብዘሎ ኩነታትን ኣዚዩ ኣተሓሳሲቡዋ ኣሎ’’ ኢሎም ብሊንከን። ንሶም ብምቕፃል ‘’ዓለምለኸ ኣጋራት ብፍላይ ሕብረት ኣፍሪካን ዞባዊ መሻርኽትን ኣብ ትግራይ ዘሎ ቅልውላው ብሕቡራት መንግስታትን ካልኦት ዝምልከቶም ኣካላትን ክሰርሑ ንፅውዕ’’ኢሎም ኣብ መግለፂኦም። ፌዴራል ሰራዊት ናይ ኢትዮጵያ ቀዳማይ ምንስቴር ኣብይ ኣሕመድ ንህወሓት ካብ ስልጣን ምስ ኣባረረ ሎሚ እውን ብዝተሓተ ደረጃ ውግእ ቀፂሉ ይርከብ። ኣሽሓት ሰባት ሞይቶም፣ኣማእቲ ኣሽሓ ካብ መንበሪኦም ተመዛቢሎም ልዕሊ ሓሙሽተ ሚሊዮን ህዝቢ ናይቲ ክልል ሕፅረት ምግቢ፣ማይን መድሓኒትን ኣጋጢሙዎ ይርከብ። ኢትዮጵያን ኤርትራን ወታደራት ኤርትራ ኣብቲ ግጭት ምስታፎም ኣሉታ ሂበናሉ ኣለዋ።ናይ ዓይኒ መሰኻኽር፣ ዲፕሎማሰኛታትን ሓደ ወታደራዊ ጀነራል ኢትዮጵያን ሃለዋት ወታደራት ኤርትራ ገሊፆም እዮም።ሓደ ሽሙን ስልጣኑን ክግለፀሉ ዘይደለየ ወታደር ኤርትራ ንቪኦኤ ትግርኛ ኣብ ዝሃቦ ቃለ ምልልስ እውን ወታደራት ኤርትራ ኣብ ትግራይም እታዎም ገሊፁ ምንባሩ ይዝከር። ኣካል መንግስቲ ኢትዮጵያ ዝኾነ ናይ ኢትዮጵያ ሰብኣዊ መሰላት ኮሚሽን ዝሓለፈ ዓርቢ ኣብ ዘውፅኦ መግለፂ ብዘካየዶ መባእታዊ ምርምራ ወታደራት ኤርትራ ቁፀሮም ንዘይተፈልጡ ስቪላት ኣብ ኣክሱም ቀቲሎም ኢሉ ኣሎ።እቲ ቅትለት ቅድም ክብል ብወታደራት ህወሓት ንዝተፈፀመ መጥቓዕቲ ሒነ ንምፍዳይ እዩ ኢሉ እቲ ኮሚሽን። ኣምነስቲ ኣብ ፀብፃቡ ከምዝሓበሮ ወታደራት ኤርትራ ንሰቡእትን ትሕቲ ዕድመ ኣዋዳትን ኣብ ጎደናታት ረሺኖም፣ሰፊሕ ስርቂ ንብረት እውን ፈፂሞም ኢሉ። ብሊንከን ኢትዮጵያ መግሃስትታት ሰብኣዊ መሰላት ክምርመር ዓለምለኸ ሓገዝ ከምእትቕበልን ብዘይደረት ሰብኣዊ ሓግዝ ክቐርብ ከምእትፈቅድን ቅርብቲ ምዃና ሓቢሮም ኣለው። ‘’ብዘይ ውዓል ሕደር ሓይልታት ኤርትራን ናይ ክልል ኣምሓራ ሓይልታትን ካብ ትግራይ ምውፃእ ኣገደስቲ ቀዳማይ ስጉምታት እዮም’’ኢሎም ኣለው ብሊንከን። ‘’እዚኦም ኣብቲ ግጭት ይሳተፉ ዘለው ኩሎም ወገናት ምቁራፅ ተፃብኦ ብምእዋጅን ኣብ ውሽጢ ትግራይ ዘለው ትካላት ብዘይደረት ረድኤት ከከፋፍሉ ፍቓድ ብምሃብን ክዕጀቡ ኣለዎም’’ኢሎም ብሊንከን ኣብ መግለፂኦም። ናይ ዩናይትድ ስቴትስ ምንስቴር ጉዳያት ወፃኢ ኣንቶኒ ብሊንከን ዘውፅኡዎ መግለፂ ንልዑላዊነት ኢትዮጵያ ዝዳፋእ እዩ ክብል ናይ ኢትዮጵያ ምንስቴር ጉዳያት ወፃኢ ኣፍሊጡ። መሓዙት መንግስታት ነቲ ኩነትታት ብትኽክል ክግንዘቡዎ ኣብ ምርዳእን ዝተዛብዐ ብልዝብ ኣብ ምቅናዕን ኢትዮጵያ ፃዕሪ ከም እተካይድ ወሃቢ ቃል ምንስቴር ወፃኢ ኢትዮጵያ ኣምባሳደር ዲና ሙፍቲ ገሊፆም።  ‘’ኣብ ውሽጢ ኢትዮጵያ ናይዚ ነገዱ እዩ ናይዚ ነገድባ፣ናይዚ ወረዳ ናይቲ ወረዳ እዩ ምባልስ ንልኡላውነት ምድፋርዶ ኣይኸውንን እዩ ?’’ ኢሎም ዝሓተቱ ወሃቢ ቃል ኣማባሳደር ዲና ሙፍቲ ‘’እዚ ብመንፅር ሞራል ይኹን ምኽባር ዓለምለኸ ሕጊ ልኡላዊነት ንምኽባር ካብ ዝወፁ ሕግታት ናይዚ ኣየኽይድን ኢና ንብል ዘለና’’ ኢሎም። ብዛዕባ ተፃብኦ ጠጠው ምባል ብዝምልከት ንህወሓት ምስታፍ ዝክኣል እንተኾይኑ ዝተሓተቱ ኣማባሳደር ዲና ሙፍቲ ኣብዚ ጉዳይ እዚ ዝኾነ ይኹን ምይይጥ ኣይህልን ልዝብን ስምምዕን ዝካየድ ምስ ዘሎ ሓይሊ እዩ፤ዘየለ ሓይሊ ደሊኻ ክተምፅኦ ኣይትኽእልን ኢሎም። ሰብኣዊ ረድኤት ዘቕርቡ ክኸዱ እንተደልዮም ብዘይገደብ ይፍቀደሎም እዩ ኢሎም።መግሃስቲ ሰብኣዊ መሰላት ብዝምልከት ነፃን ገለልተኛን ኣካል ከፃሪ ይኽእል ዝብል መርገፂ ምትሓዙ እውን ሓቢሮም ኣለው ወሃቢ ቃል ኣማባሳደር ዲና ሙፍቲ። ኣብ መግለፂ ምንስቴር ወፃኢ ብሊንከን ዝተገለፀ ብዛዕባ ምስሓብ ወታደራት ኤርትራ ዝምልከት ግና እቶም ኣማባሳደር ሪኢቶ ኣይሃቡሉን። ምሉእ ትሕዝቶ ኣብዚ ምስማዕ ይክኣል ። No media source currently available


መንግስቲ ኢትዮጵያ ምስ ሱዳን ተፈጢሩ ዘሎ ውጥረት ንምፍታሕ ክሰርሕ ሰብ ሃብቲ'ቲ ከባቢ ጸዊዖም

ንግዝኣት ኢትዮጵያ ጥሒሱ ኣትዩ ዝበልዎ ሰራዊት ሱዳን መንግስቲ ፍታሕ ክረኽበሉ ኣብቲ ከባቢ ኣብ ዝርከብ ሕርሻ ወፍሪ ዝገበሩ ሰብ-ሃብቲ ሓቲቶም። እኽሎም ኣብ ምእካብ ከለዉ እቲ ኩነታት ከምዘጋጠመ`ውን ይገልጹ። ብመንግስቲ ኢትዮጵያ ዝድገፍ ናይ ኣምሓራ ፍሉይ ሓይልን ሚልሻን ንሰራዊት ሱዳን ካብቲ ዝሓዞ ቦታ ኣልቂቕዎ`ዩ ዝብል ወረ ግን ሓቂ ከምዘይኮነ ነበርቲ`ቲ ከባቢ ንድምጺ ኣሜሪካተዛሪቦም ኣለዉ።


ንሪፖርት ኣሜሪካ መሰረት ዝገበረ ጸብጻብ ኒውዮርክ ታይምስ ኣብ ክልል ትግራይ ግፍዒን ስልታዊ ወፍሪ ምፅናት ዓሌት ምክያዱ ገሊጹ

ንውሽጣዊ ሪፖርት ኣሜሪካ መሰረት ገይሩ ኒውዮርክ ታይምስ ኣብ ዘውፀኦ ፀብፃብ፡ ኢትዮጵያ ኣብ ሰሜናዊ ክፋል እታ ሃገር ብኣብዝሓ ዕጡቃት ኣምሓራ ተቆፃፂሮሞ ዝርከብ ክልል ትግራይ ስልታዊ ወፍሪ ምፅናት ዓሌት ተካይድ ኣላ ኢሉ ። ብሚኒስተር ጉዳያት ወፃኢ ኣሜሪካ ኣንቶንቶ ብሌንከን ብቀዳም ኣብ ዝወጸ መግለፂ ድማ ኣብ ክልል ትግራይ ብግፍዒ ይፍፀም ኣሎ ዝበልዎ ጭፍጫፍን ብሓፈሻ ኣብቲ ክልል ዘጋጠመ ዕንወትን ከምዘሻቀሎም ገሊፆም ። ምሉእ ትሕዝቶ ኣብዚ ምስማዕ ይክኣል። No media source currently available


‘ሰራዊት ኤርትራን ሓይልታት ክልል ኣምሓራን ካብ ትግራይ ምውጻእ እቲ ቀዳማይን ኣገዳሲን ስዳሮ እዩ’ ኢሎም ሚኒስትር ወጻኢ ኣሜሪካ

በቲ ኣብ ክልል ትግራይ ዝተፈጸመ ግፍዒን የንቆልቁል ዘሎ ኩነታትን ዩናይትድ ስቴትስ ኣዝያ ተሻቂላ አላ። ዝተፈላለያ ትካላት ኣብ ትግራይ ቅትለት፣ ኣስገዳድ ምፍንቃልን ስደትን፣ ጾታዊ ምድፋርን ካልኦት ከበድቲ ግህሰት ሰብኣዊ መሰላትን ብዝተፈላለዩ ወገናት ፈጺሞም እዮም ስለዝበሉ፣ ዩናይትድ ስቴትስ ነቶም ግብሪታት ብጽኑዕ ትኹንኖም። በቲ የንቆልቁል ዘሎ ሰብኣዊ ኩነታት’ውን ተሻቂልና ኣለና። ዩናይድ ስቴትስ፤ ኣብ ኣገዳስነት ምቁራጽ ውግእ፣ ሰብኣዊ ቀረባት ናብ ኩሉ ስፍራ ብዘይደረት ንክባጻሕ፣ ሙሉእ፣ ናጻ፣ ዓለም ለኸ ምርመራ እቶም ተፈጺሞም ዝባሃሉ ግህሰታት ሰብኣዊ መሰላት፣ ዓመጻትን ግፍዒታትን ንክጻረዩ ንመንግስቲ ኢትዮጵያ ደጋጊማ ሓቲታ እያ። ፈጸምቲ’ቶም ግፍዒታት’ውን ናብ ፍርዲ ክቀርቡ ኣለዎም። ዩናይትድ ስቴትስ ካብ ቤት ጽሕፈት ቀዳማይ ሚኒስትር ኢትዮጵያ ኣብ ጥሪ 26 ዝወጸ መግለጺ ኣፍልጦ ትህብ። ሚኒስትር ወጻኢ ኢትዮጵያ ብወገኑ ሰብኣዊ ሓገዛት ናብ ሙሉእ ትግራይ ብዘይደረት ከምዝባጻሕ ጠቂሱ ነይሩ። መንግስቲ ኢትዮጵያ፣ እቶም ዝተፈጸሙ ግህሰት ሰብኣዊ መሰላትን ዓመጻትን ንክጻረዩ ንዝቀረበሉ ዓለም ለኸ ደገፍ ከምዝቅበልን ሙሉእ ተሓታታይነት ከምዝህሉን ጠቂሱ ነይሩ። ማሕበረ ሰብ ዓለም፣ እዞም መጽባዓታት ንክትግበሩ ብሓባር ክብገስ ኣለዎ። ሰራዊት ኤርትራን ሓይልታት ክልል ኣምሓራን ካብ ትግራይ ምውጻእ እቲ ቀዳማይን ኣገዳሲን ስዳሮ እዩ። ስዒቡ ኩሎም ኣብ’ቲ ውግእ ዝሳተፉ ሓይልታት፣ ባዕላዊ ምቁራጽ ተጻብኦ ክትግብሩን ናብ ሙሉእ ትግራይ ሓገዝ ብዘይገለ ዕንቅፋት ዝባጻሓሉን ኩነታት ንክመቻችውን ተገዳስነት ከርእዩን ኣለዎም። እዞም ሸቶታት’ዚኣቶም መታን ክዕወቱ፣ ዩናይትድ ስቴትስ፣ ምስ ማሕበረ ሰብ ዓለም ሓቢራ ንምንጣፍ ቅርብቲ እያ። ብመሰረት’ዚ፣ ስግር ባሕሪ ሓገዝ ዩናይትድ ስቴትስ (USAID) ህይወት ኣድሕን ቀረባት፣ ኣብ ኢትዮጵያ ዝዕድል ጉጅለ ምክልኻል ሓደጋ ክተዋፍር እያ። ዓለም ለኸ መሻርኽታት፣ ብሕልፊ ሕብረት ኣፍሪቃን ዞባዊ መጻምድቲን፣ ቅልውላው ትግራይ ንምቁጽጻር ምሳና፣ ምስ ትካላት ሕቡራት ሃገራትን ካልኦት ኣካላትን ሓቢሮም ንክሰርሑ ንጽውዕ። ዩናይትድ ስቴትስ፣ ንነባራይ ዝምድና ምስ ህዝቢ ኢትዮጵያ ሎሚ’ውን ተገዳሲት እያ! ሚኒስትር ወጻኢ ኣሜሪካ ኣንተኒ ጀይ ብልንክን 27 ለካቲት/ 2021


ፕሮግራም መግቢ ዓለም ሓገዝ ንክልል ትግራይ ተማሕጺኑ

ፕሮግራም መግቢ ዓለም ኣብ ትግራይ ንልዕሊ 1.8 ሚልዮን ህዝቢ ሓገዝ ዝውዕል 107 ሚልዮን ዶላር ተማሕጺኑ። ኣብ ኢትዮጵያ ወኪል እቲ ፕሮግራም ስቴቨን ዎሬ ኦማዎ፣ "ኣብ’ዚ እዋን’ዚ፣ ንተሓገዝቲ ንክነርክበሎም፣ ገንዘብ ኣዝዩ ኣገዳሲ ኮይኑ ኣሎ" ኢሎም። ብመሰረት እቲ ሎሚ ዝተዘርገሐ ሪፖርት ንህጻናት፣ ቆልዑት ዘጥቡባ አደታትን ሃናጺ መግቢ ንምዕዳል እቲ ገንዘብ ከምዘድልይ ተሓቢሩ'ሎ። ዳይረክተር ፕሮግራም መግቢ ዓለም ጨንፈር ኢትዮጵያ፣ ስቴቨን ዎሬ ኦማዎ፣ ንንድምጺ ኣሜሪካ ኣብ ዝሃብዎ ቃለ ምልልስ "ኣብ ትግራይ 3 ሚልዮን ህዝቢ ህጹጽ ሓገዝ ዘድልዮ ኮይኑ ኣሎ፣ ፕሮግራም መግቢ ዓለም ነቲ ህዝቢ ንከሕግዝ ዘኽእሎ ገንዘብ እዩ፣ ህይወት ዘድሕን መግቢ፣ ሃናጺ መግቢን ንጉድኣት ዝተቃልዑ ንምሕጋዝን ከምዝኽእል’ውን" ገሊጾም ኣለው።


ሰልፊ ተወላዶ ኦሮሞ ኣብ ዋሽንግተን ዲሲ

መንግስቲ ኢትዮጵያ ኣብ ዝተፈላለዩ ከባቢታት’ታ ሃገር ግህሰት ሰብኣዊ መሰላት ይፍጽም፣ ብሕልፊ ኣብ ክልል ኦሮምያ፣ ሰባትብጅምላ ይኣስር ኣሎ ዝብሉ ኢትዮጵያዊያን ትማሊ ሓሙስ ኣብ ዋሽንግተን ዲሲ ሰላማዊ ሰልፊ ኣካይዶም። ኮሚኒቲ ተወላዶ ኦሮሞ ኣብ ዘዳለዎ ሰልፊ፣ ኣብ ኣድማ ምሕሳም መግቢ ኣለው ዝተባሃሉ ተወላዶ ኦሮሞ ፖለቲከኛታት፣ ህይወቶም ኣብ ስግኣት ወዲቁ ኣሎ ዝብል ቅሬታ ኣቃሊሖም። መንግስቲ ኣሜሪካ፣ ንመንግስቲ ኢትዮጵያ ዝልግሶ ደገፍ ንከቋርጽ’ውን ተማሕጺኖም። ኣብ ዋሽንግተን ዲሲ ኣምባሳደር ኢትዮጵያ ኣቶ ፍጹም ኣረጋ ብወገኖም "ኣብ ኢትዮጵያ፣ ብሰንኪ ፖለቲካዊ መርገጺኦም ጥራሕ ዝተኣሰሩ ሰባት የለውን፣ ኣብ ምሕሳም መግቢ ዝርከቡ ሕክምናዊ ሓገዝ ይቀርበሎም ኣሎ፣ ዓለምለኸ ትካላት ንኢትዮጵያ ኣብ ዘሕግዝሉ ጊዜ፣ ኢትዮጵያዊያን ኢና ዝብሉ ደገፍ ይቋረጽ ክብሉ ግቡእ ኣይኮነን"ከምዝበሉ ዝመጸና ዜና ሓቢሩ።


ኣምነስቲ ኢንተርናሽናል ወትሃደራት ኤርትራ ኣብ ኣክሱም ኣብ ልዕሊ ስቪላት ጭፍጨፋ ፈፂሞምሙ ኢሉ

ወትሃደራት ኤርትራ ‘ብኣማኢት ዝቁጸሩ ሰባት’ መብዛሕተኦም ሰብኡት፣ ዝሓለፈ ሕዳር ኣብ ከተማ ኣኽሱም ከምዝጨፍጨፉ’ ኣምነስቲ ኢንተርናሽናል ዝዘርገሖ ሓድሽ ሪፖርት ገሊጹ። ሪፖርት ኣምነስቲ፣ ምስ’ቲ ኣሶሴትድ ፕረስ ዝሓለፈ ቅነ ዘውጸኦን ንምስክራት ልዕሊ ኣርባዓ ሰባት ዝሃብዎ ቃልን ዝሰማማዕ ኮይኑ ኣሎ። ውግእ ኣብ ትግራይ ካብ ዝጅመር ንነዘ እቲ ዝኸፍአ ጭፍጨፋ ዝበሎ እቲ ሓድሽ ሪፖርት፣ ወትሃደራት፣ ይሃድሙ ንዝነበሩ ሰባት ተኩሶም ከምዝቀተሉ፣ ንሰብኡት እናጋደሙ ከምዝረሸኑ፣ ህዝቢ’ታ ከተማ ንዝተቀትሉ ሰባት ክንቀብር እንተበሉ ኣይትኽእሉን ከምዝበሉዎም ይሕብር። ሰበ ስልጣን ኢትዮጵያ ብዛዕባ ጭፍጨፋ ኣብ ኣኽሱም ‘ዝምልከቶም ኣካላትን ትካላትን ከጻርዩን ገበን እንተተፈጺሙ ከረጋግጹን እዮም’ ክብሉ ከለው ኤርትራ ብወገና ነቲ ሪፖርት ‘ናይ ሓሶት ሪፖርት’ ኢላ ገሊጻቶ ኣላ። ዝርዝሩ ኣብዚ ምስማዕ ይክኣል። No media source currently available


ቃለ መጠይቕ ምስ ምኽትል ኣማሓዳሪ ሰሜናዊ ምዕራብ ዞባ ትግራይ ኣቶ ሙሉብርሃን ሃይለ

ብዝተፈላለዩ ወገናት ካብ ክልል ትግራይ ናብ ኤርትራ ከምዝሰግር ተገይሩ ዝነበረ ንብረት ምስ ዝምልከቶም ብምዝርራብ ከም ዝምለስ ንገብር ኣለና ክብል ምኽትል ኣማሓዳሪ ሰሜናዊ ምዕራብ ዞባ ትግራይ ኣቶ ሙሉብርሃን ሃይለ ንድምጺ ኣሜሪካ ተዛሪቡ። ኣብ ከባቢና ዝተፈጸሙ ዘረፋታት መብዛሕቲኦም ብገበነኛታት`ቲ ከባቢ ዝተፈጸሙ`ዮም ዝበለ ኣቶ ሙሉብርሃን፡ ኣብ ከባብና ጸጥታ ኣብ ምርግጋእ ተዋፊሮም ኣለዉ ዝበሎም ኤርትራዋን ዛጊት ብርክት ዝበላ ናይ ውልቀሳባት መካይንን ልዕሊ 15 ሚልየን ዝግመት ብርን ካብ ኤርትራ ከምዝምለስ ከምዝገበሩ ገሊጹ። ዝተርፈ `ውን እንተሎ ክመልሱልና ቃል ኣትዮም ኣለዉ ዝብለ ንሱ ህዝቢ ትግራይ ሰላምን ሓገዝን`ምበር ኩናትን ፕሮፓጋንዳን ኣየድልዮን`ዩ ክብል`ውን መኺሩ። ምሉእ ትሕዝቶ ኣብዚ ምስማዕ ይክኣል ። No media source currently available


ኣብ ደቡብ ሱዳን ዓቀብቲ ሰላም ሕቡራት መንግስታት ዝኾኑ ተወለድቲ ትግራይ ሰራዊት ኢትዮጵያ ዕቑባ ሓቲቶም

ኣብ ደቡብ ሱዳን ኣባላት ዓቀበቲ ሰላም ናይ ሕቡራት መንግስታት ዝነበሩ ተወለድቲ ትግራይ ኢትዮጵያዊያን ወታደራት ቀዲሞም ዝተመለሱ ተጋሩ ኣባላት ኣብ ቤት ማእሰርቲ ስለዝርከቡ ንደሕንነትና ስለእንሰግእ ናብ ኢትዮጵያ ኣይንምለስን ክብሉ ንቪኦኤ ገሊፆም።እዞም ኣባላት ናይቲ ሰራዊት ኣብ ውሽጢ ዓለምለኸ መዕረፎ ነፈርቲ ጁባ ናብ ኢትዮጵያ ኣይንምለስን ምስ በልና ካብ ካልኦት ወታደራት መውቃዕትን ምንክልባትን ተፈፂሙና ኢሎም ኣለው። ናይ ኢትዮጵያ ሓልታት ምክልኻል 15 ትግርኛ ተዛረብቲ ኣባላት ሰራዊት ‘’ናይቲ ጁንታ ተለኣኣኽቲ’’ ዝበሎም ናብ ሃገሮም ኣይንምለስን ብምባሎም ኣብ ጁባ መዕረፎ ነፈርቲ ህውከት ንምፍጣር ፈቲኖም ኢሉ። ዕቑባ ብምሕታት ኣብ ሓለዋ UNHCR ከምዝርከቡ UNHCR ኣረጋጊፁ ኣሎ። ናብ መዕረፎ ነፈርቲ ምስኣተው ናብ ሃገሮም ኣይንምለስን ካብ መንጎ ዝበሉ ሓደ ሓለቓ ሓምሳ ለኣከ ወልዳይ ኣብ ውሽጢ መዕረፎ ነፈርቲ ብሓይሊ ናብ ኢትዮጵያ ክወስዱና ወታደራት ኢትዮጵያ ወቒዖምና ይብል። ቀደም ተጋዳሊት ህወሓት ዝነበረትን ብጥሮታ ምስተሰናበተት ምስቶም ኣኽበርቲ ሰላም ምግቢ ብምድላው ትሰርሕ ከምዝነበረትን ዝገለፀት ብረይ ታደሰ ናብ ኤርፖርት ምስ ኣተው ብሃንደበት ወታደራት ኢትዮጵያ ቐጥቂጦም ሞባይል ስልካ ሓዊሱ ሻንጥኣን ኩሉ ንብረታን ከምዝወሰዱዎ ገሊፃ። ሻምበል ሕሉፍ ዝተብሃለ ወታደራዊ መኮነን ብወገኑ እቲ ኩነታት ኣቐዲመ ስለዝተረዳእኹዎ ኣቐዲመ ወፂአ ሕዚ ምስ UNHCR ኣብ መዕቖቢ ኣለኹ ኢሉ። ቅድሜና ናብ ኢትዮጵያ ዝተመለሱ ተወለድቲ ትግራይ ኣባላት ሰራዊት ኣበይ ከምዘለው ኣይንፈልጥን ኣሲሮምዎም እዮም ዘለው ይብል። ኣብቲ ሕዚ ዝርከብሉ ቦታ ንደሕንነቶም ከምዝሰግኡ እውን ወሲኾም ገሊፆም። እዚ ኩሉ ዕግርግርን መውቃዕትን ዝተፈፀመሉ ኣብ ዋና ከተማ ጁባ ናይ ዝርከብ ዓለምለኸ መዕረፎ ነፈርቲ ሓላፊ ሓለዋ ድሕነት ኣቪየሽን ጄቶ ሚሎ ኢትዮጵያዊያን ናብ ደቡብ ሱዳን ክመፁ ከለው ንስራሕቲ ሓለዋ ሰላም ሕቡራት መንግታት እዮም መፂኦም ይብል።ደቂ ሓንቲ ሃገር እዮም፤መንግስቶም ናብ ሃገሮም ክመልሶም ደልዩ ተወለድቲ ትግራይ ግን ክምለሱ ኣይደለዩን ይብል። ‘’ናብ መዕረፎ ነፈርቲ መፂኦም።ነንሓድ ሕዶም ክዋቕዑ ጀሚሮም።ናይ መንግስቲ ዝኾኑ ሰባት ንቶም ተጋሩ ኣጥቒዖምዎም።እዚ ምስ ኮነ 15 ሰባት ሓለዋ ክግበረሎም ንናይ ሕቡራት መንግስታት ትካል ስደተኛታት UNHCR ኢዶም ሂቦም’’ ኢሉ። ኣስታት ሰለስተ ሽሕ ኢትዮጵያዊያን ኣኽበርቲ ሰላም ኣብ ዝተፈላለያ ክፍለ ግዝኣታት ደቡብ ሱዳን ከምዝርከቡ ብምግላፅ 700 ዝኾኑ ናብ ሃገሮም ክምለሱ ኣይደለዩን ይብሉ።15 ወይ 17 ጥራሕዶ ኣይኮኑን እዮም ዝብል ሕቶ ምስ ቀረበሎም ‘’ኣይኮነን።ኣብ መዕረፎ ነፈርቲ ኣይንኸይድን ኢሎም ዝተመለሱ 15 እዮም።ክምለሱ ዘይደልዩ ጠቕላላ በዝሖም ግን 700 ምእቲ እዮም’’ ክብሉ መሊሶም። ናይ ኢትዮጵያ ሓልታት ምክልኻል ብዛዕባ እዞም ኣብ ደቡብ ሱዳን ተሪፎም ዘለው ኣባላት ዓቀብቲ ሰላም መግለፂ ሂቡ ኣሎ። ‘’ኣብ ጁባ ተመዲቦም ካብ ዝነበሩ ፃኒሕቶም ወዲኦም ካሊእ ናይ ሰላም ሓይሊ ኣብ ምቕያር ካብ መንጎ ዝነበሩ 15 ተግርኛ ተዛረብቲ ኣባላት ሰራዊት ናይቲ ጁንታ ተለኣኣኽቲ ናብ ሃገሮም ኣይንምለስን ብምባሎም ኣብ ጁባ መዕረፎ ነፈርቲ ህውከት ብምፍጣር ፈቲኖም’’ ኢሎም ናይ ሓልታት ምክልኻል ዋና ዳይረክተር ኢንዶክትሪነሽን ሜጀር ጀነራል መሓመድ ተሰማ ኣብ ፌስቡክ ገፅ ሓልታት ምክልኻል ኢትዮጵያ ኣብ ዝወፀ ዜና። እዞም ናይቲ ጁንታ ‘’ዕሱባት’’ ኢሉ ዝፀውዖም ፅቡቕ ሽም ሰራዊትን ሃገርን ንምፅላም ኣብ ሕቡራት መንግስታት ዝሰርሑ ተግርኛ ተዛረብቲ ኣብ UNHCR ናይ ሚዲያ ሽፋን ክረኽቡ ብምምችቻው እቲ ጉዳይ ማሕበረሰብ ዓለም ክሰምዖ ከምዝተፈተነን በዚ እውን UNHCR ንማሕበረሰብ ዓለም ዘቃልሖ ሪፖርት ምዃኑ ብምግላፅ ይቕሬታ ክሓትት ከምዝግባእ ሜጀር ጀነራል መሓመድ ተሰማ ገሊፆም። ደቡብ ሱዳን ዝርከብ ናይ ሕቡራት መንግስታት ትካል ስደተኛታት ብፅሑፍ ኣብዝሃቦ መልሲ ’'ናብ ሃገሮም ክምለሱ ዝነበሮም ንእሽተይ ቁፅሪ ዘለዎም ኣብ ደቡብ ሱዳን ዝርከቡ ናይ ኢትዮጵያ ሰላም ኣኽበርቲ ወታደራት ኣብ ደቡብ ሱዳን ዕቑባ ምሕታቶም UNHCR ይፈልጥ’’ ኢሉ ኣሎ። ምሉእ ትሕዝቱኡ ኣብዚ ምስማዕ ይክኣል። No media source currently available


ልኡኽ ኤርትራን ናብ ሱዳን ምብጽሑ ተገሊጹ

ብሚኒስትር ጉዳያት ወጻኢ ኤርትራ ኣቶ ዖስማን ሳልሕ ዝምራሕ ልኡኽ ትማሊ ኣብ ካርቱም ምስ ፕረዚደንት ሱዳን ጀነራል ኣል-ቡርሓን ተራኺቡ- ብዛዕባ ኣብ መንጎ ሱዳንን ኢትዮጵያን ዘሎ ርክብ ዝምልከት መልእኽቲ ፕረዚደንት ኢሳያስ ኣፈወርቂ ከምዘረከበ፡ ሚንስተር ዜና ኤርትራ ኣቶ የማነ ገብረመስቀል ሓቢሩ።  እቲ ልኡኽ ናብ ቀዳማይ ሚኒስትር ዓብደላ ሓምዶክ`ውን መልእኽቲ ከምዘብጽሐን፡ ፕረዚደንት ኢሳያስ ኣብቲ መልእኽቱ፡ ኣብ መንጎ ጎረባብቲ ሃገራት ዘሎ ፍልልይ ንምፍታሕ ብትዕግስትን ሕውነታዊ መንፈስን ክርኣይ ከምዘለዎ ምግላጹ ኣቶ የማነ ኣብቲ ናይ ትዊተር መልእኽቱ ጠቒሱ`ሎ። ፕረዚደንት ኣል ቡርሓንን ቀዳማይ ሚኒስትር ሓምዶክን ብወገኖም፡ ኤርትራ ንእትወስዶ ዘላ ቀጻሊ ተበግሶታት ብምንኣድ፡ ሱዳን ነቲ ግዚያዊ ጸገማት ብሰላም ንክትፈትሖን ምስ ኢትዮጵያ ጽኑዕ ምሕዝነት ንምምዕባል ዘለዋ ድልየትን ከምኡ`ውን ንዞባዊ ምትሕብባር ከምእትሰርሕ ነቶም ልኡኻት ኤርትራ ከምዘረጋገጽሎም ሚንስተር ዜና ኤርትራ ሓቢሩ`ሎ።


ጉዳይ ብሓይሊ ምምላስ ኣብ ክልል ትግራይ ዝነበሩ ኤርትራዊያን ብህጹጽ ክጻረ ሓደ ክኢላ ሕ/ሃ ጸዊዑ

ሓደ ክኢላ ሰብኣዊ መሰላት ሕቡራት ሃገራት- ኣብ ሰሜናዊ ኢትዮጵያ ክልል ትግራይ ዝነብሩ ዝነበሩ ኤርትራውያን ስደተኛታት ብሓይልታት ኤርትራ ብሓይሊ ተመሊሶም ዝብል ክሲ ብህጹጽ ክጻረ ጸዊዑ። እቲ ሪፖርቱ ናብ ቤት ምኽሪ ሰብኣዊ መሰላት ሕቡራት ሃገራት ተረኪቡ`ሎ :: ምሉእ ትሕዝቶ ኣብዚ ምስማዕ ይክኣል። No media source currently available


ኣባል ፈንቅል ምንቅስቓስ መንእሰያት ትግራይ ዝነበረ ኣቶ የማነ ንጉስ ምቕታሉ ተገሊጹ

ኣባል ፈንቅል ምንቅስቓስ መንእሰያት ትግራይ ዝነበረ ኣቶ የማነ ንጉስ ኣብዚ ዝሓለፈ መወዳእታ ሰሙን ተቐቲሉ ስነ ስርዓት ቀብሩ እውን ኣብ ክልል ትግራይ ኣብ ትውልዲ ዓዱ ተፈፂሙ ኣሎ። ብዛዕባ እዚ ቅትለት ኣቶ የማነ ንጉስ ካብ መንግስቲ ኢትዮጵያ ዝተውሃበ መግለፂ የለን።ነዚ ቅትለት ፈፂመዮ ዝበለ ኣካል እውን ዛጊድ የለን። ብዛዕባ ኣማውትኡን ካልኦት ሕቶታትን ብዓል ስልጣን እቲ ዝተቐትልሉ ከባቢን ንኣቶ መለስ ሰለሞን ፡ ንብፃዩን ኣባል ኣመራርሓ ፈንቅል ዝኾነ ኣቶ ሙሉጌታ ወረደን ኣዘራሪብና አለና ምሉእ ትሕዝቶ ኣብዚ ምስማዕ ይክኣል:: No media source currently available


ኣብ ትግራይን መተከልን ንዝርከቡ ዜጋታት ድጋፍ ንምትእኽኻብ ጻውዒት ቐሪቡ

ናይ ብሄርን ፖለቲካውን ናይ ኣመለኻኽታ ኣፈላላያት ንሰብኣዊ ምንቅስቓስ ተፅዕኖ ክፈጥር ከምዘይግባእ ኣብ ትግራይን መተከልን ንዝርከቡ ዜጋታት ድጋፍ ኣብ ምትእኽኻብ ዝርከብ ኣርቲስትን ተሓላቒ ሰብኣዊ መሰላትን ታማኝ በየነ ፃዊዒት ኣቕሪቡ።  ብታማኝ ዝምራሕ ዓለምለኸ ምትሕብባር ንመሰል ኢትዮጵያዊያን ፈላማይ ናይ ገንዘብ ምትእኽኻብ ምንቅስቃስ ኣብ ኣዲስ ኣበባ ቀፂሉ ኣሎ። ታማኝ በየነ ዕላማ ናይቲ ምንቅስቓስ መንፈስ ኣፈላላያት ንምስባር እዩ ኢሉ ። ነቲ ምንቅስቓስ ደገፎም ዝገለፁ ኣርቲስት እውን ሰብኣዊ ኣብ ዝኾነ ጉዳይ ተኸፋፊልና ኣይንክእሎን ኢሎም ኣለው ።


ኣብ ወፍሪ ምርጫ ዝተአሰሩ 11 አባላት ኢዜማ ምፍትሖም ተሓቢሩ

ኣብ ኢትዮጵያ ክልል ደቡብ ዞባ ኮንሶ 11 ኣባላት ፓርቲ ናይ ኢትዮጵያ ንማሕበራዊ ፍትሒ \ኢዜማ\ ናይ ምርጫ ወፍሪ የካይዱ ኣብ ዝነበርሉ እዋን ብሓይልታት ፀጥታ ኣብ ትሕቲ ቐይዲ ምእታዎም: ክትሓዙ ከለው እውን ተቐጥቂጦም ጉድኣት ከምዝወረዶምን ሓላፊ ርክብ ህዝቢ ኢዜማ ኣቶ ናትናኤል ፈለቀ ገሊፆም። ኢዜማ ንድምጺኣሜሪካ ኣብ ዝሃቦ ቃል ንኽልተ መዓልታት ምስተኣሰሩ ተፈቲሖም ኣለው ኢሉ ኣሎ። ሓላፊ ሰላምን ፀጥታን ዞባ ኮንሶ ኣቶ ሃሰን ዎላሎ ኣብቲ ዞባ ብሰንኪ ናይ ምርጫ ወፍሪ ዝተኣሰረ ሰብ የለን ክብሉ ብምግላፅ ኣብ ኣደባባይ ‘'መንግስቲ ፍሪሱ እዩ’’ ኢሎም ዝኣወጁን ዘይሕጋዊ ተግባር ክፍፅሙ ዝተትሓዙን ወልቀሰባት ግን ኣለው ኢሎም።


ብሰንኪ ኣብ ቤንሻንጉል ጉምዝ ዘጋጠመ ግጭት ብኣሽሓት ዝቑጸሩ ሰባት ናብ ሱዳን ምስዳዶም ተሓቢሩ

ብሰንኪ ኣብ ቤንሻንጉል ጉሙዝ ኣብ’ዚ ቀረባ ሰሙናት ዝተወለዐ ግጭት ማሕበረሰባት፣ ብዓሰርተታት አሽሓት ዝቑጸሩ ሰባት ናብ ሱዳን ንክስደዱ ከምዘገደደ ትካል ስደተኛታት ሕቡራት ሃገራት ገሊጹ። ስእነት ሰላም ኣብ ዞባ መተከል ክልል ቤንሻንጉል፣ ንዝሓለፉ ሰለስተ ዓመታት ተራእዩ ኣሎ። እንተኾነ፣ ውጥረት ምሒር ዝናሃረ፣ ኣብ’ዘን ዝሓለፋ ሰለስተ ኣዋርሕ ኮይኑ ኣሎ። ሪፖርት ኮምሽን ሰብኣዊ መሰላት ኢትዮጵያ ኣብ’ዘን ዝሓለፋ ሓሙሽተ ኣዋርሕ ፣ ኣስታት 500 ሰባት ኣብ መተከል ተቀቲሎም። 23 ታሕሳስ ኣብ ሓደ መዓልቲ ጥራሕ ልዕሊ 200 ሰባት ከምዝተቀትሉ ይሕበር። ወሃቢ ቃል ትካል ስደተኛታት ሕቡራት ሃገራት ባባር በሎች እቲ ይንህር ዘሎ ህውከት፣ ዝሓለፈ ወርሒ ኣሻሓት ሰባት ናብ ሱዳን ንክሰግሩ ከምዘገደዶም ጠቂሱ፣"ስደተኛታት ካብ ሕዳር ጀሚሩ እዮም ናብ ሱዳን ብኣማኢት ምእታው ጀሚሮም። ኣብ’ዘን ዝሓለፋ ቁሩብ ሰሙናት ግና፣ በዝሒ ስደተኛታት ወሲኹ ሎሚ ክሳብ 7 ሽሕ ዝግመቱ ስደተኛታት ኣለው። ስደተኛታት ሒዞሞ ዝመጹ ሪፖርት ‘ካብ ጸላእቲና ኢና ሃዲምና’ ዝብል እዩ"ይብሉ። መንግስቲ ኢትዮጵያ ብሰንኪ’ቲ ኣብ መተከል ዝተወለዐ ህውከት ኣብ ዞባ መተከል ህጹጽ ጊዜ ኣዋጅ ኣብ 21 ጥሪ ተግቢሩ እዩ። ባሎች ኣብ መግለጺኡ መብዛሕትኦም እቶም ካብ ኢትዮጵያ ናብ ሱዳን ዝሰገሩ ስደተኛታት፣ ንምብጻሕ ኣጸጋሚ ኣብ ዝኾነ ከባቢ ሰፊሮም ከምዝርከቡ’ውን ሓቢሩ። ትካል ስደተኛታት ሕቡራት ሃገራት ምስ ሰበ ስልጣን ሱዳንንመሻርክቲ ኣካላትን ተሓባቢሩ ነቲ ኩነታት ይግምግም፣ ነቶም ካብ ቤንሻንጉል ጉሙዝ ዝተሰደዱ ሰባት፣ ሰብኣዊ ሓገዝ ዝረኽብሉ መንገዲ የናዲ ከምዘሎን ሓቢሩ። "እቲ ስፍራ ኣብ ምዕራብ ኢትዮጵያ እዩ ዝርከብ። ከምዝርደአኒ፣ እዚ ጸገም’ዚ፣ ምስ’ቲ ኣብ ትግራይ ዝተፈጠረን ልዕሊ 61 ሽሕ ሰባት ናብ ሱዳን ንክስደዱ ዝገበረን ግጭት ዝተኣሳሰር ኣይኮነን።" ባሎች ኣብ ዘረብኡ፣ ካብ’ቶም ሓተቲ ዕቁባ መብዛሕተኦም ምስ ዘዕቆብዎም ሱዳናዊያን ሓቢሮም ይነብሩ ከምዘለው’ውን ሓቢሩ ኣሎ። ዛጊድ፣ ኣስታት 3 ሽሕ ስደተኛታት ተመዝጊቦም ኣለው። አስታት ሓደ ሽሕ ሰባት ድማ ዕለታዊ መግቢ፣ ማይን ቀረባት መጸራረዪን ኣገልግሎት ጥዕናን ረድኤትን’ውን ከምዝረኽቡ እቲ ዜና ሓቢሩ። ምሉእ ትሕዝቶ ኣብዚ ምስማዕ ይክኣል። No media source currently available


ተማሃሮ ዩኒቨርስቲ ሓዊሱ 9 ሰባት ኣብ ትግራይ ተቐቲሎም

ስነ ስርዓት ምረቕኦም ኣብ ዩኒቨርቲ መቐለ ፈፂሞም ይጉዓዙ ዝነበሩ ተምሃሮ ዩኒቨርስቲ ዓዲግራት ኣብ ክልል ትግራይ ዞባ ደቡብ ምብራቕ ወረዳ ወጀራት ዓዲ መስኖ ኣብ ዝተብሃለ ቦታ 11 ለካቲትት 2013 ዓ\ም ብዝተፈፀመ መጥቓዕቲ ዝተመረቑ ተምሃሮ ሓዊሱ ትሽዓተ ሰባት ከምዝትቐተሉ ካብቲ መጥቓዕቲ ዘምለጠ ንቪኦኤ ገሊፁ። 6 ለካቲት 2013 ዓ\ም ኣብ ዩኒቨርስቲ መቐለ ዝተመረቑ ተምሃሮ ናብ ቤተሰቦም ይጉዓዙ ኣብ ዝነበርሉ እዋን መጥቓዕቲ ከምዝተፈፀሞም ካብቲ መጥቓዕቲ ዝተረፈ ተምሃራይ ናይ ዓይኒ ምስክር ንቪኦኤ ይገልፅ። 11 ለካቲት 2013 ዓ\ም 44 ተምሃሮ ምስ ክልተ ኣባላት ፌደራል ፖሊስ ናብ ኣዲስ ኣበባ ጉዕዞ ከምዝጀመሩ ይሕብር። ንሒዋነ ምስ ሓለፉ ናብ ማይጨውን ኣላማጣን መፈላለዪ መንገዲ ኣብ ጥውይዋይ፣ጎቦን ፀድፍን ዘለዎ ቦታ ዓዲ መስኖ ኣብ ዝተብሃለ ቦታ መንገዲ ብእምኒ ተዓፂዩኣብ ጎኒ እቲ ዘዋሪ መኪና ስለዝነበሩ ክልተ ኣባላት ፌደራል ፖሊስ ወሪዶም ቶኽሲ ከምዝተጀመረ እቲ ናይ ዓይኒ ምስክር ሓቢሩ። ካብዚ መፂኦም ዘይብሃሉ ሚሊሽያታት ካብቲ ጎቦ ነታ መኪና ብጥይት ምውቃዕ ከምዝጀመሩ ወሲኹ ይሕብር። ‘’ንሕና ኣብ ውሽጢ መኪና ኮይንና ነእዊ ነይርና።ንሕና ተምሃሮ ኢና እናበልና ድምፅና ኣስሚዕና።ካብቲ ጎቦ ወሪዶም ምትኳስ ምስ ጀመሩ እቲ ዘዋሪ ኣውቶቡስ ቆሲሉ ነይሩ ከም ገለ ኢሉ ካብ ጥይት ንምኽዋል ነታ መኪና ናብቲ ጎቦ ግልብጥ ኣቢሉዋ።ተገልቢጣ እናሃለወት እውን ምትኳሶም ምስ ቀፀሉ ተምሃሮ ኢና ምስ በልና ነቲ ቶኽሲ ጠጠው ኣቢሎም ውረዱ ኢሎምና’’ ይብል። እቲ ናይ ዓይኒ ምስክር ብምውሳኽ ተምሃሮ ሓዊሱ ኣብታ ኣውቶቡስ ዝነበሩ ትሽዓተ ሰባት ህይወቶም ሓሊፉ ይብል። ኩሉ ኣቑሕቶም ኣብ ውሽጢ እንከሎ ነታ መኪና ኣቃፂሎምዋ ኢሎም። ’’ነቲ ሬሳ የውጽእዎ ኣየውፅእዎ ንፈልጦ ነገር የለን’’ ዝበሉ ንሱ እቲ ዝተረፈ ተምሃራይ ኢዱ ንላዕሊ ገይሩ ወፂና ዓጂቦም ናብቲ ጎቦ ወሲዶም፤ናእቶም ምልሻታት ክሓቱና ጀሚሮም፤ንሕና ኣይፈለጥናን ኢሎምና ኢሉ። ድሕሪ ናይ ስዓታት ሕቶ ከምዝሰደዱዎምን ብዝተረኸበ መጎዓዚያ እናቆራረፁ ቆቦ ከምዝኣትውን እቲ ናይ ዓይኒ ምስክር ገሊፁ ኣሎ። ኣካያዲ ስራሕ ሓፈሻዊ ሆስፒታል ቆቦ ካሳሁን ኣዲሱ ጉድኣት ዝወረዶም ተምሃሮ ኣብቲ ሆስፒታል ከምዝተሓከሙ ገሊፆም ኣለው። እቶም ዝቖሰሉ 12 ተምሃሮ ምዃኖምን ካብኣቶም ክብድ ዝበለ ጉድኣት ዝወረዶም ሰለስተ እዮም ኢሎም።እቶም ዝተረፉ መጠነኛ ጉድኣት ዝወረዶም ኩሎም ብጥይት ከምዝተወቕዑን ኩሎም ድማ ተምሃሮ35 ምዃኖም ሓቢሮም። ንኹሎም ናይ ሕክምና ሓገዝ ከምዝተውሃቦም ወሲኾም ገሊፆም። ዩኒቨርስቲ ወልዲያ ንቶም ዝሰንበዱ ተምሃሮ ካብ ምርግ ጋእ ሓዊሱ ጉድኣት ዝወረዶም ብምሕብሓብን ናብ ኣዲስ ኣበባ ኣብ ምስናይን ተሳትፎ ከምዝገበሩ ፕሬዝዳንት ናይቲ ዩኒቨርስቲ ዶክተር ኣበበ ግርማው ገሊፆም። ምሉእ ትሕዝቶ ኣብዚ ምስማዕ ይክኣል። No media source currently available


ርእይቶ ነበርቲ መቐለ ኣብ ምቑራጽ ሓይሊ ኤሌትሪክ

ኣብ ክልል ትግራይ ኤለክትሪክን መብራህትን ካብ ዘቋርጽ ሓደ ሰሙን ኮይንዎ ኣሎ። ድምጺ ኣሜሪካ ዘዘራረቦም ነበርቲ መቐለ ከምዝገለጽዎ ምቁራጽ መብራህትን ኤለክትሪክን፣ አብ ልዕሊ ናብረኦምን ስርሖምን ጽልዋ ከምዘሕደረ ሓቢሮም። ኣብ'ዚ ጉዳይ'ዚ፣ ካብ በዓል ስልጣን ሓይሊ ኤለክትሪክ ኢትዮጵያ ምላሽ ንምርካብ ዝገበርናዮ ጻዕሪ ኣይሰለጠን። ምሉእ ትሕዝቶ ኣብዚ ምስማዕ ይክኣል ። No media source currently available


ጉባኤ ሃይማኖታት ክልል ትግራይ ተዋጋእቲ ሓይልታት ውግእ ደው ከብሉን ፍልልያቶም ብሰላማዊ መንገዲ ክፈትሑን ጸዊዖም

ጉባኤ ሃይማኖታት ክልል ትግራይ "ውግእ ኣብ ትግራይ ደው ክብልን ተዋጋእቲ ሓይልታት፣ ኣፈላላዮም ብሰላማዊ ኣገባብ ክፈትሑ ይግባእ" ዝብል መጸዋዕታ ኣቅሪቡ። እቲ ጉባኤ ኣብ ዝዘርገሖ መግለጺ "እቲ ውግእ ሎሚ’ውን ህይወት ብዙሓት ሰባት ይበልዕ ኣሎ፣ ትካላት ይዓንው ስለዘለውን፣ ማሕበረ ሰብ ዓለም ጽዕንቶ ንከዕርፍ’’ ጸዊዑ። ምሉእ ትሕዝቶ ኣብዚ ምስማዕ ይክኣል። No media source currently available


ኣምባሳደር ኣድሓኖም ገብረማርያም ዓሪፉ

ፍሉጥ መራሒ ተቓወምቲ ኤርትራ ዝነበረ ኣምባሳደር ኣድሓኖም ገብረማርያም፡ ኣብ መበል 75 ዕድሚኡ ዝሓለፈ ዓርቢ ምሸት ኣብ ኒው ዮርክ ዓሪፉ። ካብ 1972 ጀሚሩ ኣብ ገድሊ ናጽነት ኤርትራ ክሳብ ኣዛዚ ሰራዊትን ዝተፈላለየ ጽፍሕታት ሓላፍነትን ዘገልገለ ኣድሓኖም ገብረማርያም፡ ድሕሪ ናጻነት ኤርትራ ኣብ ሃገራት ስካንድናቭያን ድሓር ድማ ኣብ ናይጀርያ ኣምባሳደር ኤርትራ ኮይኑ ሰሪሑ`ዩ። መሳርሕቱ ኣብ 2001 ካብቶም ብ ጉጅለ-15 ዝፍለጡ ላዕለዎት ሰበ-ስልጣን መንግስትን ፓርትን ዝርከብዎም ንምምሕዳር ፕረዚደንት ኢሳያስ ኣፈወርቂ ዝተቓወሙን ሕገ-መንግስቲ`ታ ሃገር ኣብ ስራሕ ክውዕል ዝጸውዑን ሓደ`ዩ ኔሩ ይብሉ ። ድሕሪኡ ክሳብ ዕለተ-ሞቱ ኣብ ወጻኢ ኮይኑ ነቲ ሽዕኡ ዘልዓልዎ ሕቶ ደሞክራሲ ክቕጽሎ ምጽንሑ ብጾቱ ይገልጹ። ኣምባሳደር ኣድሓኖም ገብረማርያም በዓል ሓዳርን ኣቦ ሰለስተ ቆልዑትን `ዩ። ስነ-ስርዓት ቀብሩ ዝመጽእ ቀዳም 27 ለካቲት 2021 ኣብ ከባቢ ዋሺንግተን ዲሲ ከምዝፍጸም ክፍለጥ ተኻኢሉ`ሎ።   .


'ኣብ ትግራይ ንወልቀሰባት ንምሓዝ ዝካየድ ዳህሳስ እምበር ኵናት ይኹን ውግእ የለን' ሓደ ላዕለዋይ መኮነን ሰራዊት ኢትዮጵያ

ኣብ ትግራይ ዝተሓብኡ ውልቀሰባት ንምሓዝ ካብ ዝግበር ዳህሳስ ወፃኢ ኵናት የለን ክብሉ ናይ ምክልኻል ኢንዶክትርነሽን ዋና ዳይረክተር ሜጀር ጀነራል መሓመድ ተሰማ ንሬድዮ ድምፂ ኣሜሪካ ገሊፆም። ኣብ ምክልኻል ሰራዊት ኢትዮጵያ ዋና ዳይረክተር ኢንዶክትርነሽን ሜጀር ጀነራል መሓመድ ተሰማ መንግስቲ ሕጊ ናይ ምኽባርን ናይ ህልውናን ወፍሪ እዩ ኣካይዱ ምስ በሉ እቲ ወፍሪ ነቲ ከሓዲ ኢሎም ዝፀውዕዎ ሓይሊ ጥራሕ ማእኸል ገይሩ ሕጊ ናይ ምኽባር ስራሕ እዩ ተሰሪሑ ኢሎም። ‘’ኣብቲ ከባቢ ንዝርከቡ ማሕበረሰባት፣ትካላት ልምዓትን መሰረተ ልምዓትን ብዘይትንክፍ ብጥንቃቐ ክካየድ ተገይሩ እቲ ዝፍክር ዝነበረ ሓይሊ ህዝቢ ይጥቀመሉ ንዝነበሩ ትካላት ኣዕኒዩ፣ዘሪፉ ናብ ጫካ ተበታቲኑ ኣትዩ’’ ኢሎም። ‘’መቐለ ምስተኣተወ ኵናት ዝብሃል ነገር የለን።ውግእ ዝብሃል ነገር የለን’’ ኢሎም። ኣብ ዝካየድ ናይ ምህዳን ስራሕ ዝርኣዩ ኣናእሽቱ ግጭታት እዩ ዘሎ ኢሎም። ህወሓት ካብ መቐለ ክወፅእ ከሎ ልዕሊ ዓሰርተ ሽሕ ዝኾኑ እሱራት ካብ ቤት ማእሰርቲ ብምፍታሕ እቲ ህዝቢ በዚኦም ክዝረፍ፣ስብእንኡ ክጉዳእን ግፍዒ ክፍፀም ዝገበረን ንሱ እዩ ኢሎም እቶም ጀነራል። ‘’ቅድሚ እቲ ኵናትን ድሕሪ እቲ ኵናትን ናብ ትግራይ ብተደጋጋሚ ከይደ ሪአዮ እየ’’ ዝብሉ ጀነራል መሓመድ ህወሓት ንቶም ናይ ናውቲ መሰረተ ልምዓታት ስለዘዕነው ኣግልግሎታት ምቁራፅ ኣጋጢሞም ኢሎም። ‘’ኣብያተ ፅሕፈት ወሪሮም፣ናይ ጥዕና ትካላትን ሆስፒታላን መድሓኒት ወሪሮም ናብ ጫካ ወሲዶምዎ እዮም’’ ይብሉ።እቲ ህዝቢ እውን ረድኤት ከይረክብ ብዝነበሮም ኣወዳድባ ምጥርጣራት ክፍጠሩ ከምዝገበረን ኩሎም ተደማሚሮም ናይ ረድኤት ስራሕቲ ከምቲ ዝግባእ ከምይኸውን ኮይኑ እዩ ምስ በሉ ናይቲ ክልል ግዚያዊ ኣመሓደርቲ እውን ዝተሰርሐ ነገር ብዘይምግላፆም ነገበራ የተሓላልኹ ኣለው ክብሉ ወቒሶም። ዝተሰርሐ ስራሕ ንምግላፅ ፍቓደኛ ዘይኮኑ ብግዚያዊ እቲ ሕብረተሰብ ከመሓድሩኒ ኢሉ ዝመረፆም ሰባት ኣለው።ተዘሪፉ ተዓፂዩ ዝነበረ ጥዕና ጣቢያ እናሰርሐን እናሓከመን ከሎ ጋዜጠኛታት ከይዶም ክሓቱዎም ከለው ነዚ ንምግላፅ ፍቓደኛታት ኣይኮኑን።ዝተውሃቦም፣ ዝተሓገዙዎ ረድኤታት ይርኽቡ ከምዘለው ኣብኡ ከይደ ብጭቡጥ ኣረጋጊፀ እየ። ካብ ማእኸል ሃገር ዝሰርሑ ሚዲያታት እንተምፃእና እውን ኣይተሓባበሩዎም ዘለው ኢሎም። እቶም ጀነራል ባዕሉ ዘሪፉ ነቲ ሕብረተሰብ እውን ምዝራፍ ኣምሂሩዎ እዩ ኢሎም።ዝተፈላየዩ መግሃስታት ብምፍፃም ብዛዕባ ዝኽሰስ ሰራዊት ኤርትራ ዝሓተቱ ጀነራል መሓመድ መግሃስቲ ሰብኣዊ መሰላት ኣብ ሓቂ ተመስሪቱ እንተድኣ ኣቕሪቡ ብኣግባቡ መልሲ ክወሃበሉ እዩኢሎም። ‘’ንሕና ከም ትካል እንፈልጦ እቲ ጁንታ መጥቓዕቲ ዝፈፀመ ኣብ ልዕሌና እዩ፤ናይቲ ጁንታ ዓንዲ ሒቐ ዝሰበርናዮ እውን ንሕና ኢና።ሕዚ እውን ኣብ ዝኣተዎ ኣትዩ ሃዲኑ ንውልቀሰባት ናብ ሕጊ ዘቕርብ ዘሎ ሰራዊት ምክልኻል ኢፌድሪ እዩ’’ ኢሎም። ስለዚ ዝተለመደ እዩ ዝበሉዎም ሓሶት እዩ፤ ‘ፅንፈኛ’ኢሎም ዝፀውዕዎ ጉጅለ ብዘውረዶ ጉድኣት እንተዝኸውን ነይሩ ትግራይ ሎሚ ዘለዋ ቁመና ክህልዋ ኣይምኽኣለን ነይሩ ኢሎም ሜጀር ጀነራል መሓመድ ተሰማ። ምሉእ ትሕዝቶ ኣብዚ ምስማዕ ይክኣል። No media source currently available


ኣምባሳደር ኢጣልያ ኣብ ዲሞክራቲክ ሪፖብሊክ ኮንጎ ተቐቲሉ

ኣምባሳደር ኢጣልያ ኣብ ደሞክራቲክ ሪፓብሊክ ኮንጎ ኣብ ጉዕዞ ኸሎ ብድብያ ተቐቲሉ። ሚንስትሪ ጉዳያት ወጻኢ ኢጣልያ ኣምባሳደር ሉካ ኣታናስዮ ኣብ ምብራቓዊ ኮንጎ ሎሚ ሰኑይ ምስ ቃፍላይ ሕቡራት ሃገራት እናተጎዓዘ ከሎ ብናይ ድብያ ተኹሲ ምቕታሉ ኣፍሊጡ'ሎ። ንዕኡ ዝዕጅብ ዝነበረ ኢጣልያዊ ፖሊስ`ውን በቲ መጥቃዕቲ ከምዝተቐተለ ተሓቢሩ`ሎ። እቲ መጥቃዕቲ ኣካል ናይ ጭውያ ከምዝኾነ`ውን ኣገልግሎት ዜና ሮይተርስ ሓቢሩ`ሎ።


ዘተ: ኣብ ጉዳይ ናይ ፈጠረ ወረን ብዘይፍላጥ ዝዝርጋሕ ግጉይ ሓበሬታን

ኣብ ጉዳይ ኮነ ኢልካ ዝግበር ናይ ፈጠራ ወረን ብዘይፍላጥ ዝዝርጋሕ ግጉይ ሓበረታን ኣብ ህዝቢ ዘውርዶ ኩሉ መዳያዊ ሳዕቤንን: ሓቅን ሓሶትን ዜና ንምፍላይ'ከ እንታይ ክግበር ኣለዎ? ንህዝቢ ቅኑዕ ሓበረታ ኣብ ምሃብ ክውሰዱ ዝግብኦም ምድላዋት'ከ እንታይ'ዮም ኣብ ዝብሉ መዘራረቢ ነጥቢንክልተ ኣብ ሞያ ምስትምሃር ጋዜጠኝነት ልዑል ተመክሮ ዘለዎም ኣጋይሽ ዓዲምና'ለና። ዶ/ር ሄርሞን ዑቕባሚካኤል ካብ ኬፕታውን ደቡብ ኣፍሪቃ:ኣቶ ሃብቶም ዮውሃንስ ካብ ነዘርላንድስ'ዮም:: ምሉእ ትሕዝቶ ዘተ ኣብዚ ምስማዕ ይክኣል :: No media source currently available No media source currently available


ምቁራጽ ኣሜሪካ ንኢትዮጵያ ትህቦ ሓገዝ ምስ ምስሕሓብ ግድብ ህዳሴ ዝተሓሓዘ ከምዘይኮነ ኣፍሊጣ

ምቁራፅ ኣሜሪካ ንኢትዮጵያ ትህቦ ዝነበረት ብሚልዮናት ዶላር ዝቑጸርን ናይ ገንዘብ ሓገዝ እታ ሃገር ኣብ ግዙፍ ፕሮጀክት ግድብ መመንጨዊ ኤሌክትሪክ ምስ ግብፂ ምስ ዘለዋ ምስሕሓብ ከምዘይተተሓሕዞ ምውሳና ኣፍሊጣ። ሚኒስተር ጉዳያት ወጻኢ ኣሜሪካ ሎሚ ዓርቢ ከምዝገለፆ ግን ኩሉ ኣስታት 272 ሚሊዮን ዶላር ናይ ፀጥታን ልምዓትን ሓገዝ ሽዑ ንሽዑ ክውሕዝ እዩ ማለት ኣይኮነን፤ ኣብ ቀረባ ምስ ዝተፈጠሩ ክስታት ዝተሞርከሰ እዚ ድማ ኣብ ክልል ትግራይ ምስ ዝተፈጥረ ዘስካሕክሕ ግጭት ዝምስረት እዩ ኢሉ ኣሎ። ሚኒስተር ጉዳያት ወጻኢ ከምዝሓበሮ ሰብኣዊ ረድኤት ካብቲ እገዳ ነፃ ኮይኑ ኣሎ ኢሉ።እዚ ድማ ንመንግስቲ ኢትዮጵያ ከምዝገለፀሉ ኣፍሊጡ። ርእይቶ ወሃቢ ቃል ቀዳማይ ሚኒስተር ኣብይ ኣሕመድ ንምርካብ ዝተገብረ ፃዕሪ ኣይሰለጠን። ፕረዚደንት ነበር ዶናልድ ትራምፕ ኣብ ዝሓለፈ ዓመት ነቲ ቀጥታዊ ረድኤት ምስ ኣቋረፁዎ ኢትዮጵያ ቁጥዕኣ ገሊፃ ነይራ እያ።ኢትዮጵያ ምስ ግብፂ ብኣሜሪካ ካብ ዝምራሕ ልዝብ ድሕሪ ምስሓባ ትራምፕ ግብፂ ነቲ ናይ አባይ ግድብ ፕሮጀክት ክተፍርሶ እያ ዝብል ርእይቶ ሂቦም ነይሮም። ካብ ሕዳር ጀሚሩ ኣስታት ሽዱሽተ ሚሊዮን ህዝቢ ካብ ዓለም ዝበተኸሉ ኣብ ትግራይ ደማዊ ኵናት ብምክያዱ ኢትዮጵያ ኣብዚ ሕጂ እዋን ካብ ሕብረት ኣውሮጳን ሕቡራት ሃገራትን ኣሜሪካን ፀቕጢ ይበፅሓ ኣሎ። ጃምላዊ ጭፍጨፋ ምፍፃሙ፣ሰባት ብጥምየት ምሟት ምጅማሮምን ናይ ዓይኒ መሰካኽር ገሊፆም ኣለው። ብኣሽሓት ዝቑጸሩ ወታሃደራት ኤርትራ ኣብ ትግራይ ከምዝርከቡ እንተተገለፀ እውን መንግስቲ ኢትዮጵያ ኣሉታ ሂቡሉ ኣሎ። ኣሜሪካ ወታሃደራት ኤርትራ ብዘይ ውዓል ሕደት ካብ ኢትዮጵያ ክወፁ ኣለዎም ኢላ እያ።ኣብ መጀመሪያ ሒዝናዮ ዘለና ሰሙን እውን ወሃቢ ቃል ሚኒስተር ጉዳያት ወፃኢ ኣብ ክልል ትግራይ ሰፊሕ ሰብኣዊ መግሃስቲ ይፍፀም ምህላው ኣዚዩ የተሓሳስበና ኣሎ ክብል ገሊፁ ኣሎ። እቶም ወሃቢ ቃል ብምውሳኽ ኣብ ትግራይ ይካየድ ዘሎ ውግእ ጠጠው ክብል፣ ምሉእን ዘይተደረትን ተበፃሕነት ሓገዝ ክፍቀድ መግሃስትታት ብገለልተኛ ምርመራ ክካየድን ተሓታትነት ሕጊ ክረጋገፅን ፀዊዖም ኣለው።


ቃለ መጠይቕ ፕረ.ኢሳያስ ኣፈወርቂ ምስ መሓውራት ዜና ውሽጢ ሃገር(2ይ ክፋል)

ፕረዚደንት ኢሳያስ ኣፈወርቂ ረቡዕ 17 ለካቲት ኣብ ዘቤታዊ ጉዳያት ኣመልኪቱ ምስ ማእከናት ዜና መንግስቲ ኣብ ዘካየዶ ሰፊሕ ቃለ-መሕትት ኣብ ምክልኻል ለበዳ ኮቪድ-19፡ኣብ ምሕያል ትካላት ጥዕና፡ምትዕርራይ ደሞዝ ሰራሕተኛታት መንግስትን ቀዳምነት ዝወሃቦም ሃገራዊ ናይ ልምዓት መደባትን ዝካየዱ ንጥፈታትን ኣተገባብሮምን ብዝርዝር ኣብሪሁ። ኣብ ምክልኻል ለበዳ ቫይረስ ኮሮና እቲ ኣማራጺ ጥንቃቀ ጥራይ ምዃኑ’ዩ ፕረዚደንት ኢሳያስ ኣስሚሩሉ።ብደረጃ ሃገር ዓመት ዓመት እናተመሓየሽ ዝኸይድ ጥሙር ናይ ልምዓት መደባት ይትግበሩ ከምዘለዉን ኣብ 2020 ዝተሰለዕ ደሞዝ መበገሲ ከምዝኾነን እናተገምገመ ምስ ግዜ ከምዝሓየሽን ፕረዚደንት ኢሳይያስ ኣብሪሁ። ምሉእ ትሕዝቶ ኣብዚ ምስማዕ ይክኣል ። No media source currently available


ሚኒስተር ጉዳያት ወጻኢ ኢትዮጵያ ንጉዳይ ሱዳን ኣመልኪቱ መግለጺ ሂቡ

ኣሓት ሃገራት ኣፍሪቃ ኣብ መንጎ ኢትዮጵያን ሱዳንን ተኸሲቱ ዘሎ ምስሕሓባት ዶብ በቲ ዘሎ ሰላማዊ መንገዲ ንኽፍታሕ ንመንግስቲ ሱዳን ክምዕዱ መንግስቲ ኢትዮጵያ ፃውዒት ኣቅሪቡ ። ህዝቢ ሱዳን'ውን ጥቅሚ ክልቲኤን ሃገራት ሃሲዩ ጥቅሚ ሳልሳይ ወገን ንምዕዋት ይሰርሕ ኣሎ ንዝበሎ መንግስቲ ሱዳን ተጽዕኖ ክገብረሉ ሓቲቱ ። ሚኒስተር ጉዳያት ወጻኢ ኢትዮጵያ ትማሊ ኣብ ዘውፀኦ መግለፂ መንግስቲ ሱዳን ኣብ መንጎ ክልቲኤን ሃገራት ንዘሎ ምስሕሓባት ዶብ ኣመልኪቱ ንዝፍጠሩ ፀገማት ናይ ምግዳድን ነገር ምፅሕታርን ባህርያት ይፍፅም ከምዘሎ ብምግላፅ ንተግባራቱ ኮኒኑ ። ምሉእ ትሕዝቶ ኣብዚ ምስማዕ ይክኣል ። No media source currently available


ቃለ መጠይቕ ፕረ.ኢሳያስ ኣፈወርቂ ምስ መሓውራት ዜና ውሽጢ ሃገር

ፕረዚደንት ኢሳያስ ኣፈወርቂ ትማሊ ረቡዕ 17 ለካቲት,2021 ኣብ ዘቤታውን ዞባውን ምዕባለታት ኣመልኪቱ ምስ ማዕከናት ዜና ውሽጢ ሃገር ኣብ ዝገብሮ ቃለ መሕተት ንህሉው ዞባውን ዘቤታውን ጉዳያት ሰፊሕ መብሪሂ ሂቡ። ኣብቲ ዞባዊ ጉዳያት ኣመልኪቱ ኣብ ጉዳይ ምስሕሓብ ዶብ ኢትዮጵያን ሱዳንን፡ ጉዳይ ዲጋ ኣባይ ዝተፈጥረ ምስሕሓብን ኣብ ዝሃቦ መብርሂ አተን ሃገራት ኣብ ምስግጋር እዋን ኣብ ዘለዋሉ አቲ ጉዳይ ምልዓሉ ምኽንያታዊ ከም ዘይኮነን ግዚኡ ዘይሓለወን'ዩ ድሕሪ ምባል ናይ ደገ ድፍኢት ዘለዎ ከም ዝኾነ ተዛሪቡ። እቲ ምስሕሓብ ቅልጡፍ ፍታሕ ዘድልዮ ጉዳይ ከምዝኾነ'ውን ኣመልኪቱ። እቲ ብመራሕቲ ትግራይ ኣብ ልዕሊ ስሜን እዚ ዝተኻየደ ወተሃደራዊ ስጉምቲ ካብ ዝንቡዕ ኣጠማምታ ዝነቐለ " ዕቡድ ኣተሓሳስባ እዩ" ክብል ገሊጽዎ። ፕረዝደንት ኢሳያስ ብዛዕባ ሰራዊት ኤርትራ ኣብ ትግራይ ከም ዘሎ ንዝቐርብ ወቐሳን ክስን ብቐጥታ ዝሃቦ ምላሽ እንተዘየለ እኳ እቲ ጠቐነ ካብ ነዊሕ እዋን ዝጸንሐ ብሙዃኑ ዘገርም ኣይኮነን ክብል ምላሽ ሂቡ። ምሉእ ትሕዝቶ ኣብዚ ምስማዕ ይክኣል ። No media source currently available


እንግሊዛዊ ሚኒስትር ጉዳያት ኣፍሪቃ ኩነታት ትግራይ ከምዘሻቐሎም ገሊጾም

'ሰብኣዊ ሓገዛት ናብ ሙሉእ ትግራይ ንክኣቱ' ኣብ ብሪጣንያ ሚኒስትር ጉዳያት ኣፍሪቃ ጀምስ ደድሪጅ ጸዊዖም። ንሶም ኣብ ዘውጽእዎ መግለጺ 'ዓባይ ብሪጣንያ ብኩነታት ትግራይ ዓሚቅ ሻቅሎት ሓዲሩዋ ከምዘሎ፣ ህውከት፣ ዓሌታዊ ኣድልዎ ይፍጸም ከምዘሎ፣ ጽንኩር ሕጽረት መግቢ፣ ማይ፣ ነዳዲን ገንዘብን ተኸሲቱ ከምዘሎ’ውን' ጠቂሶም። ጀምስ ደድሪጅ ወሲኾም 'ትካላት ሰብኣዊ ረድኤት ናብ ሙሉእ ትግራይ ናይ ምእታው ዓቅሞም እንተዘይተማሓይሹ፣ ህዝቢ’ቲ ከባቢ ንዝተናወሐ ስቃይ ክቃላዕ እዩ’ውን' ኢሎም። እቶም እንግሊዛዊ በዓል ስልጣን 'ኣብ’ቲ ውግእ ዝሳተፉ ሓይልታት ትካላት ረድኤት ከምድላዮም ንክንቀሳቀሱ ክፈቅዱ፥ ናጻ ኣናዳዪ ሓቂ ኣትዩ ንዝተፈጸሙ ግህሰታት ሰብኣዊ መሰላት ንከጻርዩ ደጋጊምና መጸዋዕታ ኣቅሪብና ኢና' ከምዝበሉ ዝመጸና ዜና ሓቢሩ።


ዓረብ ኢማራት ገለ ክፋል ኣብ ወደብ ዓሰብ ዝነበራ ወታሃደራዊ መደብር ምብታና ተገሊጹ

መወዳእታ ካብ ዘይብሉ ውግእ የመን ዝሳሓበት ዓረብ ኢማራት፣ ነቲ ኣብ ወደብ ዓሰብ ኤርትራ ቀሊሳቶ ዝነበረት ወታሃደራዊ መደበር ንገለ ክፋሉ ክተፍርሶ ጀሚራ። ሕቡራት ዓረብ ኢማራት፣ ነቲ ወታሃደራዊ መዓስከር ተረኪባ ዘስፋሓቶን ቅድሚ ሽዱሽተ ዓመታት እዩ። ከበድቲ ኣጽዋርን ሰራዊት ሱዳንን ኣብ ጎድኒ ስዑድ ዓረብ አሰሊፋ፣ ኣንጻር ደገፍ ኢራን ዝረኽቡ ሰራዊት ሑቲ ትዋጋእ ጸኒሓ’ያ። ኢማራት ካብ ውግእ ናይ የመን ምስሰሓበት ግና፣ ኣቁሑታ እናጠርነፈትን እናግዐዘትን ከምትርከብ ሳተላይታዊ ምስልታት ኣርእዮም ኣለው። ዓረብ ኢማራት ብዛዕባ’ቲ ምዕባለ ርእይቶንክትህበሉ ንዝቀረበላ ሕቶ ክትምልስ ኣይካኣለትን። ነቲ መዓስከር ንሰላሳ ዓመታት ንኢማራት ዘካረየት ኤርትራ፣ ኣብ ዋሽንግተን ዲሲ ንዝርከብ ኤምባሲኣ ተመሳሳሊ ሕቶ ቀሪቡ መልሲ ክህብ ኣይካኣለን። ብመሰረት ኪኢላታት ሕቡራት ሃገራት፣ ኢማራት ኣብ ዓሰብ፣ ታንክታት፣ ነፈርቲ ውግእን ሰብ ኣልቦ ነፈርቲ (ድሮንን) ኣዋፊራ ነይራ። ኣብ ውግእ የመን’ውን ኣብ ጥቅሚ ውዒሎም እዮም። ኢማራት፣ ንመራሕቲ ደባይ ተዋጋእቲ ሑቲ ንምቅንጻል ሰብ ኣልቦ ነፋሪት (ድሮን) ተጠቂማ እያ። እዛ ሃገር’ዚኣ፣ ነቲ ኣብ ዓሰብ ዝሃነጸቶ መደብር ድሮን ክተፍርሶ ዝጀመረት ግና፣ ደባይ ተዋጋእቲ ትግራይ፣ ድሮናት ኢማራት ኣብ ልዕሌና ደብዳብ ፈጺመን ኢሎም ዝሓለፈ ሕዳር ድሕሪ ምኽሳሶም እዩ።  ሕቡራት ዓረብ ኢማራት፣ ብዛዕባ’ቲ ዝቀረበላ ክሲ ግብረ መልሲ ኣይሃበትሉን፣ እቶም ደባይ ተዋጋእቲ’ውን እንተኾነ መረጋገጺ ኣየቅረቡን ዘለው።


ኣብ መላእ ክልል ትግራይ ሓይሊ ኤሌትሪክ ምቁራጹ ተሓቢሩ

መንግስቲ ኢትዮጵያ "ተረፍመረፍ ጁንታ" ኢሉ ዝጽውዖም ዕጡቓት ብዝፈጸምዎ መጥቃዕቲ ኣብ ምሉእ ክልል ትግራይ ሓይሊ ኤለክትሪክ ዳግም ከም ዝተቛረጸ ኣፍሊጡ። ከም ጸብጻብ ኣገልግሎት ዜና ፋና፡ እቲ መጥቃዕቲ ኣብ ዓዲ ጉዶም ዝተባህለ ከባቢ- ካብ ኣላማጣ-ንመኾኒ- ንመቐለ ኣብ ዝተዘርግሐ ልዑል ሓይሊ ኤለክትሪክ መተሓላለፊ መስመር : ከም ዝተፈጸመ`ውን መንግስቲ ኣፍሊጡ`ሎ። እቲ መስመር ቅድሚ ሎሚ ከቢድ ጉድኣት ወሪድዎ ከምዝነበረን ንምዕራዩ ድማ ንውሕ ዝበለ ግዜ ከምዝወሰደን`ውን ይገልጽ። ክልል ትግራይ ፡ሓይሊ ኤለክትሪክ ካብ ዝረኽበሎም መስመራት ሓደ-መስመር ኣላማጣ-መኾኒ-መቐለ`ዩ ዝበለ እቲ ሓበሬታ ፋና- መስመር ተከዘ ኣኽሱም`ውን ኣብ ምትዕርራይ ከምዝነበረ ምግላጹ ይዝከር ይብል። በዓል-ስልጣን ሓይሊ ኤለክትሪክ ኢትዮጵያ፡ ነቲ ዝዓነወ ትሕተ ቅርጺ ዳግም ብምጽጋን መሊሱ ሓይሊ ንኽጅምር ይሰርሕ ምህላዉ ምግላጹ`ውን ኣገልግሎት ዜና ፋና ጠቒሱ`ሎ።


ኣብ ኢትዮጵያ ምዕራብ ወለጋ 10 ሰባት ምቕታሎም ነበርቲ ገሊጾም

ኣብ ምብራቕ ወለጋ ዞባ ጊዳ ኣያና፡ ኣብ ከተማ ኣንገር ጉትን 10 ሰባት ከም ዝተቐተሉ- መሰኻኽር ዓይኒ ኢና ዝበሉ ነበርቲ`ታ ከተማ ንድምጺ ኣሜሪካ ሓቢሮም። እቲ ዝሓለፈ ሰንበት ከምዝተፈጸመ ዝግለጽ ቅትለት መን`ዩ ፈጺምዎ ኣብ ዝብል ግልጺ ኣይኮነን። ብዛዕባቲ ጉዳይ ዝተሓተተ ኣመሓዳሪ ዞባ ምብራቕ ወለጋ፡ ነቲ ጉዳይ ዘጻሪ ጉጅለ ናብቲ ስፍራ ከምዝለኣኸ ኣፍሊጡ`ሎ።


ሱዳን: ኣምባሳደራ ካብ ኢትዮጵያ ምጽውዓ ኣፍሊጣ

ኣብ መንጎ ኢትዮጵያን ሱዳንን ብዘሎ ናይ መሬት ምስሕሓባት ኣብዚ ሰሙን ሰራዊት ኢትዮጵያ ዶብ ሰጊሮም ናብ መሬተይ ኣትዮም ክትብል ሱዳን ከሲሳ። ብኻልእ ወገን፡ ሱዳን ኣምባሳደራ ካብ ኢትዮጵያ ንምኽክር ብዝብል ከምዝጸዋዓቶ ኣፍሊጣ`ላ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ደሴ ናይ ድጋፍ ሰልፊ ተኻይዱ

መንግስቲ ኢትዮጵያ፣ ኣብ መተከልን ካልኦት ከባቢታት’ታ ሃገርን፣ ኣብ ልዕሊ ተወላዶ ኣምሓራ ይወርድ ኣሎ ዝብልዎ ግፍዒ ንክምክትን፣ ኣብ ልዕሊ ኣብ ጥፍኣት ሃገር ተዋፊሩ ነይሩ ዝበልዎ ዕጡቅ ህወሓት ዝተወሰደ ስጉምቲን ዝተመዝገበ ዝበልዎ ዓወትን ንድግፍ ዝብል ሰልፊ ኣብ ስታድየም ደሴ ተካይዱ። ከንቲባ ደሴ ኣቶ ኣበበ ገ/መስቀል ‘ንዝሓለፉ ሰላሳ ዓመታት፣ ህዝቢ ምስ ህዝቢ ዝፈላልዩ ናይ ሓሰት ታሪኽ ኮነ ተባሂሉ ንክጋፋሕ ከምዝተገበረ’ ጠቂሶም። ኣብ ዝሓለፉ ሰለስተ ዓመታት ብቀ/ሚ ኣብዪን ናይ ለውጢ መሪሕነትን ንዝተፈጸሙ ተግባራት ዝናኣዱ እቶም ከንቲባ ‘ምስ ኤርትራ ዝተሓደሰ ምሕዝነት፣ ኣብ ልዕሊ ህወሓት ዝተወሰደ ስጉምቲ፣ ንመንፈስ ኢትዮጵያዊያነት ንምምላስ ዝተገብሩ ጻዕሪታት ከምኣብነት ምልዓሎም ተገሊጹ'ሎ።


መግለጺ አካቢት ምርጫ ቦርድ ኢትዮጵያ ወ/ሪት ብርቱኳን ሚድቅሳ

ኣካቢት ሃገራዊ ቦርድ ምርጫ ኢትዮጵያ ወ/ሪት ብርቱኳን ሚድቅሳ፣ ኣብ ሻድሻይ ሃገራዊ መረጻ ንዝሳተፉ፣ መግለጺ ሰናይ መልእኽቲ ብፊስቡክ ኣሕሊፈን። ‘እቲ ቦርድ ብሕጊ ንዝተነበረሉ ሓላፍነት ከምዝዋጻእ’ውን’ መረጋገጺ ሂበን። እዚ ከምዚ'ሉ ከሎ፣ ሓደ ሓደ ተናሓናሕቲ ፖለቲካዊ ፓርቲታት’ታ ሃገር፣ ንወፍሪ መረጻ ከምዝጀመሩ’ውን ተፈሊጡ ኣሎ። መራሒ ፓርቲ ብልጽግና ቀ/ሚ ኣብዪ ኣሕመድ፣ንማንፌስቶ መረጻ’ቲ ፓርቲ ትማሊ ብወግዒ ኣፋሊጦም ኣለው። እቲ ማኒፌስቶ፣ ፓርቲ ምስ ህዝቢ ዝኣትዎ ኪዳን’ምበር ውዕል ኣይኮነን’ ኢሎም። ኢዜማ ብወገኑ ‘ምስ ኣብ ዝተፈላለዩ ከቢታት’ታ ሃገር ዝርከቡ መራሕቲ’ቲ ፓርቲ እናተራኸባ ይማኸር ከምዘሎ’ ጠቂሱ ኣሎ። መራሒ ኦፌኮ ዶ/ር መረራ ጉዲና ብወገኖም ‘ኣብ’ቲ መረጻ ንምስታፍ ድልየት ከምዘሎ እንተኾነ ከበድቲ ጸገማት ኣጓኒፎም ከምዘለው ገሊጾም’ ።


ቃለ መጠይቕ ምስ በዓል ሞያ ሕጊ ኣምሃ ሃብተማርያም

ኣብ ልዕሊ ዜጋታት ኤርትራን ካልኦት 12 ሃገራትን ንነባርነት ዝምልከት እገዳ ቪዛ ኣሜሪካ ፡ ፕረዚደንት ጆ ባይደን ስልጣን ኣብ ዝሓዘሉ ቀዳማይ መዓልቲ ኣልዒልዎ'ሎ። እንተኾነ ሕጂ'ውን ኤርትራ ካብተን ንዝጥረዙ ዜጋታትክን ምቕባል ኣቢኽን ተባሂለን እገዳ ቪዛ ዝተገብረለን ሃገራት ኮይና ቀጺላ'ላ። ንሱ'ውን ክልዓል'ዩ ዝብል ትጽቢት እንተሎ'ውን መኣስ ከምዝልዓል ንጹር ኣይኮነን ይብል ጠበቓ ኢሚግረሽን ኣቶ ኣምሃ ሃብተማርያም ካብ ቨርጂንያ። ምሉእ ትሕዝቶ ኣብዚ ምስማዕ ይክኣል። No media source currently available


ቀ/ሚ ኣቢይ ኣሕመድ፡ መንእሰያት ብሰለማዊ መንገዲ ክቃለሱ መጸዋዕቲ ኣቕሪቡ

ቀዳማይ ሚንስተር ኢትዮጵያ ኣቢይ ኣሕመድ፡ መንእሰያት ብሰለማዊ መንገዲ ክቃለሱ መጸዋዕቲ ኣቕሪቡ። ዶ/ር ኣቢይ ትማሊ ኣብ ክልል ኦሮሚያ ከተማ ደምቢደሎ ህንጸት ቅጥራን ጸርግያ ኣብ ዝመረቐሉ እዋን ኣብ ዘስምዖ መደረ፡ ኣብ ዝመጽእ ምርጫ ህዝቢ ይኾነኒ'ዩ ንዝበሎ ፖለቲካዊ ውድብ ንምምራጽ ክሳተፍ`ውን ጸዊዑ`ሎ። ቀዳማይ ሚንስተር ኢትዮጵያ ኣቢይ ኣሕመድ ብተወሳኺ፡ ዝተዛዘመ ጽርግያ ሻምቡ ባኮ`ውን መሪቑ`ሎ። ምሉእ ትሕዝቶ ኣብዚ ምስማዕ ይክኣል ። No media source currently available


ክልተ ፓርቲታት ክልል ዓፋር ምርጫ ቦርድ ኢትዮጵያ ኣብ ክልል ምርጫ ሶማል ንዘእተዎም ሰለስተ ቀበሌታት ከምዘይቕበልዎ ኣፍሊጦም

ቦርድ ምርጫ ኢትዮጵያ ኣብ ክልል ዓፈር ንዝርከቡ ሰለስተ ቀበሌታት ኣብ ክልል ምርጫ ሶማል ምእታዉ ኣይንቕበሎን ኢና ክብሉ ክልተ ፓርትታት ክልል ዓፈር ኣፍሊጦም። እቲ ቦርድ: ምትዕርራይ እንተዘይገይሩ፡ ኣብ ምርጫ ክሳብ ዘይምስታፍ ክበጽሕ ዝኽእል ውሳነ ከሕልፉ ከም ዝኽእሉ`ውን ኣሰሚዖም ኣለዉ። ቦርድ ምርጫ ብወገኑ ኣብ ዝሃቦ ምላሽ፡ እቶም መደበራት ምርጫ፡ ሰባት ኣብ ቀረብኦም ናይ መምረጺ ቦታ ረኺቦም መታን ክመርጹ ዝተዳለወ`ምበር ናይ ወሰን ምምሕዳር መግለጺ ኣይኮነን ኢሉ`ሎ። ብዛዕባ`ቲ ክርክር ካብ ናጻ ወገን ንምጽራይ ድምጺ ኣሜሪካ ዝገበሮ ጻዕሪ ንግዚኡ ኣይሰለጠን።


ሓደ አባል መሪሕነት ፓርቲ ኢዜማ ኣብ ከተማ ቢሾፍቱ ምቕታሉ ተገሊጹ

ኣባል መሪሕነት ዜጋታት ኢትዮጵያ ንማሕበራዊ ፍትሒ(ኢዜማ) ኣብ ከተማ ቢሾፍቱ ከምዝተቐተለ እቲ ፓርቲ ኣፍሊጡ። ትማሊ ሰንበት ኣብ ብሾፍቱ ብጥይት ከምዝተቐተለ ዝግለጽ ዘሎ አቶ ግርማ ሞገስ ለገሰ፤ ኣብ አድአ ምርጫ ወረዳ 1 ኣቦ መንበር ዝነበረ ምዃኑ ተገሊጹ`ሎ። ብዛዕባ`ቲ ቅትለት ዝተሓተተ ፖሊስ ከተማ ቢሾፍቱ ቅድሚ መርመራ ምውድኡ ሓሳብ ክንህብ ኣይንኽእልን ኢና ኢሉ`ሎ። ወሃቢ ቃል ኢዜማ ኣቶ ናትናኤል ፈለቀ ቅድሚ ሎሚ`ውን ምፍርራሕ ይጋጥሞም ከምዝነበረ ንሬድዮ ድምጺ ኣሜሪካ ይመጾ ከምዝነበረ ሓቢሩ`ሎ::


ኣብ ዝተፈላለየ ከተማታት ክልል ትግራይ ዝጀምረ ተቓውሞ ቀጺሉ'ሎ: ኣብ ከተማ መቐለ ግን ምንቅስቃስ ናብ ንቡር ምምላሱ ተገሊጹ

ኣብ ዝተፈላለያ ከተማታት ክልል ትግራይ፣ ትካላት ንግድን ወሃብቲ ኣገልግሎትን ናይ ምዕጻው ከምኡ'ውን ኣገልግሎት መጓዓዝያ ሎሚ ዓርቢ'ውን ተቋሪጾም ከምዝዋዓሉ ተፈሊጡ። ኣብ'ቲ ተቃውሞ ህይወት ሰባት ከምዝሓለፈ'ውን ናይ ዓይኒ መሰኻኽር ሓቢሮም። ኣብ ከተማ መቐለ ንሰለስተ መዓልታት ተቃውሞ ድሕሪ ምክያድ ሎሚ ናብ ንቡር ተመሊሱ ክብል ወኪል ድምጺ ኣሜሪካ ካብ ከተማ መቐለ ገሊጹ'ሎ። ምሉእ ትሕዝቶ ኣብዚ ምስማዕ ይክኣል። No media source currently available


‘ሰራዊት ኤርትራ ኣብ ትግራይ ኣሎ፣ ጠቅሊሉ ይውጸአልና’ ከምዝተባሃለ ሓላፊት ቢሮ ርክብ እቲ ክልል ገሊጸን

ኣብ’ዚ ሳልስቲ ኣብ መቐለ ኣብ ዝተሳለጠ ሓባራዊ ኣኼባ ምስ መራሕቲ ሃይማኖታት፣ ኣቦታትን ዓበይቲ ዓድን "ናብ ንቡር ንምምላስን ሰላም ንክዓስልን መታን ክውሰዱ ብዛዕባ ዝግበኦም ኣገደስቲ ጉዳያት ከምዝተዘተየሉ" ጊዚያዊት ሓላፊት ቤሮ ኮምኒኬሽን ትግራይ ወ/ሮ እቴነሽ ንጉሰ ገሊጸን። ኣብ ኩነተ ሰብኣዊ ሓገዛት ኣመልኪተን ወ/ሮ እቴነሽ ክዛረባ ከለዋ "ዘወርቲ ዓበይቲ ማካይን፣ ብሰንኪ ስግኣት ጸጥታ ናብ ርሑቅ ከባቢታት ክኸዱ ድልየቶም ከምዘይነበረ፣ ድሕሪ ተኸታተሊ ጻዕሪ ግና ኣብ’ዚ እዋን ዝተወሰና ረድኤት ዝጻዓና ማካይን ክኣትዋ ምኳነን" ጠቂሰን። ንሰን ምስ ቪኦኤ ኣብ ዘካየደኦ ቃለ ምልልስ ኣብ’ቲ ኣብ’ዚ ቅነ’ዚ ምስ መራሕቲ ሃይማኖትን ዓበይቲ ዓዲን ኣብ መቐለ ዝተካየደ ኣኼባ "ሰራዊት ኤርትራ ኣብ ትግራይ ኣይኣተወን ኣይትበሉና፣ ኣለው እዮም።ጠቅሊሎም ይውጽኡልና። ህዝብና ብሰንኮም ተዘሪፉ እዩ፣ ተቀቲሉ እዩ። ተፈናቂሉ እዩ። ብዙሕ መከራ እዩ ዝወርዶ ዘሎ። ንምዕራብን ደቡብን ትግራይ ተቆጻጺሩ ዘሎ ሓይሊ ክልል ኣምሓራ’ውን ክወጽእ ኣለዎ" ዝብሉ ነጥቢታት ከምዝተማሓላለፉ’ውን ጠቂሰን። ምሉእ ትሕዝቶ ኣብዚ ምስማዕ ይክኣል። No media source currently available


'ሰራዊት ኤርትራ ካብ ትግራይ ምውጻእ ቀዳምነት ዝዋሃቦ እዩ' ይብል ጥምረት ዓለም ለኸ ማሕበር ተጋሩ

‘አብ’ዘን ዝቅጽላ ክልተ ኣዋርሕ ከም መድሓኒት፣ መግቢ፣ ማይን ካልኦትን ዝኣምሰሉ ህጹጽ ሰብኣዊ ሓገዝን ረድኤትን ናብ ትግራይዩ፣ ኣብ ዓለምና ዛጊድ ዘይተራኣየ ናይ ህዝቢ ህልቂት ከጋጥም ከምዝኽእል’ ተገሊጹ። ነዚ መግለጺ'ዚ ዝሃበ ‘ቅድሚ ኣስታት 6 ዓመታት ብደረጃ ዓለም ዝተጣየሸን መሓውሩ ኣብ ትግራይ፣ ኣዲሳበባን ዝተፈላለያ ሃገራትን ዝዘርገሐ ብምሕጻረ ቃል OTNAA-Worldwide ዝባሃል ‘ዓለም ለኸ ጥምረት ተጋሩ ንኣዎንታዊ ለውጢ’ እዩ። ሰራዊት ኤርትራ ብህጹጽ ካብ ትግራይ ንክወጽእ ዝጽውዕ እዚ ጥምረት’ዚ፣ ሰብኣዊ ረድኤት ናብ ሙሉእ ትግራይ ንክባጻሕ፣ ናጻ ኣካል ናብ ትግራይ ኣቱ ንዝወረደ ግፍዒን መግሃስቲን ንከጻሪ ጸዊዑ ኣሎ። ጊዚያዊ ምምሕዳር ትግራይ ንሰራዊት ኤርትራ ካብ ትግራይ ንክወጽእ እንተዘይኪኢሉ ብግልጺ መጸዋዕታ ናብ ዝምልከቶም ኣካላት ንከቅርብ’ውን እቲ ጥምረት ኣዘኻኺሩ። ኣብ’ዚ ጉዳይ’ዚን ተኣሳሲሮም ዝቀርቡን ሕቶታት ተመስሪቱ ምስ ጊዚያዊ ሓላፊት ቢሮ ኮምኒኬሽን ትግራይ ወ/ሮ እቴነሽ ንጉሰ ሙሉእ ቃለ ምልልስ ኣካይድና ኣለና። ንጽባሕ ሓሙስ ተጸበዩና። No media source currently available


ግብረመልሲ ኤርትራ ንመግለጺ ሕብረት ኣውሮጳ

ሚንስተር ዜና ኤርትራ ኣቶ የማነ ገብረመስቀል፥ ሓባራዊ መግለጺ ላዕለዎት ተወከልቲ ሕብረት ኣውሮጳ ኣብ ጉዳይ ቀውሲ ክልል ትግራይ ኢትዮጵያ መሰረታዊ ጉዳይ ኢሉ ዝሃቦ መግለጺ ዘስደምም'ዩ ዝብል ምላሽ ሂቡ። ኣቶ የማነ ኣብቲ መልእኽቱ: "እዚ መግለጺ ሕብረት ኤውሮጳ ኣብ ድሮ'ቲ ናብቲ ዞባ ዝልኣኾ አጻራይ ልኡኹ ዝወጸ ምዃኑ ዘይዝኑቕን ፍሉይን ይገብሮ" ኢሉ። "መግለጺ ሕብረት ኤውሮጳ ምግዳድ ዓሌታዊ ጎንጺ ኢሉ ዝቑዝም" ዝበለ ትዊተር ኣቶ የማነ ገብረመስቀል : ሕብረት ኤውሮጳ ነቲ ሕጂ ዘየለ ህውሓት ንዓሰርተታት ዓመታት ኣብታ ሃገር ክኽተሎ ዝጸንሓ ዓሌትን ምክፍፋልን መሰረት ዝገብረ ኣሰራርሓ ንዓመታት ዝቐጸለ ጎነጽ ዘሰዓበ ቀውሲ ግን ዝረሰዐ ይመስል ኢሉ:: ብተወሳኺ ህውሓት ድሕሪ'ቲ ታሪኻዊ ስምምዕ 2018: ንዓለምለኸ ሕጊን፥ ነቲ ሕብረት ኣውሮጳን ካልኦት ዓለምለኸ ሓይልታት ዝተሳተፉሉን ዝተሰማማዕሉን ውዕል ሰላም ኣልጀርስ ብምጥሓስ ንልኡላዊ መሬት ኤርትራ ምቁጽጻሩ ቀጺሉ ኔሩ'ዩ ዝበለ ሚንስተር ዜና ኤርትራ፥ ኣብ ኩሎም እዞም ዝተጠቀሱ ኣብነታት ሕብረት ኣውሮጳ ነቲ ሞራላዊ ሓላፍነቱ ብምልዓል ብቢልዮናት ዝቑጸር ናይ ባጀትን ካልእ ሓገዝ ነቲ ጉጅለ ክህብ ጸኒሑ'ዩ ስለዚ ሕጂ ሕብረት ኣውሮጳ ፖሊሲኡ ዘሓድስሉ እምበር ንኤርትራ ዝኸሰሉ ጊዜ ኣይኮነን ኢሉ:: ሕብረት ኤውሮጳ ዝሓለፈ ሰኑይ ኣብ ዘውጽኦ ሓባራዊ መግለፂ እቲ ግጭት ካብ ዝጅመር ሰለስተ ኣዋርሕ እንተሓለፈ`ውን ሕጂ`ውን እኹል ሰብኣዊ ረድኤት ንምብጻሕ ከም ዘይተኻእለ፡ ኣብ ክልል ትግራይ ግጭት የጎሃህሩን ግፍዕታት ይፍፅሙን ዓሌታዊ ህውከት የጋድዱን ኣለዉ ዝተባህሉ ወተሃደራት ኤርትራ ካብ ትግራይ ክወፁ ድማ ነቲ ኣሜሪካ ዘቕረበቶ ጻውዒት ንካፈል ኢሉ ኔሩ`ዩ።


'ኣብ ክልል ትግራይ ዘለዋ ትካላት ጥዕና ብቅልጡፍ ንኣገልግሎት ክዳለዋ ይግባእ' ፕረ. ዓለምለኸ ማሕበር ቀይሕ መስቀል

ኣብ ክልል ትግራይ ዘለዋ ትካላት ጥዕና ብቅልጡፍ ንኣገልግሎት ክዳለዋ ይግባእ ክብሉ ፕረዚደንት ዓለምለኸ ማሕበር ቀይሕ መስቀል ፍራንቸስኮ ሮካ ኣፍሊጦም። ፕረዚደንት ማሕበር ቀይሕ መስቀል ኢትዮጵያ ኣቶ ኣበራ ቶላ ብወገኑ "ሎሚ ኣብ ክልል ትግራይ ዘሎ ሰብኣዊ ኩነታት፣ ቅድሚ’ቲ ውግእ ዝነበሩ ድምር ጸገማት" ከምዝኾኑ ጠቂሱ'ሎ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ክልል ትግራይ ብዝተፈጥረ ጎንጺን ዝወረደ ዕንወትን ኣስታት 3 ቢልዮን ብር ዝግመት ኪሳራ ምብጽሑ ፈደራል ፖሊስ ኣፍሊጡ

ኣብ ክልል ትግራይ ብዝተፈጥረ ጎንፂ ኣብ ትሕተ ቅርጺት ብዝወረደ ዕንወትን ምትዕንቓፍ ኣገልግሎታትን ከባቢ 3 ቢልየን ብር ዝግመት ክሳራ ከምዝወረደ መንግስቲ ኢትዮጵያ ኣፍሊጡ ። "ዕንወት ወሪድዎም" ምስ ዝተባህሉ ትካላት ብምትሕብባር መርመራታት ከምዘካየደ ዝገለፀ ኮምሽን ፌደራል ፖሊስ ኢትዮጵያ ሕጂ'ውን ዘይዛዘሞ መርመራታት ከምዘለውዎ ሓቢሩ እዩ። ኢትዮ ቴሌኮም ፣ ሓይሊ ኤሌክትሪክ ኢትዮጵያ፣ ትካል ኣቅራቢ ነዳዲ ኢትዮጵያ፣ ትካል መገዲ ኣየር ኢትዮጵያን ሕብረት በረራን፣ ባንኪንግዲ ኢትዮጵያን በቲ ሓደጋ ጉድአት ዝበፅሖም ትካላት ኣብ ዝብል ዝርዝር ሰፊሮም ኣለው ። ምሉእ ትሕዝቶ ኣብዚ ምስማዕ ይክኣል። No media source currently available


ናይ ኢትዮጵያ ሃይማኖታዊ ትካላትን ዓበይቲ ዓዲን ኣብ ከተማ መቐለ መድረኽ ሰላም ኣካይዶም

ትካላት ሃይማኖት ኢትዮጵያን ዓበይቲ ዓድን ትማሊ ኣብ ከተማ መቐለ መድረኽ ሰላም ኣካይዶም፡፡ ትካላት ሃይማኖት ክልል ትግራይ እቲ መድረኽ ሰላም ብምቅዋም ኣይተኻፈሉን ተባሂሉ ኣሎ፡፡ ነዚ ስዒቡ ኣብ ከተማ መቐለ ተቓውሞ ተኻይዱ ኣሎ፡፡ ምሉእ ትሕዝቶ ኣብዚ ምስማዕ ይክኣል ፡፡ No media source currently available


ፕረ.ኢትዮጵያ ሳህለወርቅ ዘውዴ ናይ ክልተ መዓልታት ዑደት ኣብ ብሩንዲ የካይዳ ኣለዋ

ናይ ኢትዮጵያ ፕረዚደንት ሳህለወርቅ ዘውዴ ንናይ ክልተ መዓልታት ናይ ስራሕ ዑደት ኣብ ከተማ ቡጅምብራ ብሩንዲ ከምዝኣተዋ ተፈሊጡ። ትማሊ ኣብ ከተማ ቡጁምብራ ክእታዋ ከለዋ ፕረዚደንት'ታ ሃገር ኤቫሂስቴ ንሳይሽምየ ተቐቢሎምወን። ዕላማ ናይቲ ምብጻሕ ኣብ መንጎ ክልቲአን ሃገራት ርክባት ንምሕያል ምዃኑ ፕረዚደንት ሳህለወርቅ ተዛሪበን። "ናብ ብጁምብራ ምምፅአይ ሓጎስ ይስምዓኒ።ቅድሚ ሎሚ መፂአ ዝፈልጥ እንተኾንኩ እውን ናይ ኢትዮጵያ ፕረዚደንት ኮይነ ኣብዚ ምርካበይ ሕጉስቲ እየ። ክልቲአን ሃገራት ጥቡቕ ርክብ ኣለወን፤እቲ ምሕዝነት ናብ ዝሓሸ ብርኪ ክነዕብዮ ድልየት ኣለና" ኢለን። ብሩንዲ ኣብ ኣዲስ ኣበባ ኤምባሲ ኣለዋ፤ኢትዮጵያ ግን ኣብ ቡጅምብራ ኤምባሲ ኣይኸፈተትን።


ኣብ ዝተፈላለዩ ከተማታት ክልል ሲዳማ ንቀ/ሚ ኣብይ ኣሕመድ ዝድግፉ ሰልፊታት ተኻይዶም

ተሳተፍቲ ሎሚ ረቡዕ ኣብ ክልል ሲዳማ ከተማ ሃዋሳ ኣብ ዝተኻየደ ሰልፊ ንቀዳማይ ሚኒስትር ኢትዮጵያ ኣብይ ኣሕመድን መንግስቶምን ንድግፍ ዘለና ኣብናቶም ናይ ስልጣን ዘመን ለውጢ ብምርኣይናን ንድልየት ህዝቢ ዘኽብርን ምምሕዳራዊ ስርዓት ይሃንጹ ብምህላዎም እዩ ኢሎም ። ኣብ መጠቓለሊ ናይቲ ሰልፊ ኣብ ከተማ ሃዋሳ ኣብ ዝርከብ ስታዲዮም መደረ ዘስምዑ ፕረዚደንት ክልል ሲዳማ ደስታ ሌዳሞ እቲ ለውጢ ሓቀኛ ስርዓት ፌደራሊዝም ግብራዊ ዝኾነሉ ብምዃኑ ህዝቢ ሲዳማ ናይ ባዕሉ ዕድል ብባዕሉ ክውስን ምፍቃዱ መርኣያ እዩ ኢሎም። ተመሳሰልቲ ሰልፍታት ኣብ ክልል ደቡብ ኣብ ዝርከባ ከተማታት ሆሳእና፣ኣርባምንጭን ካልኦት ተኻይዱ ኣሎ።ኣብቲ ሰልፊ ቀዳማይ ሚኒስትር ኣብይ ኣሕመድ ሃገሮም ካብ ሓደጋ ምብትታን ዘድሓኑ ድንቂ መራሒ ስለዝኾነ ነመስግን ዝብል ጭርሖታት ምስምዖም ተሓቢሩ።


ኢትዮጵያ: ኣብ ናይ መግቢ ምሕሳም አድማ ንዘለው እሱራት ዝቐረበ ምሕጽንታ ከምዘይተዓወተ ተገሊጹ

ኣብ ቤት ማእሰርቲ ኢትዮጵያ ንመበል 15 መዓልታት ኣብ ናይ ጥምየት ኣድማ ዝቐፀሉ በዓል ኣቶ ጀዋር መሓመድ መግቢ ክበልዑ ውሩይ ፖለቲከኛ ሌንጮ ለታ ሓዊሱ ከእምንዎም ናብ መአረሚ ማእከል ቃልቲ ከይዶም ዝነበሩ ሽማግለታትን መራሕቲ ሃይማኖትን ፃዕሮም ከምዘይትዓወተ ገሊፆም። እቲ ናይ ጥምየት ኣድማ እንተድኣ ቀፂሉ ክወርድ ዝኽእል ሓደጋ ንምንካይ እቲ ጉዳይ ንዝምልከቶም ኣካላት መንግስቲ ንምዝርራብ ከምዝተሓሰበ ተሓቢሩ ኣሎ። ኣብቲ ናይ ጥምየት ኣድማ ካብ መንጎ ዝተሳተፉ ሓሚሞም ናብ ሆስፒታል ዝኣተው ከምዘለው'ውን ተፈሊጡ ኣሎ።


ኢትዮጵያ 9 ሚልዮን ክታበት ቫይረስ ኮሮና ዶዝ ንምእታው ትሰርሕ ምህላው ተገሊጹ

ኢትዮጵያ ኣብ መወዳእታ ሚያዚያ 2013 ዓ.ም ትሽዓተ ሚሊዮን ዶዝ ክታበት ኮቪድ19 ናብ ሃገራ ንምእታው ትሰርሕ ከምዘላ ኣፍሊጣ። ሚኒስትሪ ጥዕና ኢትዮጵያ ንድምጺ ኣሜሪካ ከምዝገለፆ ክሳብ መወዳእታ 2013 ካብ ኣጠቓላሊ ህዝቢ ኢትዮጵያ 20 ሚእታዊት ክታበት ክረክብ ይስራሕ ኣሎ ኢሉ። ድሕሪ ክልተ ኣዋርሕ ናብ ኢትዮጵያ ዝኣትው መጠን ክታበት ንእሽተይ ብምዃኑ ንኩሉ ብሓንሳብ ንምብጻሕ እቲ ሕብረተሰብ ካብ ዝኾነ ይኹን እዋን ንላዕሊ ጥንቃቐ ክገብር ኣለዎ ክብል ሚኒስትሪ ጥዕና ኣተሓሳሲቡ ።


መንግስቲ ኢትዮጵያ ንመዕቖቢ ስደተኛታት ሽመልባን ህፀፅን ክዓፅዎም ወሲኑ

ናይ ሽመልባን ህፃፅን መዕቖቢ ስደተኛታት ንምዕፃው መንግስቲ ኢትዮጵያ ምውሳኑ ተፈሊጡ።ኣብ ክልቲኦም መዕቖቢታት ስደተኛታት ኣብ ልዕሊ ህወይት ይኹን ንብረት ንዝወረደ ጉድኣት ተሓታቲ ህወሓት እዩ ክብሉ ናይ ስደተኛታትን ካብ ስደት ተመለስትን ኤጀንሲ ዋና ዳይረክተር ኸሲሶም። ሎማዕንቲ ኣብ ምንስቴር ጉዳታር ወፃኢ ኣብ ዝተውሃበ ጋዜጣዊ መግለፂ ናይ ስደተኛታትንብ ካብ ስደተ ተመልስቲን ኤጀንሲ ዋና ዳይረክተር ኣቶ ተስፋሁን ጎበዛይ ናይ ሽመልባን ህፃፅን መዕቖቢ ስደተኛታት ብመንግስቲ ክዕፀው ከምዝትወሰነ ገሊፆም። እቶም ዋና ዳይረክተር ከምዝገለፁዎ ክልቲኦም መዕቖቢ ማእኸላት ብናይ ሕቡራት መንግስታት ናይ ስደተኛታት ኮሚሽን ሕጊ መሰረት ካብ ዓንተብኡ እውን ክኽፈቱ ዘይነበሮም እዮም ኢሎም። ብመሰረት ሕጊ ዓለምለኸ ኮሚሽን ስደተኛታት መዕቖ ስደተኛታት ካብ ዶባት ብሓምሳ ኪሎ ሜትር ሪሒቖም ክምስረቱ እናተገብኦም ሽመልባ 20 ኪሎ ሜትር ጥራሕ ሪሒቑ ከምዝርከብ ሓቢሮም። ‘’መጀመርትኡ እውን ልክዕ ኣይነበረን፤ሕዚ እውን ክቕፅል የብሉን ኣብ ዝብል ተዘራሪብና ኣብ ሽመልባ ዘለው ስደተኛታት ናብ ካልኦት ካምፕታት ብምውሳድ ወይ ካብ ካምፕ ወፃኢ ክነብሩ መሰል ምሃብ ወይ ምስ ሕብረተሰብ ክፅምበሩ ብምግባር እቲ ካምፕ ምዕፃው ዝከኣለሉ ኣገባብ ተዘራሪብና ተሰማሚእና ኣለና’’ ኢሎም። ኣቶ ተስፋሁን ኣብ መዕቖቢ ስደተኛታት ሽመልባን ህፃፅን ዝነበሩ ኣስታት 20,000ኤርትራዊያን ስደተኛታት ኣበይ ከም ዝኣተው ኣይፍለጥን ዝብሉን ካልኦትን ተመሳሰልቲ ሪፓርትታት ፍፁም መሰረት ኣልቦ እዮም ኣለው። ዝርዝሩ ኣብዚ ምስማዕ ይክኣል። No media source currently available


ፕሮግራም መግቢ ዓለም ኣብ ክልል ትግራይ ዘሎ ኣገልግሎቱ ክሰፍሕ ንመንግስቲ ኢትዮጵያ ምሕታቱ ገሊጹ

ፕሮግራም መግቢ ዓለም ኣብ ክልል ትግራይ ዘሎ ኣገልግሎቱ ንከስፍሕ፣ መንግስቲ ኢትዮጵያ ምሕታቱ ኣፍሊጡ። "ኣብ’ቲ ክልል ዘሎ ሰብኣዊ ረድኤት ይማሓየሽ’ሎ፣ ረድኤት ዝረኽቡ ሰባት’ውን በብጊዚኡ ብዝሖም እናወሰኸ ክኸ ተስፋ እገብር" ክብሉ ኣብ ኢትዮጵያ ወኪል ፕሮግራም መግቢ ዓለም ስቲቨን ኦማሞ ተዛሪቦም። ምሉእ ትሕዝቶ ኣብዚ ምስማዕ ይክኣል ። No media source currently available


አምነስቲ ኢንተርናሽናል መንግስቲ ኢትዮጵያ ቃሉ ንክሕሉ ጸዊዑ

ሰበ ስልጣን መንግስቲ ኢትዮጵያ፣ ናብ’ቲ ብሰንኪ ውግእ ይሳቀ ዘሎ ህዝቢ ትግራይ ሰብኣዊ ሓገዛት ንክባጻሕ ክንፈቅድ ኢና ኢሎም ንዝኣተውዎ ቃል ንክትግብሩ ኣምነስቲ ኢንተርናሽናል ጸዊዑ። ዳይረክተር አምነስቲ ጨንፈር ቀርኒ ኣፍሪቃ ሳራ ጃክሰን ሎሚ ኣብ ዝዘርገሐቶ መግለጺ መንግስቲ ኢትዮጵያ፣ ሰብኣዊ ሓገዛትን ሰራሕተኛታት ረድኤትን ናብ ህዝቢ ትግራይ ንክባጻሕ ክንዲ ዝካኣሎም ንክገብሩ ኣዘኻኺራ። "መጠን እቲ ሓደጋ ክሳዕ ክንዲ’ዚ ካብ ኮነ" ይብል አምነስቲ ኢንተርናሽናል "ሰበ ስልጣን ኢትዮጵያ ካብ’ዚ ዝኣተውዎ ውዕል ድሕር ክብሉ ኣይግባእን፣ ኣብ’ቲ ውግእ እጀታ ዘለዎም ሓይልታት፣ ብመሰረት ዓለምለኸ ሕጊታት ሰብኣዊ ሓገዛት ብዘይጸገምን ብቅልጡፍን ንክባጻሕ ክዓዩ" ሓቲቱ ኣሎ። ንዝሓለፉ ሰለስተ ኣዋርሕ፣ ብሰንኪ ምቁራጽ ኢንተርኔትን ተሌፎንን፣ ኩነተ ቃንዛ ህዝቢ ትግራይ ሕቡእ ኮይኑ ከምዝጸንሐ ኣምነስቲ ጠቂሱ'ሎ።


25 ሰራሕተኛታት ትካላት ረድኤት ናብ ክልል ትግራይ ንክኣትው ተፈቂዱሎም

ትካላት ሕቡራት ሃገራት፣ ን25 ሰራሕተኛታቶም ናብ ክልል ትግራይ ንክኣትው ብመንግስቲ ኢትዮጵያ ከምዝተፈቀደለን ወሃቢ ቃል ሕቡራት ሃገራት ኣፍሊጡ። እዚ ዳሕረዋይ ፈቃድ፣ ኣብ ክልል ትግራይ ዝኣትው ሰራሕተኛታት ረድኤት፣ ኣብ ትግራይ ኣገዳሲ ኮይኑ ንዘሎ ረድኤት ብዝሰለጠ ኣገባብ ንክዕደል ከምዝሕግዙ’ውን ስቴፈን ያሪክ ጠቂሱ። እቲ ወሃቢ ቃል ከም ሓላፊ ድሕነትን ጸጥታን ኣብ ሕቡራት ሃገራት ጊልስ ሚካድ፣ ኮምሽነር ጉዳይ ስደተኛታት ፍሊፖ ግራንዴን ዳይረክተር ፕሮግራም መግቢ ዓለም ዴቪድ ቢዝልይ ዝበሉ ላዕለዎት ሰበ ስልጣን ሕቡራት ሃገራት፣ ምስ መንግስቲ ኢትዮጵያ ከምዝተዘራረቡ ሓቢሩ። ሚስተር ቢዝልይ "ፕሮግራም መግቢ ዓለም፣ ኣብ ክልል ትግራይ ኣትዩ ንኣስታት ሓደ ሚልዮን ሰባት ህጹጽ ረድኤት ንክዕድል ተሰማሚዑ ኣሎ" ኢሎም። እንተኾነ ኢሎም ንሶም "ፈቃድ ምርካብ ሓደ ነገር ኮይኑ፣ ህዝቢ ብኣዝዩ ዝተወሰነ ዓቅሚ፣ ንሰለስተ ኣዋርሕ ተጸጊሙ ድሕሪ ምጽናሕ ኩነተ ሰብኣዊ ቅልውላው ኣዝዩ ኣሻቃሊ ኮይኑ ኣሎ" ኢሎም። ዜና ሕቡራት ሃገራት "ኣብ ልዕሊ ሰላማዊያን ሰባት፣ ከበድቲ መግሃስቲታት ሎሚ’ውን ይፍጸም ኣሎ ዝብሉ ሪፖርታት ይበጽሑና ስለዘለው ዝያዳ ኣተሓሳሲቡና ኣሎ" እውን ይብል ። ሕቡራት ሃገራት፣ ናብ ሙሉእ ትግራይ ዘይተደረተ ፈቃድ ንትካላት ሰብኣዊ ረድኤት ንክዋሃብን፣ ኩሎም ሓገዝ ዘድልዮም ሰባት ብቅልጡፍ ክነርክበሎም ኣለና ኢሉ።


ሚኒስትሪ ሕርሻ ኤርትራ ክታበት እንስሳታት ይህብ ከምዘሎ ገሊጹ

ሚኒስትሪ ሕርሻ ኤርትራ ሕማማት እንስሳታት ንምክልኻልን ንምቁጽጻርን ንልዕሊ 2.5 ሚልየን እንስሳታት ነጻ ግዱድ ክታበት ከምዝሃበ ገሊጹ። ብባክተሪያ ዝመጽእን ካብ እንስሳ ናብ ሰብ ዝመሓላለፍን ሕማም ምቑላዕ ኣብ ገለ ከባቢታት ኤርትራ ብምርኣዩ ኣብ ኩለን ዞባታት ኣንጻር ናይ’ዚ ሕማም ክታበት ይወሃብ ከምዘሎ ኣብ’ቲ ሚኒስትሪ ሓላፊ ጨንፈር ሓለዋ እንስሳን ቡቕልን ዶ/ር ዮናስ ወልዱ ንድምጺ ኣሜሪካ ገሊጾም ።ዛጊት ልዕሊ 10 ሽሕ ቅምሶታት ካብ እንስሳታት ተወሲዱ መጽናዕቲ ይካየድ ከምዘ’ሎ ዝሓበረ ዶ/ር ዮናስ፡ንልዕሊ 52 ሽሕ ዋና ዘለወን ኣኽላባት ጸረ- ሕማም ዕቡድ ከልቢ ክታበት ከምዝተውሃበ ወሲኹ ኣረዲኡ። ምሉእ ትሕዝቶ ኣብዚ ምስማዕ ይክኣል ። No media source currently available


ፕረ.ሳህለወርቅ ዘውዴ ኣብ ከተማ መቐለ ዑደት ብምክያድ ምስ ዓበይቲ ዓዲ ናይታ ከተማ ዘቲየን

ናይ ኢትዮጵያ ፕረዚደንት ሳህለወርቅ ዘውዴ ትማሊ ኣብ ከተማ መቐለ ዑደት ብምክያድ ምስ ዓበይቲ ዓዲ ናይታ ከተማ ዘቲየን። ብቅድሚ ትማሊ ድማ ዳይሬክተር ውድብ መግቢ ዓለም ዴቪድ ቢዝሊ ኣብታ ከተማ ተረኺቦም ነይሮም። ምሉእ ትሕዝቶ ኣብዚ ምስማዕ ይክኣል ። No media source currently available


ፍልይቲ ኣማኻሪት ምክልኻል ምጽናት ዓሌት ሕ/ሃ ኣብ ኢትዮጵያ ዝረአ ግጭትን ግህሰት ሰብኣዊ መሰላት ከምዘሻቅላ ሓቢራ

ኣብ ሕቡራት ሃገራት ፍልይቲ ኣማኻሪት ምክልኻል ምጽናት ዘርኢ ሚስ ኣሊስ ዋይሪሙ ንደሪቱ፥ ኣብ ኢትዮጵያ ብዝርአይ ዝበለቶ ምንሃር ዓሌታዊ ግጭትን፡ ከምኡ'ውን ኣብ ክልል ትግራይ ኣሎ ብዛዕባ ዝብሃል ከቢድ መግሃስቲ ሰብኣዊ መሰላትን ከምዝተሻቐለት ገሊጻ። ንሳቶም'ውን ብሃውሪ ምቕታል፡ጾታዊ በደል፡ዘረፋ ንብረት፡ ጃምላዊ መቕተልቲ፡ ከምኡ'ውን ምትዕንቓፍ ሰብኣዊ ሓገዝ ከምዘጠቓልል ሚስ ንድሪቱ ገሊጻ። እታ ፍልይቲ ኣማኻሪት ብተወሳኺ፡ መንግስቲ ኢትዮጵያ ኣብቲ ኽልል ሕግን ስርዓትን ከምዝኽበር ክገብርን፡ ከበድቲ ምግሃሳት ሰብኣዊ መሰላት ብናጻ ወገን ክጻረዩን ጸዊዓ። ብዓሌቶምን ሃይማኖቶምን መጥቃዕቲ ዝወርዶም ከም ኦሮሞ: ትግራይ: ኣምሓራ ሶማሌ ዝበሉ ከምዘለዉ ዝጠቐሰት ምስ ንድሪቱ፡ መንግስቲ ኢትዮጵያ ነቲ ሱር ጸገማት ኣላልዩ ናይ ጽልኢ ዘረባታት ተወጊዱ ናብ ሃገራዊ ሓድነትን ዕርቅን ዝወስድ መካኒዝም ከማዕብል ጸዊዓ።


ሕ/ሃ: ኣብ ክልል ትግራይ ዝርከቡ ኤርትራዊያን ስደተኛታት ሰብኣዊ ቅልውላው የጋጥሞም ምህላው ገሊጹ

ትካል ስደተኛታት ውድብ ሕቡራት ሃገራት ኣብ ሰሜን ኢትዮጵያ ኣብታ ብግጭት ዝተሓመሰት ክልል ትግራይ ብኣሻሓት ዝቁፀሩ ኤርትራውያን ስደተኛታት ቅልጡፍ ሓገዝ ረድኤትን ሓለዋን የድልዮም ኣሎ ክብል ኣጠንቂቁ ። እቲ ትካል ናብቶም ስደተኛታት ንምብፃሕ መንግስቲ ንኸፍቅደሉ ከቅርቦ ዝፀንሐ ሕቶ ሕጅ'ውን ደጊሙ ከምብሓድሽ ከምዘቅረቦ ሓቢሩ`ሎ። ምሉእ ትሕዝቶ ጸብጻብ ኣብዚ ምስማዕ ይክኣል ። No media source currently available


ኢዜማ ኣብ ከተማ መቐለ ቤት ጽሕፈት ከፊቱ

ውድብ ዜጋታት ኢትዮጵያ ንማሕበራዊ ፍትሒ(ኢዜማ)ኣብ ከተማ መቐለ ቤት ጽሕፈት ከፊቱ። ኣቦ መንበር`ቲ ውድብ ኣቶ የሺዋስ ኣሰፋ ንህዝቢ ትግራይ ኣብዚ ሕጂ እዋን፡ ኣለናልካ ክብሃል ይግባእ ኢሉ። ምሉእ ትሕዝቶ ጸብጻብ ኣብዚ ምስማዕ ይክኣል ። No media source currently available


ሕብረት ኣውሮፓ ኣብ ትግራይ ብዝተፈጥረ ዘሕዝን ሰብኣዊ ቅልውላው ከምዝተሓሳሰቦ ገሊፁ

ላዕለዋት ወኪል ምኽትል ፕሬዝዳንት ጆሴፍ ቦረል፣ኪሚሽነር ጁታ ኣርፒለይነንን ኮሚሽነር ጃነዝ ሌናርቺቺን ሎማዕንቲ ሶኑይ ብሓባር ኣብ ዘውፅእዎ ሓባራዊ መግለፂ እቲ ግጭት ካብ ዝጅመር ሰለስተ ኣዋርሕ ብዘይካ ንእሽተይ ምኽፋት ናብ ትግራይ ሰብኣዊ ሓገዝ ብምእታውዝለዓለ ድልየት ንምምላእ፣ሓደጋ ዓፀቦ ንምውጋድን ተወሳኺ ህይወት ከይጠፍእ ንምክልኻልን ናብ ትግራይ ምእታው ምኽልካል ቀፂሉ ኣሎ። ማእኸላይን ምዕራብን ትግራይ ብሰፊሑም ብፃሕ ኣይክኣልን፤ክልተ ናይኤርትራዊያን መዕቖቢ ስደተኛታት ማእኸላት ፈፂሙ ክብፃሕ ኣይተኽኣለን። እቲ መግለፂ ብምቕፃል ናብ ኩሉ ዝተሃሰየ ከባቢታት ትግራይን መዋስንቲ ከባቢታት ክልላት ዓፋርን ኣምሓራን ብመትከል ገለልተኝነት፣ሰብኣዊነትን ነፃነትን ሰብኣዊ ሓገዝ ንምቅራብ ክፍቀድ ኣለዎ ኢሉ። ሕብረት ኣውሮፓ ብተወሳኺ ኣብ ልዕሊ ስቪላትን ኣብ ኢትዮጵያ ዝርከቡ ስደተኛታትን ዝወሃብ ሓለዋ ዘተሓሳስብ እዩ ይብል።ይወርድ ዘሎ ጉድኣት፣ከቢድ ሰብኣዊ መሰላት፣ዓለምለኸ ሕጊ ስደተኛታትን ዓለምለኸ ሕጊ ሰብኣዊነትን ይግእሃስ ከምዘሎ ፀብፃባት ኣለው ይብል ሕብረት ኣውሮፓ። እቲ መግለፂ ብምውሳኽ ብመሰረት ዓለምለኸ ሕጊ ስደተኛ፣ሰብኣዊ መሰላትን ሕጊ ሰብኣውነትን ሓለዋ ምግባር ከምዝግባእ፣ ናይ ምምላስ ተግባር ወይ ኤርትራዊያን ስደተኛታት ብሓይሊ ከይምለሱ ሓለዋ ምግባሩ ከረጋግፅ ግቡእ እዩ ይብል። ሕብረት ኣውሮፓ ኣብ ግጭት ትግራይ የጎሃህሩን ጭፍጨፋ ይፍፅሙን ዓሌታዊ ህውከት የጋድዱ ከም ዘለው ይግለፅ ዘለውን ወታደራት ኤርትራ ካብ ትግራይ ክወፁ ኣብ ምፅዋዕ ሕብረት ኣውሮፓ ምስ ዩናይትድ ስቴርስ ተፀምቢሩ ኣሎ ይብል። ሕብረት ኣውሮፓ ንናይ ኢትዮጵያ ሰብኣዊ መሰላት ኮሚሽን ስራሕ ከምዝድግፍን ተፈፂሞም ዝብሃሉ መግሃስታትን በደላትን ሰብኣዊ መሰላትን ጥሕሰት ዓለምለኸ ሕግን ምርመራ ክቕፅል የተባብዕን ይብል።መንግስቲ ኢትዮጵያ ሕብረት ኣውሮፓ ንዘቕረቦም ምኽረ ሓሳባት ክቕበሎን ነፃ ምርመራታት ብምክያድ ንዝተፈፀሙ መግሃስታትን በደላትን ምሉእ ተሓታትነት ንምርግጋፅ ኣብ ግብሪ ከምዘውዕልን ተስፋ ንገርብ ይብል መግለፂ ሕብረት ኣውሮፓ።


ኣብ ክልል ትግራይ ወነንቲ 1,500 መካይን ጥርዓን ኣቅሪቦም

"ብምኽንያት ኩናት ኣብ ክልል ትግራይ ልዕሊ 1,500 መካይን ጠፊኤናና"ብምባል ወነንቲ እተን መካይን ከምዝጠርዑ፣ ኣብ ትሕቲ ጊዚያዊ ምምሕዳር ቢሮ ኮንስትራክሽን ፣ መንገዲን መጓዓዝያን ኣፍሊጡ። እቲ ቢሮ ከምዝገለጾ "እተን መካይን ኣብ ኢድ መከላኸሊ ሰራዊት ኢትዮጵያን ሰራዊት ኤርትራን ከምኡውን ኣብ ኢድ ውልቀ ሰባት ከምዝርከባ ሓበሬታ ኣሎ" ይብል። ነተን መካይን ንምምላስ፣ ንመከላኸሊ ሰራዊት ኢትዮጵያ ዝሓወሰ ሓይሊ ዕማም ተጣይሹ ከምዘሎ’ውን ተገሊጹ ኣሎ። ምሉእ ትሕዝቶ ኣብዚ ምስማዕ ይክኣል ። No media source currently available


ኣብ ሰሜን ኢትዮጵያ ስግኣት ጸጥታ እንተሃለወ'ዃ ተጉዓዝቲ ዓወት ዓድዋ ግን ጉዕዞኦም ከምዝቕጽሉ ይገልጹ

ኣብ ሰሜን ኢትዮጵያ ስግኣት ፀጥታ እንተሃለወ እውን ሻምናይ ተጎዓዝቲ ዓወት ዓድዋ ናይ እግሪ ጉዕዝኦም ንምዝዛም ምድላዎም ኣረጋጊፆም። 125 ተጎዓዝቲ ዝሓቖፈ ጉጅለ መበል 125 ዓወት ዓድዋ ንምክባር 9 ጥሪ ጉዕዝኦም ዝጀመሩ ናይ እግሪ ተጎዓዝቲ ኣብ ከተማ ደሴ ክኣትው ከለው ድሙቕ ኣቀባብላ ተገይሩሎም ኣሎ። ካብቲ ካልእ እዋን ብዝተፈለየ ዓለምለኸ ጥዕናን ሃገራዊ ፀጥታን ስግኣት ኣብ ዘለዎ እዩ እዚ ናይ ሎሚ ጉዕዞ ዝካየድ ዘሎ: እዚ ግን ነቶም ተጎዓዝቲ ዘተሓሳስቦም ኣይመስልን። ካብ ኣተሓባበርቲ ሓደ ዝኾነ ያሬድ ሹመቴ እቲ ኵናት ኣብ ዝተኻየደሉ ከባቢ ዝርከቡ ወገናትና ሰብኣዊ ሓገዝ ክረኽቡ ስርሓት ክስርሑ እዮም ኢሎም።1,010 ኪሎ ሜትር ኣብ 46 መዓልታት ዝዛዘም ክኸውን ከሎ ከም ኣድላይነቱ ምስ ናይ ፀጥታን ካልኦትን ጉዳያት ብዝተኣሳሰረ ዝዕፀፉ ቦታታት ክህልው እዮም ።


መግለጺ ወሃቢ ቃል ዋና ጸሓፊ ሕቡራት ሃገራት

ወሃቢ ቃል ዋና ፀሓፊ ሕቡራት ሃገራት ስቴፋን ዱጃሪክ ኣብ ክልል ትግራይ ብኣማኢት ኣሽሓት ዝቑጸሩ ሰባት ረድኤት ብዘይምርካቦም እቲ ኩነታት ሕዚ እውን ዝኸፍአ እዩ ኢሎም ። ንሶም ትማሊ ሓሙስ ኣብ ዝሃቡዎ ጋዜጣዊ መግለፂ ኣብቲ ክልል ብፍላይ ድማ ክልተ ሲሶ ህዝቢ ኣብ ዝነበረሉ ገጠር ቁጠባዊ ምንቅስቓስ፣ ኤሌክትሪክ፣መራኸብን መሰረታዊ ቀረባትን ምትዕንቓፉ ቀፂሉ ኣሎ ኢሎም። ባንኪ ብዘይካ ኣብ ዋና ከተማ መቐለ ዕፁው ኮይኑ ቀፂሉ ኣሎ፤እዚ ድማ ናይ ረድኤት ትካላትን መሰረታዊ ኣገልግሎታት ዝህቡ ካልኦት ኣካላትን ዕንቅፋት ኮይኑ ኣሎ ኢሎም። እቲ ኵናት ኣብ እዋን ምሕፋስ ምህርቲ ብምጅማሩ እኽሊ ከይትኣከበ ብምትራፉ ኣብ ዕዳጋ ሕፅረት መግቢ ከምዘሎ ይግለፅ ኣሎ ኢሎም። ኣስታት 80 ሚእታዊት ሆስፒታላት ናይቲ ክልል ካብ ስራሕ ወፃኢ ምዃነን ውድብ ጥዕና ዓለም ከምዝኣምን ወሲኾም ገሊፆም። እቶም ወሃቢ ቃል እቲ ግጭት ካብ ዝጀምር ኣስታት 1.3 ሚሊዮን ህጻናት ኣገልግሎት ትምህርቲከምዘይረኽቡን መብዛሕቲኦም ኣብያተ ትምህርቲ ድማ መዕቖቢ ተመዛበልቲ ውሽጢ ሃገር ኮይኖም ኣለው ኢሎም።ቆልዑት ካብ ስድርኦም ዝተፈላለዩ ከምዘለውን ብኣስገዳድ ናይ ምምልማን ከበድቲ ክስታት ፆታዊ ዓመፅን ኣብ ፆታ መሰረት ዝገበረ ህውከትን ፀብፃባት ከምዘለው ሓቢሮም። ንሶም ወሲኾም ቀፃሊ ግጭት ሰብኣዊ ሓገዝ ንምስላጥ ኣፀጋሚ ኮይኑ ኣሎ ኢሎም። ወሃቢ ቃል ዱጃሪክ ንዝተፀገሙ ህፁፅ ረድኤትን ሓለዋን ንምሃብ ዝተማልአ፣ቅልጡፍ፣ውሑስን ብዘይ ዕንቅፋት ንምእታው ክፍቀድን ፃውዒትና ይቕፅል ኢሎም። ወሃቢ ቃል ሕቡራት መንግስታት ስቴፋን ዱጃሪክ ኣብ ቀረባ ላዕለዎት ሰበስልጣን ሕቡራት ሃገራት ናብ ኢትዮጵያ ከይዶም ምስ ሰበስልጣን ኢትዮጵያ ዘካየዱዎ ፅምዶ ውፅኢት ምምፅኡ እውን ተተባቢዕና ኢሎም ኣለው ።


ሕቡራት ሃገራት: መንግስቲ ኢትዮጵያ ሓገዝ ናብ ትግራይ ንከይኣትው  የተዓናቅፍ ኣሎ ኢሉ

መንግስቲ ኢትዮጵያ፣ 2.3 ሚልዮን ህጹጽ ረድኤት ተጸባዪ ናብ ዝኾነ ህዝቢ ዝነብረሉን ካብ ቁጽጽሩ ወጻኢ ዝርከብን ገጠራት ትግራይ፣ ሓገዝ ንከይኣቱ ከምዝኸልከለ ሕቡራት ሃገራት ኣፍሊጡ። መንግስቲ ኢትዮጵያ ኣብ ልዕሊ ዋና ከተማ'ቲ ክልል ዝኾነት መቐለ ወትሃደራዊ ወፍሪ ድሕሪ ምፍጻሙ፣ ሰለስተ ኣዋርሕ ሓሊፉ እዩ፣ እንተኾነ ውግእ ኣብ ትግራይ ቀጺሉ ኣሎ። ኣተሓባባሪ ሰብኣዊ ጉዳያት ሕቡራት ሃገራት ኣብ ዝዘርገሖ መግለጺ ‘ሰብኣዊ ኩነታት ኣብ ትግራይ፣ ኣሻቃሊን የንቆልቁልን ኣሎ’ ይብል። መግለጺ ሕቡራት ሃገራት ወሲኹ ‘ብሚልዮናት ዝቑጸር ህዝቢ፣ ተጸባዪ ህጹጽ ሓገዝ መግቢ፣ ማይን ካልኦት ቀረባት ኮይኑ ከምዘሎ እንተኾነ ሰራሕተኛታት ረድኤት ናብ’ቲ ዝበዝሐ ተጸባዪ ዝርከቦ ርሑቅ ገጠራት ትግራይ ክኣትው ከምዘይካኣሉን ሓቢሩ። ትካላት ረድኤት ብሰንኪ ቢሮክራሲያዊ ዕንቅፋታትን ጸገም ጸጥታን ናብ’ቶም ከባቢታት ክበጽሑ ኣይካኣሉን ዝበለ ወሃቢ ቃል ኦቻ የንስ ለርክ ሰራሕተኛታት ረድኤት ናብ ትግራይ ንክኣትው ዘኽእል ፈቃድ ካብ መንግስቲ ምርካብ ከምዘይካኣለ ጠቂሱ። ንሱ ወሲኹ "ኣዝዩ ብዙሕ ጽዕነት ሰብኣዊ ረድኤት ተቀሪቡ ኣሎ። እንተኾነ፣ ሰራሕተኛታትን ፈቃድ መእተዊን ግና ናብ’ቶም ተጸበይቲ፣ ብሕልፊ ናብ ገጠራት ትግራይ ከበጽሕ ኣይኽእልን። ትካላት ሕቡራት ሃገራትን ዘይመንግስታዊ ማሕበራትን ዳርጋ ተኸልኪሎም ኣለው። ካብ ቁጽጽር መንግስቲ ወጻኢ ኣብ ዝኾኑ ከባቢታት ሓገዝ ይበጽሕ የለን" ኢሉ። ወሃቢ ቃል ሕቡራት ሃገራት ኣብ መግለጺኡ ንከተማ መቐለ ምስ ሽረ ኣብ ዘራኽብ ቀንዲ መንገዲ ዝተደኮኑን ኣብ ትሕቲ ቁጽጽር መንግስቲ ዘለዋን ከተማታት ናብ ዘሎ ህዝቢ ረድኤት ይባጻሕ ከምዘሎ ገሊጹ። ሰለስተ ሲሶ ህዝቢ ትግራይ ናብ ዝነብረሉ ገጠራት ግና ኣይበጽሓሎምን ዘሎ ኢሉ። ንሱ ወሲኹ ከም ኣገደስቲ ኣገልግሎታት ኤለክትሪክ፣ ቴለኮሚኒከሽን፣ ባንኪን ነዳዲን ከምዝተቋረጸ ጠቂሱ ኣሎ። መጠን ጥምየት’ውን ይውስኽ ኣሎ ይብል። "ኣብ ዕዳጋ ሕጽረታት እኽሊ ኣሎ፣ እቲ ውግእ ኣብ እዋን ኣዝመራ ዝኣትወሉ ምስ ምጅማሩ ተታሒዙ፣ ኣእካል ኣይተኣከበን። ምስ ትግራይ ዘራኽቡ ቀንዲ መገዲታት ሎሚ’ውን ተዓጽዮም ኣለው። ቅድሚኡ፣ ኩነተ ኮቪድ 19ን ወራር ኣንበጣን፣ ኣብ ህዝቢ ሕጽረት ዝተማለአ መግቢ ኣስዒቡ ነይሩ እዩ" ኢሉ። ወሃቢ ቃል ሕቡራት ሃገራት የንስ ላርክ፣ 70 ሰራሕተኛታት ሰብኣዊ ትካላት፣ ኣብ ኣዲስ አበባ ፈቃድ ሓቲቶም ንመልሲ መንግስቲ ይጽበዩ ከምዘለውን፣ ካብ መንግስቲ ኢትዮጵያ ፈቃድ ምስረኸቡ ከይደንጎዩ ናብ ትግራይ ንክኣትው ቅሩባት ኮይኖም ከምዘለው ተሓቢሩ'ሎ።


ሚ/ጉዳያት ወጻኢ ኣሜሪካ ቶኒ ብሊንከን ምስ ቀ/ሚኒስተር ኣብይ ኣሕመድ ናይ ቴሌፎን ርክብ አካይዶም

ሚኒስተር ጉዳያት ወጻኢ ኣሜሪካ ቶኒ ብሊንከን ሎሚ ሓሙስ ምስ ቀዳማይ ሚኒስተር ኢትዮጵያ ኣብይ ኣሕመድ ኣብ ኣገዳስነት ክልቲኣዊ ዝምድና ሕቡራት መንግስታት ኣመሪካን ኢትዮጵያን ምዝርራቦም ኣፈኛ’ቲ ሚኒስትሪ ኔድ ፕራይስ ገሊጹ። ኣብቲ ርክብ ሚኒስተር ጉዳያት ወጻኢ ኣሜሪካ ቶኒ ብሊንከን ኣብ ክልል ትግራይ ብዛዕባ ዘሎ ሰብ ኣዊ ቅልውላው ብዓሙቕ ከምዘተሓሳሰቦም ገሊጾም። ተወሳኺ ሞት ንምክልኻል ድማ ህጹጽ ሰብኣዊ ሓገዝ ብዘይ ዝኾነ ዕንቕፋት ክባጻሕ ከምዘድልይ ምግላጾም ተሓቢሩ። ሚኒስተር ጉዳያት ወጻኢ ኣሜሪካ ቶኒ ብሊንኪን ብዘይካዚ ኣመሪካ ኣብ መደባት ተሃድሶ ኢትዮጵያ ዘለዋ መብጽዓ ዳግማይ ኣረጋጊጾም። ሃገሮም - ኣብ መጻኢ ኣብ ዝካየድ ሃገራዊ ምርጫ ኢትዮጵያ፣ ዞባዊ ሰላምን ጸጥታን፣ ደሞክራስን ሰብኣዊ መሰላትን፣ ፍትሕን ተሓታትነትን ከምኡውን ቁጠባዊ ብልጽግና ኩሎም ኢትዮጵያውያን ክትተሓጋገዝ ምዃና ምርግጋጾም እቲ ካብ ኣፈኛ ሚኒስትሪ ጉዳያት ወጻኢ ኣመሪካ ዝተዋህበ ሓበሬታ ጠቒሱ።


ክልል ኦሮሚያ: ንብልጽግና ፓርቲ ድጋፍ ንምርኣይ ኣብ ዝተኻየዱ ሰልፍታት፡ ጥሕሰት ሕጊ ምፍጻሙ ቦርድ ምርጫ ኣፍሊጡ

ኣብ ክልል ኦሮሚያ ንብልጽግና ፓርቲ ድጋፍ ንምርኣይ ኣብ ዝተኻየዱ ሰልፍታት፡ ጥሕሰት ሕጊ ምፍጻሙን ንሽም ካልኦት ሕጋዊ ፓርትታት ፖለቲካ ዘጸልም መልእኽቲ ምትሕልላፉን ሃገራዊ ቦርድ ምርጫ ኢትዮጵያ ኣፍሊጡ። ቤት ጽሕፈት ብልጽግና ፓርቲ ኦሮሚያ ብወገኑ፡ እቲ ሰልፊ ዝተዳለወ ብህዝቢ`ዩ- እቶም ዝተነቕፉ ድማ ጽንፋውያን`ዮም ይብል። ምሉእ ትሕዝቶ ኣብዚ ምስማዕ ይክኣል ። No media source currently available


ኣብ ትግራይ ኤርትራዊያን ስደተኛታት ኣብ ዝተዓቖብሉ ካምፕታት እንታይ ተፈፀመ?

ኤርትራዊያን ስደተኛታት ናብ ውሑስ ቦታ ክበፅሑ ካብ ውግእ፣ፈተነ መጭወይቲ ካብ መጥቓዕቲ ዝተቖጥዑ ሚሊሽያታትን ብዘይካ ቆፅሊ ሞሪንጋ ዋላ ሓደ ዝብላዕ ነገር ከይሓዙ ናይ ማዕልታት እግሪ ጉዕዞ ሓሊፎም። ሕዚ እውን እንተኾነ ግን ኣብ ኢትዮጵያ ዝርከቡ ኤርትራዊያን ስደተኛታት ቀዳማይ ምንስቴር ኣብይ ኣሕመድ ኣብ ክልል ትግራይ ዘካይድዎ ዘለው ደማዊ ግጭት ክሳብ ዘብቅዕ ስቅያቶም ገና እዩ ዝብል ስግኣት ኣለዎም። ኣብ መንጎ መንግስቲ ኣብይን ክልላዊ ገዛኢ ፓርቲ ህዝባዊ ወያነ ሓርነት ትግራይን ኣብ ሕዳር ውግእ ቅድሚ ምልዓሉ ኣስታት 100,0000 ስደተኛታት ብዓፋኒን ውልቀመላኽን ካብ እትምራሕ ሃገር ካብ ኤርትራ መፂኦም ኣብ ትግራይ ኣብ ዝርከቡ ኣርባዕተ መዕቖቢ ስደተኛታት ዝተመዝገቡ እዮም። ካብቶም ካምፕታት ክልቲኦም ሕፃፅን ሺመልባን ሕዚ እውን ብናይ ሕቡራት መንግስታት ትካል ስደተኛታትን መዘንኡ ኤጀንሲ ጉዳያት ስደተኛታትን ተመለስትን ኢትዮጵያን ክብፅሑ ኣይክኣሉን። ክፍተት ሓበሬታ ኩነታት እቶም ስደተኛታት ብዝምልከት ከቢድ ግምት ኣስዒቡ ኣሎ። ሕቡራት መንግስታት ብወታደራት ኤርትራ ዒላማ ዝተገበሩ ቕተልታትን መጭወይትንብዝምልከት ደወል ኣስሚዑ ኣሎ።ኣብቲ ግጭት ታራ ወታደራት ኤርትራ ብሰፊሕ ዝተሰነደኳ እንተኾነ ሰበስልጣን ኣዲስ ኣበባን ኣስመራን ኣሉ ምባሎም ቀፂሎም ኣለው። ናይ ዩናይትድ ስቴትስ ምንስቴር ጉዳያት ወፃኢ ንእሙናት ምንጫታት ብምጥቃስ ኣብቶም መዕቖቢ ስደተኛታት ስርቅን ፆታዊ ዓመፅን ከምዝተፈፀመ ኣብ ዝሓለፈ ሰሙን ገሊፁ ኣሎ። እቲ ግጭት ካብ ዝጅመር ናብ ኢትዮጵያ ንፈለማ ግዜ ዝገሹ ሓላፊ ትካል ስደተኛታት ሕቡራት መንግስታት ፍሊፖ ግራኒድ ኣብ መወዳእታ ዝሓለፈ ሰሙን ኣብ ማይ ዓይኒ ዑደት ፈፂሞ ኣለው።ማይ ዓይኒ ኣብ ትግራይ ካብ ዝርከቡ ክልተ ካምፕታት ስደተኛታት ሕቡራት መንግስታት መሊሱ ክበፅሖም ካብ ዝኽኣሉ መዕቖቢ ስደተኛታት ሓደ እዩ። ሕዚ እቲ ካምፕ መንበሪ ካብ ሕፃፅ ዝመፁ ኣማእቲ ስደተኛታት እውን ኮይኑ ኣሎ።ገሊኦም ኣብ ሕፃፅ ገዲፎምዎ ዝመፁ ሰቐቐን ንAFP ተዛሪቦም ኣለው። ‘’ኣብዚ ካምፕዚ እንተደሊኻ መብዛሕቲኦም ሰባት ብዛዕባ ዝተፈፀመ ነገር ክዛረቡ ከለው ብኽያት ይጅምሩ’'ይብል ግርማይ ዝተባሃለ ስደተኛ።ግርማይ ከምቶም ካልኦት ስደተኛታት ናይ ሒነ ምፍዳይ ስጉምቲ ከይውሰዶም ብምስጋእ ሽም ኣብኦም ከይሓወሱ ዝዛረቡ ካልኦት ስደተኛታት እዩ። ‘’መሓዙትና ብህወይት ክህልው ይኽእሉ፤ሞይቶም እውን ክኾኑ ይኽእሉ።ኣይንፈልጥን’'በለ ብምቕፃል። ሓላፊ ናይ ሕቡራት መንግስታት ትካላ ደተኛታት ፍሊፖ ግራንዲ ኣብ ኣዲስ ኣበባ ንጋዜጠኛታት ኣብ ዝሃብዎ መግለፂ ቀዳማይ ምንስቴር ኣብይን ካልኦት ሰበስልጣን ንኤርትራዊያን ስደተኛታት ክሕልው ፀቕጢ ከምዝገበሩሎም ገሊፆም ኣለው።በቲ ግጭት ምኽኒያት ወይ ብሓይሊ ወይ ብስግኣት ፈቖዶ ዝተበተኑ ስደተኛታት ክረኽቡዎምን ድሕንነቶም ከረጋግፁን ኣተሓሳሲቦምዎም ኣለው። ናይ ትግራይ ሰብኣዊ ኩነታት ብድምር ‘’ኣዚዩ ሕማቕ እዩ’’ ክብሉ ብምድጋም ሰበስልጣን ኢትዮጵያ ተፈፂሞም ዝብሃሉ መግሃስቲታት ሰብኣዊ መሰላት ግልፂ ምርመራ ከካየዱ ንሰበስልጣን ኢትዮጵያ ፃውኢት ኣህቅሪቦም ኣለው። ፌደራል መንግስቲ ኢትዮጵያ ሰብኣዊ ረድኤት ምግቢ፣መድሓኒትን ካልኦት ቀረባትን ናብ ትግራይ ክኣቲ ብቅልጡፍ ምቕራቡ ከረጋግፅ ግራንዲ ፀዊዖኦም። ምስ ግራንዲ ናብ ትግራይ ዝተጉዓዛ ናይ ኢትዮጵያ ምንስቴር ሰላም ሙፈሪያት ካሚል ኣብቲ ክልል ቕልጡፍ ሓገዝን እግሪ ምትካልን ንዝመርሕ ግብረ ሓይሊ ይመርሓ።ትማሊ ረቡዕ ንጋዜጠኛታት ኣብ ዝሃብኦ መግለፂ ፌደራል መንግስቲ ዓብይ መጠን ዘለዎ እኽልን ካልኦት ኣድለይቲ ቀረባትን የቕርብ ኣሎ ኢለን። ንኣዴታትን ትሕቲ ሓሙሽተ ዓመት ህፃንውትን ቀዳምነት ከምዝውሃብ እውን ሓቢረን።መንግስቲ ንኤጀንስታት ሕቡራት መንግስታትን ዘይመንግስታዊ ውድባትን ኣድላይ ኣቑሑትን ኣገልግሎትን ከቕርቡ የተሓባብር ኣሎ ክብላ ወሲኸን ገሊፀን። ዋና ፀሓፊ ናይ ኖርወይ ረፊጂ ካውንስል ጃን ኤግላንድ ክንድቲ ኣብ ትግራይ ዘሎ ሰብኣዊ ግብረመልሲ ብከምዚ ዕንቅፋት ክፍጠር ልሙድ ኣይኮነን ክብሉ ዝሓለፈ ሶኑይ መረረቶም ገሊፆም ኣለው።ወሃቢ ቃል ምንስቴር ጉዳይ ወፃኢ ዲና ሙፍቲ ብቅድሚ ትማሊ ሰሉስ ኣብ ዝሃቡዎ ጋዜጣዊ መግለፂ ውሱን ሰብኣዊ ረድኤት እዩ ዝኣቲ ዘሎ ንዝብል ዝተጋነነ እዩ ኢሎም ኣለው። ህወሓት ንናይ ኢትዮጵያ ፖለቲካ ንኣስታት ሰላሳ ዓመታት ዓብሊሉዎ እዩ።ኢትዮጵያን ኤርትራን ዓሰረታት ኣሽሓት ዝቐተለ ካብ 1998 ክሳብ 2000 ኣ\ፈ ናይ ዶብ ኵናት ከካይዳ ከለዋ ህወሓት ኣብ ስልጣን ነይሩ።ኣብ መንጎ ክልቲአን ሃገራትንዕስራ ዓመታት ደውታ ኣብ ዝተፈጥረሉ እዋን እውን ዓብላሊ ነይሩ። ኣብይ ኣሕመድ ኣብ 2018 ኣ\ፈ ስልጣን ምስ ሓዙ ምስ ናይ ኤርትራ ፕሬዝዳንት ኢሳያስ ኣፈወርቂ ምቅርራባ ኣበግሲኦም።እዚ ድሕሪ ሓደ ዓመት ናይ ኖብል ሰላም ሽልማት ኣርኪቡሎም። ፕሬዝዳንት ኢሳያስን ምስ ኤርትራ ንዘዳቡ ከልል ዝመርሕ ህወሓትን መሪር ፅልኦም ቀፂሉ።እዚ ኣብ ትግራይ ዝርከቡ ኤርትራዊያን ስደተኛታት ሓደጋ ልዕል ዘበለ እዩ። እቲ ውግእ ኣብ ምወዳእታ ሕዳር ኣብ ሕፃፅ ምስ በፅሐ ደገፍቲ ሚሊሽያ ህወሓት ምስ ወታደራት ኤርትራ ኣብ ዓውዲ ኵናት ንዝወረዶም ኪሳራ ብሒነ ንስደተናታት ከምዝቐተሉ ብዙሓት ስደተኛታት ንAFP ተዛሪቦም ኣለው። ኣብ ሓደ ንጉሆ እቶም ዕጡቓት ካብ ቤተ ክርስቲያን ወፃኢ ንትሽዓተ ኤርትራዊያን መናእሰይ ቀቲሎም ይብሉ። ካብ ሕፃፅ ወፃኢ ዶኪኖም ዝነበሩ ሓይልታት ደገፍቲ ህወሃት ዝጠመዩ ነበርቲ ምግቢ ከይረኽቡ ንሰሙናት ብምኽልካል ከምልጡ ንምውፃእ ዝፈተኑ ድማ ብዙሓት ተትኵሱዎም ከምዝተቐተሉ ወሲኮም ገሊፆም። ‘’ፈለማ ክንኣምን ኣይክኣልናን ምኽኒያቱ ተመሳሳሊ ቋንቋ ኢና ንዛረብ’’ይብል ግርማይ ብዛዕባ ሓይልታት ደገፍቲ ህወሓት ክዛረብ ከሎ።’'ቀደም ኣዕርኹትና ነይሮም ብሃንደበት መፂኦም ቀቲሎም’’በለ። ወታደራት ኤርትራ መግሃስቲ ፈፂሞም እዮም ይብሉ እቶም ስደተኛታት።ንዓሰረተታት ሰባት ምናልባሽ እውን ካብኡ ንላዕሊ ናብ ዘይተፈለጠ ቦታ ከምዝወሰዱዎም ወሲኾም ይሕብሩ። ‘’ወታደራት ኤርትራ ንገሊኦም ብምሓዝ ክሓቱዎም ጀሚሮም።ኣነ 26 ወይ 27 ሰባት ቆፀረ’'ኢሉ ሓደ ስደተኛ።’’ብፅባሒቱ ናብ ካሊእ ቦታ ወሲዶምዎም። ኣበይ ከምዝኣተው ኣይንፈልጥን’’ኢሉ። ብዙሓት ስደተኛታት ካብ ኤርትራ ዝተሰደዱ ብግዲ ካብ ዝውሃብ ሃገራዊ ኣገልግሎይት ንምምላጥ እዩ።ናብታ ገሊኦም ቅሉዕ ቤት ማእሰርቲ ኢሎም ዝገልፁዋ ሃገር ተመሊሶም ናብ ኣገልግሎት ክምለሱ ከይግደዱ እዮም ዝዓበየ ስግኣቶም። መንግስቲ ኢትዮጵያ ነቲ መግሃስቲ ይምርምሮ ከምዘሎን ኣብ ሕፃፅ ዝነበሩ ኩሎም ናብቲ ቅድሚ ግጭት ዝነበረ በዝሒ ህዝቢ ማለት እውን ናብ ኣስታት 11,000 ዝግመት ንምምላስ ከምዝፍትን ፈፃሚ ዳይረክተር ኤጀንሲ ጉዳያት ስደተኛታትን ተመለስቲን ተስፋሁን ጎበዛይ ይገልዝቱ። ‘’ኤርትራዊያን ወታደራት ንኤርትራዊያን ስደተኛታት ወሲዶም ዝብሃል ጥሉል መርትዖ ኣይረኸብናን’’ኢሎም ተስፍኣለም ን AFP ከምዝገለፁዎ። ሓይልታት ኤርትራ ኣብ ጀመሪያ ወርሒ ንሕፃፅ ተቖፃፂሮም ኣብቲ ካምፕ ንዝተረፉ ስደተኛታት ንክወፁ ኣገዲዶምዎ ይብሃል። ‘’ ክንቐትለኩም ኢና ኢሎም ኣፈራርሖምና፤ሰባት ሰጊኦም’’ ኢሉ ሕዚ ኣብ ኣዲስ ኣበባ ዝርከብን ሽሙ ክግለፀሉ ዘይደለየን ስደተኛ። ኣስታት 3,0000 ስደተኛታት ሕፃፅን ክብፃሕ ዘይኽእል ሽመልባን ብእግሪ ተጓዒዞም ብዘይ ማይ ቆፅሊ እናበልዑ ኣብ ክልተ ካምፕታት ኣትዮም ኣለው። ኣብ ማይ ዓይኒ ሓደሽቲ በፃሕቲ ፅሩይ ዝስተ ማይን ዝድቅስሉ ቦታ ከምዘይብሎም ይገልፁ። ዝዓበየ ስግኣቶም ግን ድሕነቶም እዩ።ሰፊሕ ናይ ፌደራል ወታደር ኣብቲ ከባቢ እንተሃለወ እውን ሚሊሽያታት ደገፍቲ ህወሓት ነቲ ካምፕ ከጥቕዑ ይኽእሉ እዮም ዝብል ስግኣት ኣለዎም። ‘’ኣብዚ ከመይ ገይሩ ድሕነት ክስምዐኒ፧ ይብል ካብ ብቆልዕኡ ጀሚሩ ኣብ ማይ ዓይኒ ዝነብር ናትናኤል።ኣስዕብ ኣቢሉ’’ብዙሓት ምልሺያታት ኣብዙሪያ እቲ ካምፕ ኣለው’’ይብል። ተስፋኣለም መሰረታዊ ዝኾኑ ኣገልግሎታት ኣብ ምምላእ ምዕባለ ከምዘሎ ይገልፁ። እቶም መዕቖቢ ስደተኛታት ውሑሳት እዮም ይብሉ ብምውሳኽ ‘’ዋላኳ ድሕነት ካብ ክ ውንነት ዝበዝሕ ገፁ ስምዒት እዩ።እቲ ሓቂ ካሊእ ኮይኑ ድሕነት ዘይክስምዖም ይኽእል እዩ’' ይብልይ ብምውሳኽ። እቶም ካብ ርክብ ወፃኢ ኮይኖም ዘለው ክልተ ካምፕታት ንቕድሚት ዝርአ እዩ። ናይ ሳተላይት ምስልታት ከምዘርእይዎ ንምዕናው ዝተገብረ ወፍሪ ብዝመስል ኣብ ክልቲኦም መዕቖቢ ስደተኛታት ሰፊሕ ጉድኣት ወሪዱዎም ኣሎ ብመሰረት ኣብ ብሪታኒያ ዝመደብሩ DX Open Network ዝተባሃለ ትካል። ‘’እዞም መዕቖቢ ስደተኛታት ናይ በሰብኣውነት ሓለዋ ክግበረሎም ዝግብኡኳ እንተነበሩ ኣብቶም ዝሓለፉ ክልተ ኣዋርሕ ክልቲኦም ካምፕታት ኮነ ተባሂሉ ዒላማ ኮይኖም እዮም’’ ይብል እቲ ትካል ኣብ ዘውፅኦ መግለፂ። ቅድሚ እቲ ግጭት መንግስቲ ቀዳማይ ምንስቴር ኣብይ ንዞም ናይ ሰሜን ካምፕታት ብምውጋድ ንቶም ስደተኛታት ናብ ካሊእ ንምግዓዝ ብግልፂ ይገልፅ ነይሩ። እቲ ትልሚ ብህወሓት ተጠሊፉ ዝበሉ ተስፍኣለም ሕዚ ግን ዳግም ክጅምር እዩ ኢሎም። ብድምፂ ኣብዚ ምስማዕ ይክኣል። No media source currently available